**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Ιανουαρίου 2025, ημέρα Πέμπτη και ώρα 10.05΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και του επαγγελματικού αθλητισμού» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης (Γιάννης) Βρούτσης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Γιώργος Ιωάννης, Ευθυμίου Άννα, Θεοχάρης Θεοχάρης (Χάρης), Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Συντυχάκης Εμμανουήλ, Κομνηνάκα Μαρία, Μεταξάς Βασίλειος, Ασημακοπούλου Σοφία Χάιδω, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Φωτεινή Ψαρράκου, Πρόεδρος του Δ.Σ. της Ομοσπονδίας Μηχανοκίνητου Αθλητισμού Ελλάδος, Γρηγόριος Λέων, Διοικητής του Εθνικού Οργανισμού Καταπολέμησης Ντόπινγκ, Σταυρούλα Ζυγούρη, Πρόεδρος του Συλλόγου Ελλήνων Ολυμπιονικών, Γρηγόριος Πολυχρονίδης, Πρόεδρος του Συλλόγου Ελλήνων Παραολυμπιονικών, Βασίλειος Μώκος, Γενικός Διευθυντής του Οργανισμού Αντισεισμικού Σχεδιασμού και Προστασίας, Ιωάννης Καποδίστριας, Μέλος του Δ.Σ. της Ελληνικής Ένωσης Εταιριών Παιγνίων στο Διαδίκτυο, Αθανάσιος Παπαγεωργίου, Πρόεδρος της Σκοπευτικής Ομοσπονδίας Ελλάδος, Ευάγγελος Καίσαρης και Χρήστος Ηλιάδης, Πρόεδρος και Αντιπρόεδρος, αντίστοιχα, της Διαρκούς Επιτροπής Αντιμετώπισης της Βίας, Κωνσταντίνος Σιάχος, Πρόεδρος της Εθνικής Αθλητικής Ομοσπονδίας Ατόμων με Αναπηρίες, Κωνσταντίνος Χαλιορής, Συντονιστής Γενικός Διευθυντής του Ολυμπιακού Αθλητικού Κέντρου Αθηνών «Σπύρος Λούης», Μαρία Τσεσμελή, Πρόεδρος του Δ.Σ. της Αθλητικής Μοτοσυκλετιστικής Ομοσπονδίας Ελλάδος, Δόμνα Τσιώνη, Νικόλαος Μπάρτζης και Δημήτριος Δαβάκης, Εκτελεστική Διευθύντρια, Προϊστάμενος Νομικής Υπηρεσίας και Δικηγόρος της Νομικής Υπηρεσίας, αντίστοιχα, της Ελληνικής Ποδοσφαιρικής Ομοσπονδίας, Αικατερίνη (Κάτια) Κοξένογλου και Ιωάννης Οικονομάκης, Αναπληρώτρια Πρόεδρος και Νομικός Σύμβουλος, αντίστοιχα, της Super League 1 και Γεώργιος Σουρβίνος, Διευθυντής του Εθνικού Κέντρου Αθλητικών Ερευνών.

Επίσης, εξέθεσαν τις απόψεις τους επί του σχεδίου νόμου, μέσω υπηρεσιών τηλεδιάσκεψης (άρθρο 38§9), οι κ.κ. Γεώργιος Νικολαϊδης, Διευθυντής της Διεύθυνσης Ψυχικής Υγείας και Κοινωνικής Πρόνοιας στο Ινστιτούτο Υγείας του Παιδιού, Κωνσταντίνος Χριστόλογλου, Διοικητής της Υποδιεύθυνσης Αντιμετώπισης Βίας στους Αθλητικούς Χώρους και Κωνσταντίνος Τριαντάφυλλος, Μέλος του Δ.Σ. του Συνδέσμου Ελληνικών Γυμναστικών και Αθλητικών Σωματείων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλημέρα, κύριε Υπουργέ, κυρίες και κύριοι συνάδελφοι. Αρχίζει η συνεδρίαση. Το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού με τίτλο «Ρυθμίσεις για την ενίσχυση του ερασιτεχνικού και του επαγγελματικού αθλητισμού». Είναι η δεύτερη συνεδρίαση και αφορά στην ακρόαση των φορέων. Παράκληση είναι για τρία λεπτά, οι φορείς που θα λάβουν το λόγο, να εκθέσουν τις απόψεις τους.

Αρχίζω με τον κ. Γεώργιο, Νικολαΐδη, Διευθυντή της Δ/νσης Ψυχικής Υγείας και Κοινωνικής Πρόνοιας στο Ινστιτούτο Υγείας του Παιδιού.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Νικολαΐδη, ευχαριστώ για την παραχώρηση της θέσης σας. Θα ήθελα να καλωσορίσω τους φορείς, κύριε Πρόεδρε και εγώ, εκπροσωπώντας τους Βουλευτές όλων των Κομμάτων, σήμερα στη συνεδρίασή μας.

Είναι πολύ σημαντικό για την κατάκτηση του κοινοβουλευτικού διαλόγου και της δημοκρατίας αυτό, το οποίο συντελείται σήμερα, οι φορείς, οι οποίοι εκπροσωπούν τον αθλητισμό και έχουν προσκληθεί, γιατί έχουν αντιστοίχιση με άρθρα του νομοσχεδίου, να είναι εδώ παρόντες και παρούσες, εκπροσωπώντας τις Ομοσπονδίες τους ή τον αθλητισμό, με όποια ιδιότητα, για να τοποθετηθούν για το συγκεκριμένο νομοσχέδιο.

Θέλω να θυμίσω ότι τηρήθηκαν απόλυτα οι διαδικασίες. Πρώτον, όσον αφορά στη διαβούλευση την προβλεπόμενη από το νόμο, το νομοσχέδιο βγήκε στη διαβούλευση, κρατήθηκε στο χρόνο, που χρειαζόταν, με βάση την κοινοβουλευτική διαδικασία. Υπήρξαν πάρα πολλές παρατηρήσεις, εκ των οποίων οι πιο σημαντικές λήφθηκαν υπόψη.

Δεύτερον. Θυμίζω επίσης ότι, επί ένα ολόκληρο χρόνο, από το Υπουργείο Αθλητισμού είχαμε στείλει στην ηλεκτρονική διεύθυνση όλων των σωματείων της Ελλάδος, - 6,5 χιλιάδες σωματεία - σε όλες τις ομοσπονδίες, στους θεσμικούς εκπροσώπους όλου του αθλητισμού την ηλεκτρονική διεύθυνση «Νέος Αθλητικός Νόμος» και ζητούσαμε προτάσεις, απόψεις, ιδέες, αλλαγές στο υφιστάμενο νομοθετικό πλαίσιο. Δεχτήκαμε πάρα πολλές προτάσεις που συμπυκνώνονται μέσα σε αυτή την νομοθετική πρωτοβουλία. Κλείνω με δύο παρατηρήσεις, επιπλέον.

 Υπενθυμίζω προς όλους και όλες ότι αυτός ο νόμος δεν είναι ένας αποσπασματικός μεμονωμένος νόμος. Είναι ο τρίτος στη σειρά. Ως Υπουργός, είχα την τιμή να ξεκινήσω, τον Φεβρουάριο του 2024, με τους συνεργάτες μου, τη σύνταξη του πρώτου νόμου. Ο δεύτερος νόμος ήταν τον Ιούνιο και αυτός είναι ο τρίτος. Δηλαδή, είναι ένας συνεκτικός νόμος, που ήρθε σε τρεις χρονικές στιγμές, σε τρεις χρονικές φάσεις και θα κλείσουμε μία μεγάλη νομοθετική πρωτοβουλία με τη μεγάλη καινοτομία, που είναι αίτημα του ελληνικού αθλητισμού, όλων των αθλημάτων, όλης της κοινωνίας του αθλητισμού, εδώ και πάρα πολλά χρόνια, τον Ιούνιο περίπου Μάιο, δεν θέλω να είμαι ακριβής στο χρόνο, αλλά μέσα στο 2025, με την κωδικοποίηση της αθλητικής νομοθεσίας.

Θα συμπυκνώσουμε νομοθετική ύλη 26 ετών, από το ν. 2725/1999, τον εμβληματικό νόμο του κ. Ανδρέα Φούρα, μέχρι σήμερα, όλη τη νομοθετική ύλη, που υπάρχει, που είναι τεράστια, έτσι ώστε να διευκολύνουμε όλα τα σωματεία, όλες τις ομοσπονδίες, όλο τον ελληνικό αθλητισμό, με το καινοτόμο πλέον αυτό πλαίσιο, το οποίο θα είναι η κωδικοποίηση της αθλητικής νομοθεσίας, διευκολύνοντας και τους δικηγόρους, αφαιρώντας ύλη εργασίας, γιατί πλέον θα απλουστευθούν πάρα πολύ τα πράγματα και υπέρ των σωματείων και υπέρ του Αθλητισμού.

 Μοίρασα στα μέλη της Επιτροπής και στους Βουλευτές τη μεγάλη καινοτομία, τη μεγάλη μεταρρύθμιση του ελληνικού αθλητισμού, που ξέρουμε όλοι πάρα πολύ καλά ότι θα μείνει για πάντα και όταν υπάρχουν πράγματα, που θα μείνουν για πάντα, καλό είναι να τα αναδεικνύουμε. Είναι το E-KOUROS. Το E-KOUROS είναι η μεταρρύθμιση, που δεν υπάρχει σε καμία ευρωπαϊκή χώρα. Είναι η ψηφιοποίηση του ελληνικού αθλητισμού, που κάθε Βουλευτής, κάθε Δήμαρχος, κάθε Περιφερειάρχης, κάθε Διοικητικό Συμβούλιο Σωματείου ή Ομοσπονδίας μπορεί να βλέπει πλέον διαδραστικά στον ψηφιακό χάρτη της χώρας μας, κάθε χρόνο, τη δυναμική του αθλήματός του, σε κάθε Δήμο την ανάπτυξή του. Χρόνο με τον χρόνο, και οι ομοσπονδίες θα παρακολουθούν, για να βλέπουν τις αδυναμίες, τις αβελτηρίες τους και ο Υπουργός Αθλητισμού, κυρίως, ο Υπουργός Αθλητισμού ο εκάστοτε, διαχρονικά, θα έχει τη δυνατότητα να βλέπει τη διεύρυνση ή τη συρρίκνωση του ελληνικού αθλητισμού και να παίρνει αποφάσεις. Είναι κάτι το οποίο δεν υπάρχει σε καμία ευρωπαϊκή χώρα και πρέπει να είμαστε υπερήφανοι. Αυτό λοιπόν, είναι οE-KOUROS.Τον έδωσα σε όλους. Είπα ότι στην 21η Μαρτίου του 2025 θα υπάρξει το δεύτερο τεύχος του E-KOUROS. Θα είναι η δεύτερη φορά, που θα δούμε τα στοιχεία του ελληνικού αθλητισμού και θα είναι και η πρώτη φορά, που θα συγκρίνουμε στοιχεία.

Με αυτές τις σκέψεις, σας ευχαριστώ και σας καλωσορίζω, όπως και ο Γενικός Γραμματέας Αθλητισμού. Οι συνεργάτες μου, η νομική μου υποστήριξη, είμαστε έτοιμοι να ακούσουμε τις ιδέες, απόψεις των φορέων πάνω στο νομοσχέδιο. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Υπουργέ. Τον λόγο έχει ο κ. Γεώργιος Νικολαΐδης, μέσω τηλεσύνδεσης, για 3 λεπτά.

**ΓΕΩΡΓΙΟΣ ΝΙΚΟΛΑΪΔΗΣ (Διευθυντής Διεύθυνσης Ψυχικής Υγείας κα Κοινωνικής Πρόνοιας στο Ινστιτούτο Υγείας του Παιδιού):** Καλημέρα, κύριε Πρόεδρε, κύριε Υπουργέ, κύριε Γενικέ, εκ μέρους του Ινστιτούτου Υγείας του Παιδιού, σας ευχαριστώ για την πρόσκληση. Εγώ θα σας μιλήσω για το άρθρο 8, που μπορώ να σας πω, με βάση την εμπειρία και των ευρωπαϊκών θεσμών από τη συμμετοχή μας στην Επιτροπή Λανζαρότε, στην Επιτροπή την εποπτική του Συμβουλίου της Ευρώπης, για την προστασία των δικαιωμάτων του παιδιού. Το άρθρο 8 είναι για την εισαγωγή της έννοιας του υπευθύνου ασφαλείας και ευημερίας των αθλητών, τουλάχιστον όσον αφορά τα παιδιά.

Ξέρετε, το θέμα της προστασίας του παιδιού στον αθλητικό χώρο άνοιξε, πρωτίστως, από προσωπικές αφηγήσεις κορυφαίων αθλητών ολυμπιακών επιδόσεων, όπως η Κάθι Φρίμαν, η Κέντρα Χάρισον, ο Σούγκαρ Ρέι Λέοναρντ, ο Πάτρικ Σιόμπεργκ, η Κόρμπουτ, ο Φιούρι, μια σειρά από πάρα πολλούς διακεκριμένους αθλητές, που ο ένας μετά τον άλλον αποκάλυψαν ότι στα παιδικά τους χρόνια, στη διαδρομή τους στον αθλητικό χώρο, είχαν παραβιαστεί τα δικαιώματά τους, με τον έναν ή τον άλλο τρόπο, από ανθρώπους του αθλητισμού, συναθλητές, παράγοντες, προπονητές. Οπότε, τέθηκε και το θέμα του να υπάρχει ένα πλαίσιο συνεκτικό για την προστασία των δικαιωμάτων του παιδιού και κάθε ευαλώτου στο χώρο του αθλητισμού. Το θέμα αυτό άνοιξε και στην Ελλάδα, με έναν πολύ δυστυχή τρόπο, το 2011, όταν αποκαλύφθηκε ότι η μεγαλύτερη υπόθεση παιδοφιλίας, στην Ελλάδα, συνέβαινε στα πλαίσια ενός αθλητικού σωματείου, στην πόλη του Ρεθύμνου, από την γνωστή υπόθεση Σειραγάκη, όπου δεκάδες, ίσως εκατοντάδες αγόρια είχαν εμπλακεί σε μια πυραμίδα παιδοφιλίας και φυσικά άνοιξε και με τις αποκαλύψεις της κυρίας Μπεκατώρου, στην εναρκτήρια διαδικτυακή τότε εκδήλωση του «Start to Talk», του «Σπάσε τη σιωπή», του Συμβουλίου της Ευρώπης στην Ελλάδα.

Σήμερα, χαιρετίζουμε την εισαγωγή αυτής της καινοτομίας, του να υπάρχει ένας επαγγελματίας, ο οποίος να συντονίζει, να δέχεται, να διαχειρίζεται τις αναφορές για κάθε ευαλωτότητα, που μπορεί να υπάρχει μέσα στο χώρο του αθλητισμού, εστιάζοντας ιδιαίτερα στην προστασία των παιδιών.

Σε αυτό το σημείο, να σπεύσω να πω ότι δεν το βλέπουμε, ως ένα μεμονωμένο μέτρο, αλλά, σε συνέργεια με τη σύσταση και συγκρότηση της Επιτροπής Θεσμικού Πλαισίου για την Ασφάλεια και την Ευημερία των Αθλητών, που έχει μια προοπτική να έχει μια επεξεργασία για το θεσμικό πλαίσιο προστασίας των ευάλωτων, αλλά και τη δευτερογενή νομοθεσία, που προβλέπουμε ότι θα συγκεκριμενοποιήσει το ρόλο των υπευθύνων του άρθρου 8 του παρόντος νομοσχεδίου, αν το συνδυάσουμε ταυτόχρονα και με την εισαγωγή μαθημάτων για την παιδική προστασία σε πάρα πολλές σχολές προπονητών και άλλα μέτρα, που νομίζω ότι πρέπει σιγά - σιγά να αρχίσουν να λαμβάνονται στο χώρο του αθλητισμού.

Να σας πω πάραυτα ότι υπάρχει μια μεγάλη διεθνής εμπειρία, που μπορεί να χρησιμοποιηθεί, ως τροχιοδεικτικό, για να μας δείξει πώς μπορούμε να επεξεργαστούμε και στη χώρα μας τα ανάλογα μέτρα. Αναφέρομαι και στην εργαλειοθήκη του e-pass του Συμβουλίου της Ευρώπης, αλλά ακόμα και στις αρχές της Διεθνούς Ολυμπιακής Επιτροπής για την εκγύμναση των παιδιών αθλητών κορυφαίων Ολυμπιακών επιδόσεων ή και τα 10 safe cards των αντιστοίχων για την εισαγωγή στα Αθλητικά Σωματεία και τις Ομοσπονδίες διαδικασιών προστασίας του παιδιού.

Οπότε, στο πλαίσιο μιας συνολικής κίνησης εισαγωγής ενός πλαισίου προστασίας του παιδιού, χαιρετίζουμε την εισαγωγή στο άρθρο 8 του υπευθύνου προστασίας για όλες τις ευαλωτότητες στο χώρο του αθλητισμού. Προσβλέπουμε στο ότι αυτό στη δευτερογενή νομοθεσία θα συγκεκριμενοποιηθεί ως ρόλος. Όχι, ως ένας άνθρωπος να κάνει τα πάντα σε όλη την Ελλάδα, γιατί αυτό, όπως καταλαβαίνετε, είναι αδύνατο, αλλά ότι αυτός θα είναι ένα focal point, ένα σημείο, το οποίο θα συντονίζει, στον οποίο θα αναφέρονται, ο οποίος θα υποστηρίζει, ο οποίος θα βοηθάει και θα πάει παρακάτω τις υπόνοιες στις αναφορές ότι υπάρχουν παραβιάσεις δικαιωμάτων ευαλώτων στα Σωματεία, που, προφανώς, δεν μπορούν να έχουν, κάθε Σωματείο, έναν επαγγελματία να είναι ο υπεύθυνος παιδικής προστασίας.

Οπότε, βλέπουμε αυτός να μην είναι αυτός που θα κάνει τη δουλειά, αλλά αυτός που θα συντονίζει άλλους υπευθύνους, στο πρωτοβάθμιο πλαίσιο του κάθε σωματείου.

Τελευταίο, αλλά όχι έσχατο, από την πλευρά των ανθρώπων, που δουλεύουμε στην παιδική προστασία. Ξέρουμε από τη διεθνή εμπειρία, ότι αυτού του είδους οι διαδικασίες είναι επιτυχημένες όχι όταν τις εισάγει η πολιτεία από τα πάνω, αλλά όταν αγκαλιάζονται από τον ίδιο το χώρο του αθλητισμού. Ο χώρος του αθλητισμού, όπως και κάποιοι άλλοι χώροι, ο χώρος της θρησκευτικής πίστης και λατρείας και πάει λέγοντας, είναι αυτοδύναμος, είναι αυτοτελής.

Ως εκ τούτου, θέλουμε να πείσουμε το χώρο του αθλητισμού πως πρέπει να φύγουμε από μια στάση άρνησης, ότι στο δικό μου άθλημα, στη δική μου χώρα, στη δική μου ομοσπονδία, στο δικό μου σωματείο, δεν συμβαίνουν κρούσματα παραβίασης δικαιωμάτων, αλλά να πάμε σε μια φάση αποδοχής, ώστε ο ίδιος ο χώρος του αθλητισμού ενεργητικά να πει «θέλω τέτοια μέτρα, θέλω να εισάγω κι άλλα θεσμικά μέτρα διασφάλισης των δικαιωμάτων του παιδιού, έτσι ώστε κι εγώ, ως επαγγελματίας, να διασφαλίζομαι έναντι οποιασδήποτε κακόβουλης αναφοράς και οι οικογένειες και τα παιδιά, με εμπιστοσύνη να μου αφήνουν τα παιδιά για το αγαπημένο τους άθλημα χωρίς να φοβούνται». Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε, κ. Νικολαΐδη.

Το λόγο έχει η κυρία Φωτεινή Ψαρράκου, η Πρόεδρος της Ομοσπονδίας Μηχανοκίνητου Αθλητισμού Ελλάδος, για τρία λεπτά.

**ΦΩΤΕΙΝΗ ΨΑΡΡΑΚΟΥ (Πρόεδρος της Ομοσπονδίας Μηχανοκίνητου Αθλητισμού Ελλάδος):** Καλή σας ημέρα, σας ευχαριστώ πάρα πολύ.

Αρχικά, θέλω να ευχαριστήσω τον Υπουργό, που μετά από τόσα χρόνια αγώνα και ταλαιπωρίας του χώρου μας, μας άκουσε και αφού εξέτασε το θέμα, αποφάσισε να «σπάσει αυγά» και το έκανε. Το άθλημα του μηχανοκίνητου αθλητισμού είναι ιδιαίτερο, γιατί δεν βασίζεται μόνο στις δεξιότητες των συμμετεχόντων, αλλά και στην τεχνολογία των οχημάτων, των μέσων διεξαγωγής ενός αγώνα, τον εξοπλισμό ασφαλείας των αυτοκινήτων, τον εξοπλισμό ασφαλείας του αθλητή και γενικά στην ασφαλή διεξαγωγή.

Στο άθλημά μας, ο αγωνιζόμενος είχε απέναντί του το χρονόμετρο, δεν έχει κανέναν διαιτητή, κανέναν αγωνοδίκη. Η ασφάλεια ενός αγώνα διασφαλίζεται, όταν έμπειροι γνώστες του χώρου διοργανώνουν, ελέγχουν τις διαδρομές, διαδικασία που ξεκινά μήνες πριν, συντάσσουν πλάνα ασφαλείας, το οποίο θα διασφαλίσει την ασφαλή διεξαγωγή για τα στελέχη, για τους θεατές, για τους αγωνιζόμενους, αλλά και για τους διοργανωτές.

Την ευθύνη αυτή, σύμφωνα με τον εθνικό, αλλά και τον διεθνή Κανονισμό, για την ασφαλή τέλεση ενός αγώνα την επωμίζονται οι αγωνοδίκες. Πώς μπορεί να διασφαλιστεί η ασφαλής διεξαγωγή ενός αγώνα, όταν στη διοίκηση των σωματείων, αυτοί οι έμπειροι άνθρωποι απομακρύνονται; Πώς μπορεί να διασφαλιστεί το ευ αγωνίζεσθαι, όταν ένας τεχνικός έφορος δεν μπορεί να είναι ούτε μέλος επιτροπής; Ποιος είναι αυτός που θα δώσει την πολύτιμη γνώση του;

Η νομοθετική αυτή επίλυση του θέματος είναι ομόφωνο αίτημα όλων των σωματείων στον Υπουργό και εκφράστηκε στη συνάντηση, που έκανε μαζί τους. Σκόπιμα και κακόβουλα, αναφέρουν ότι ήταν μια μικρή μερίδα δικών μου υποστηρικτών. Αυτοί οι δικοί μου υποστηρικτές ήταν το 90% στις τελευταίες εκλογές. Ο Υπουργός κατάλαβε ότι θα δώσει πνοή στο διοικητικό συμβούλιο των σωματείων, αν εντάξουν ανθρώπους, που έχουν γνώση και εμπειρία.

Επίσης, κατάλαβε ότι θα εναρμονιστούμε με τους κανονισμούς της παγκόσμιας ομοσπονδίας. Είναι σημαντικό θέμα ασφάλειας να μην αποκλείει από τα σωματεία ανθρώπους με γνώση και εμπειρία, να μην τα αποδυναμώνει.

Θα σας διαβάσω μεταφρασμένη τη γνωμοδότηση που έκανε η FIA, στις 17 Ιανουαρίου του 2019 και είναι στη διάθεση του Υπουργείου: «Επιβεβαιώνω ότι με την επιφύλαξη συμμόρφωσης με τις ηθικές αξίες, που ορίζονται στους κανονισμούς της FIA, τα αιρετά μέλη εντός των οργάνων της FIA, εντός των οργάνων μιας εθνικής αθλητικής αρχής, μπορούν να διοριστούν αγωνοδίκες, αλυτάρχες, τεχνικοί έφοροι, κριτές κλπ., για αγώνες μηχανοκίνητου αθλητισμού και αντίστοιχα».

Όσον αφορά τη χρηστή διακυβέρνηση, η FIA έχει θεσπίσει αυστηρούς κανόνες όσον αφορά τις συγκρούσεις συμφερόντων, στους οποίους υπάγεται και η Ελληνική Ομοσπονδία. Αυτοί οι κανόνες παρέχουν επαρκείς εγγυήσεις, που θα επιτρέψουν στα εκλεγμένα μέλη να κατέχουν τη θέση των στελεχών στους αγώνες.

Η Ελλάδα, αν και μικρή χώρα, έχει παγκόσμιου και πανευρωπαϊκού βεληνεκούς διοργανώσεις. Διοργανώνεται το ιστορικό Ράλι Ακρόπολις, το Παγκόσμιο Ράλι 4Χ4 στην Καστοριά, χωρίς αυτούς τους περιορισμούς. Χωρίς αυτούς τους περιορισμούς και τα κωλύματα συμμετέχουν οι Έλληνες αθλητές μας στους αγώνες του εξωτερικού.

Σε ό,τι αφορά τους επαγγελματίες του χώρου, το άθλημα μας έχει εύρος επαγγελματιών, που είναι συναφείς με το αυτοκίνητο, με τα μηχανικά ή μη μέρη τους. Και αναρωτιέται κανείς ποιοι είναι οι επαγγελματίες του χώρου, που πρέπει να εξαιρέσουμε; Τους εμπόρους αυτοκινήτων, τους μηχανικούς, τους φανοποιούς, τους μακετίστες, τους βενζινοπώλες, τους εμπόρους ειδών οδοσήμανσης, τους ηλεκτρονικούς, τους τυπογράφος, τους εμπόρους ελαστικών;

Όλους αυτούς τους παραπάνω επαγγελματίες τους χρησιμοποιούμε στους αγώνες, αν τους εξαιρέσουμε θα μείνουμε μόνοι μας. Γιατί να υπάρχει ιδιαίτερη μνεία για το Μηχανοκίνητο Αθλητισμό, όταν πολύ ορθά το άρθρο 7 ορίζει ότι δε μπορεί να μετέχει στη διοίκηση, όποιος έχει σύμβαση. Επίσης, υπάρχει ο Κανονισμός Δεοντολογίας, που όλα αυτά τα κανονίζει.

Όσον αφορά στην ανάπτυξη του χώρου, όταν ένας χώρος βασίζεται και στην τεχνολογία, η ανάπτυξη και ο ανταγωνισμός είναι βασικά στοιχεία για την εξέλιξη του αθλητή. Οι αθλητές υποστηρίζονται από ομάδες, όπου εξελίσσουν, όπου συντηρούν, όπου επισκευάζονται τα αυτοκίνητα και τα καρτ. Έχει αποτιμήσει κανείς πόσο έχει βοηθήσει το Ράλλυ Ακρόπολις στην ανάπτυξη των αγώνων Ράλλυ Χώματος; Έχει αναρωτηθεί κανείς πόσες ελληνικές ομάδες διαγωνίζονται με τις ξένες ομάδες, που έρχονται στην Ελλάδα;

Εμείς θέλουμε να εναρμονιστούμε με την Παγκόσμια Ομοσπονδία, όπου έχει ανοίξει τα σύνορα σε όλους τους αθλητές. Αυτή η γνώση πρέπει να μοιράζεται. Σε καμία περίπτωση, αυτό, όμως, δεν πρέπει να επηρεάζει την κατάταξη και πιθανά προνόμια των Ελλήνων αθλητών. Οι δικοί μας αθλητές πηγαίνουν στο εξωτερικό. Η Ομοσπονδία εξέδωσε 232 εγκρίσεις συμμετοχής σε αγώνες του εξωτερικού και 106 αγωνιστικές άδειες. Ο Διεθνής Κανονισμός της FIA στο άρθρο 2.3.6 αναφέρει «National Championship, cup, trophy, challenge or series open to foreign licence‐holders». Ακριβώς στο ίδιο άρθρο και ο Εθνικός Αγωνιστικός Κανονισμός αναφέρει «Εθνικό Πρωτάθλημα, κύπελλο, τρόπαιο ή έπαθλο ή μια σειρά αγώνων είναι ανοιχτά στους κατόχους ξένων δελτίων».

Τέλος, χωρίς να θέλω να σας κουράσω, θέλω να αναφερθώ σε καταγγελίες ενός ουσιαστικά ανύπαρκτου συνδέσμου, που αποτελεί το μανδύα ενός και μόνο προσώπου, εναντίον του οποίου υφίστανται ανεκτέλεστες δικαστικές αποφάσεις, που επιδικάζουν αποζημίωση για συκοφαντική δυσφήμιση, μια καταδικαστική απόφαση στα Ποινικά Δικαστήρια και, φυσικά, μία καταδικαστική απόφαση από την πλευρά της ΟΜΑΕ, από την ΕΦΙΠΗΔ που της στερεί τη φίλαθλη ιδιότητα.

Ευχαριστώ πάρα πολύ τον Υπουργό, που μας δίνει τη δυνατότητα να εκφράσουμε τις απόψεις μας, που αντιλήφθηκε τη λειτουργία του χώρου μας και όχι αβίαστα, αλλά ουσιαστικά, προσπαθεί να τον αναβαθμίσει. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κυρία Ψαρράκου.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, θα μου επιτρέψετε.

Θέλω να καταθέσω, επειδή αφιερώσαμε πολύ χρόνο και ασκήθηκε κριτική σε όλη την πρώτη συζήτηση του νομοσχεδίου γι’ αυτό ακριβώς το άρθρο, αποδεικνύεται σήμερα διαμέσου της Προέδρου της Ομοσπονδίας όλων των συλλόγων των αυτοκινήτων της χώρας – θα ακούσουμε και την Πρόεδρο της Ομοσπονδίας Μοτοσυκλετιστών μετά – ότι, πρώτον, «σπάσαμε αυγά», ανοίγουμε, πλέον, το άθλημα και ευθυγραμμιζόμαστε με το παγκόσμιο σύστημα. Κρυβόμασταν πίσω από το δάχτυλό μας τόσα χρόνια και δεν τολμήσαμε να κάνουμε αυτό που ζητούσε η κοινωνία του αυτοκινήτου και της μοτοσικλέτας και τώρα, πλέον, ευθυγραμμιζόμαστε με το παγκόσμιο σύστημα.

Δεύτερον, καταθέτω, κύριε Πρόεδρε, το Δελτίο Τύπου της Ομοσπονδίας Μηχανοκίνητου Αθλητισμού, που αποδεικνύεται και επιβεβαιώνεται εκτός των πρακτικών, που γράφτηκαν από την κυρία Ψαρράκου στην ομιλία της και διαψεύδεται το ανυπόστατο ενός προσώπου φυγόδικου, χωρίς αθλητική ιδιότητα, το οποίο έχει γεμίσει με e-mail τα γραφεία των βουλευτών των Κομμάτων. Έναν φυγόδικο, ένα αναξιόπιστο, ανυπόστατο πρόσωπο, το οποίο εδώ και καιρό «βομβαρδίζει» τα γραφεία βουλευτών και Κομμάτων και στη βάση αυτού του e-mail παρασύρθηκαν – εκ λάθους πιστεύω – και τοποθετήθηκαν βουλευτές Κομμάτων στη βάση αυτού. Αυτή είναι η επίσημη φωνή της κυρίας Ψαρράκου.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Υπουργέ.

Ο κ. Γρηγόρης Λέων είναι Διοικητής του Εθνικού Οργανισμού Καταπολέμησης Doping. Κύριε Λέων, έχετε το λόγο.

**ΛΕΩΝ ΓΡΗΓΟΡΗΣ (Διοικητής του Εθνικού Οργανισμού Καταπολέμησης Doping (ΕΟΚΑΝ):** Αξιότιμε, κύριε Πρόεδρε, κύριε Υπουργέ, κυρίες και κύριοι βουλευτές, κυρίες και κύριοι, ο Εθνικός Οργανισμός Καταπολέμησης του Doping, στα τέλη του 2021, κατάφερε να ολοκληρώσει τις επανορθωτικές ενέργειες, που του είχε επιβάλλει ο WADA, από το 2017, αποφεύγοντας με αυτόν τον τρόπο τον αποκλεισμό της χώρας από όλες τις διεθνείς αθλητικές διοργανώσεις. Από τότε, πέρασε μεγάλο χρονικό διάστημα, που τα στελέχη του ΕΟΚΑΝ, σε αγαστή συνεργασία με το Υπουργείο Αθλητισμού, εργάστηκαν σκληρά και μεθοδικά, με αποτέλεσμα ο Οργανισμός να έχει, πλέον, ένα υψηλότατο επιχειρησιακό επίπεδο παγκοσμίως.

Επιστέγασμα αυτής της πορείας ήταν, μόλις πριν κάποιους μήνες, το Μάρτιο ουσιαστικά του 2024, στο Παγκόσμιο Συμπόσιο Αντιντόπινγκ στη Λοζάνη, να βραβευθεί ο Εθνικός Οργανισμός Καταπολέμησης του Ντόπινγκ της Ελλάδος, ως Οργανισμός πρότυπο, παγκοσμίως. Επίσης και η πρόσφατη εκλογή του Έλληνα Υπουργού, Γιάννη Βρούτση, για τριετή θητεία, για πρώτη φορά, στο Διοικητικό Συμβούλιο του Παγκοσμίου Οργανισμού, ήταν ακριβώς μια τέτοια πράξη αναγνώρισης της παγκόσμιας κοινότητας του αντιντόπινγκ απέναντι στη σημαντική πρόοδο της χώρας μας.

Το προβλεπόμενο άρθρο 27 έρχεται ουσιαστικά να εκσυγχρονίσει το νομοθετικό πλαίσιο, εφαρμόζοντας τις επιταγές του Παγκόσμιου Οργανισμού Αντιντόπινγκ και όσα προβλέπει ο Παγκόσμιος Κώδικας και τα σχετικά Διεθνή Πρότυπα. Παραμένει βασική διάταξη ότι οι έλεγχοι διενεργούνται τόσο εντός όσο και εκτός αγώνων, αλλά πλέον δίνεται ιδιαίτερη βαρύτητα στον ρόλο του ΕΟΚΑΝ και στο πρόγραμμα κατανομής ελέγχων του Οργανισμού. Στο εν λόγω άρθρο, αναφέρονται αναλυτικά οι διοργανώσεις, αλλά καταργούνται οι υπόλοιπες διατάξεις, καθώς αφενός κάποιες εξ αυτών είναι ξεπερασμένες από την πραγματικότητα, όπως για παράδειγμα, η αναφορά στο ΕΣΚΑΝ, ενώ πλέον έχει καταργηθεί η έρχονται σε αντίθεση με όσα προβλέπει πλέον η εθνική και διεθνής νομοθεσία ή είναι υπερβολικά δεσμευτικές και αντίθετες προς τις επιταγές του Παγκόσμιου Οργανισμού Αντιντόπινγκ. Για να το κάνουμε κατανοητό, θα δείτε ότι στην καταργούμενη διάταξη υπήρχαν, ουσιαστικά, προβλέψεις, για έναν μεγάλο υποχρεωτικό αριθμό ελέγχων εντός αγώνων, ενώ η παγκόσμια τάση, αυτή τη στιγμή, και οι οδηγίες του Παγκόσμιου Οργανισμού Αντιντόπινγκ είναι η αναλογία εντός και εκτός ελέγχων να είναι συγκεκριμένη και μάλιστα σε αναλογία 25% μόλις εντός αγώνων και 75% εκτός αγώνων.

Είχαμε μια νομοθεσία, που μας ανάγκαζε, με άλλα λόγια, να κάνουμε ένα μεγάλο αριθμό ελέγχων εντός αγώνων και κάθε ένας έλεγχος που γινόταν, με αυτόν τον τρόπο, θα έπρεπε τρεις να γίνονται εκτός αγώνων. Να σας δώσω -αν μου δώσετε, κύριε Πρόεδρε, λίγο χρόνο - γιατί έχει ενδιαφέρον κάποια στοιχεία. Ξεκινήσαμε, το 2021, με 647 ελέγχους από τους οποίους η συντριπτική πλειοψηφία ήταν εντός διοργάνωσης, το 2022 αυξήσαμε τους ελέγχους μας στους 1.531 από μόλις 647, την προηγούμενη χρονιά. Εκεί η αναλογία άρχισε να αλλάζει το 2023 και το 2024 οι έλεγχοι μας έχουν αυξηθεί εντυπωσιακά, έχουμε φτάσει τους 2.000 ελέγχους, αλλά είμαστε σε αναλογία 50 – 50, γιατί οι πόροι μας είναι συγκεκριμένοι και ξαναλέω ότι ένα πρόβλημα ήταν η συγκεκριμένη διάταξη, που ζητήσαμε να αλλάξει.

Ουσιαστικά, πρέπει να σας αναφέρω ότι η εξαιρετική και δημιουργική συνεργασία, που υπάρχει, μεταξύ του Υπουργείου Αθλητισμού και του Υπουργού, του κ. Ιωάννη Βρούτση, και της διοίκησης του ΕΟΚΑΝ είχε, ως αποτέλεσμα, φέτος, να καταφέρουμε να κάνουμε αυτό το εντυπωσιακό άλμα στους ελέγχους, καθώς είχαμε έξτρα χρηματοδότηση -αύξηση της χρηματοδότησης- εν συγκρίσει με τις προηγούμενες χρονιές. Στα πλαίσια αυτής της συνεργασίας, επίσης, πρέπει να αναφέρουμε ότι υπήρχε και για εξαρχής ένταξη του ΕΟΚΑΝ στη μεγάλη μεταρρύθμιση του Υπουργείου Αθλητισμού στην ψηφιακή πλατφόρμα e-KOUROS, που έχετε όλοι και μπροστά σας. Για εμάς είναι ιδιαίτερα σημαντικό ότι βρέθηκε ο ΕΟΚΑΝ, σε αυτή την ψηφιακή πλατφόρμα. Εκεί δημοσιεύονται, με πλήρη διαφάνεια, όλοι οι έλεγχοι του ΕΟΚΑΝ. Ο καθένας μπορεί να διαπιστώσει τόσο την αναλογικότητα των ελέγχων ανά άθλημα, όσο και άλλα πολύτιμα στοιχεία, όπως για παράδειγμα, τα θετικά, τα αρνητικά, οι αρνητικοί έλεγχοι, οι έλεγχοι αίματος, έλεγχοι ούρων και όλα αυτά, που νομίζω ότι είναι πολύτιμα για όλους μας και κυρίως για τους αθλούμενους, αλλά και για τους γονείς, που έχουν τα παιδιά τους να αθλούνται. Είναι προσβάσιμα από όλο τον κόσμο, όχι μόνο από τον κόσμο, αν θέλετε, που αθλείται, αλλά από όλο τον κόσμο, που ενδιαφέρεται για τον αθλητισμό. Το ελληνικό αντιντόπινγκ πρέπει να πούμε, τέλος, ότι ανήκει στις αξιόπιστες και βασικές δυνάμεις του παγκόσμιου οργανισμού. Η νομοθετική αυτή πρωτοβουλία έρχεται να συμβάλει σε αυτή την κατεύθυνση και σας ζητώ να τη στηρίξετε.

Σας ευχαριστώ πάρα πολύ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Ζυγούρη.

 **ΣΤΑΥΡΟΥΛΑ ΖΥΓΟΥΡΗ (Πρόεδρος του Συλλόγου Ελλήνων Ολυμπιονικών**): Έχετε και τη δική μου καλημέρα.

Εν μέρει θέλω να πω ότι καλύφθηκα και από τον προλαλήσαντα κύριο, που ήταν με τηλεδιάσκεψη, αλλά και από τον κύριο Λέων.

Θέλω να σταθώ στο άρθρο 11, που αφορά τις επιβραβεύσεις των διακριθέντων αθλητών και αυτό, σαν Σύλλογο, μας βρίσκει σύμφωνους, βεβαίως. Θέλω να πω ότι πάγια επιδίωξή μας είναι η επαναφορά των αθλητικών επιβραβεύσεων στην πρότερη κατάσταση προ της κρίσεως, γι’ αυτό διεκδικούμε πάντα την επαναφορά των επιβραβεύσεων στην 8η ολυμπιακή θέση. Πιστεύω ότι την ίδια πληροφόρηση έχω και από το Σύλλογο Παραολυμπιονικών και δεν πιστεύω ότι θα διαψευστώ σε αυτό.

Επομένως, η αύξηση στην έκτη θέση μας βρίσκει σύμφωνους και επίσης για έναν ακόμα μεγαλύτερο λόγο ότι γίνεται η άρση μιας μεγάλης ανισότητας, που υπήρχε, μεταξύ Ολυμπιονικών και Παραολυμπιονικών, διότι, καλώς, βεβαίως είχε διατηρηθεί μέχρι την 6η θέση στους Παραολυμπιονίκες, όμως ήταν πολύ διακριτή αυτή η ανισότητα μεταξύ Ολυμπιονικών και Παραολυμπιονικών.

Το χαιρετίζουμε αυτό και το θεωρούμε ένα βήμα προς την τέλεια ωρίμανση των αιτημάτων μας, όμως έχουμε μία παρατήρηση σε αυτό. Ξεκινάει από το 2024, αφήνοντας έξω ανθρώπους, που έχουν αυτή την ανισότητα υποστεί από τρεις ολυμπιακούς κύκλους από το 2008, που σταμάτησε να εφαρμόζεται αυτό. Μπορεί να ακούγεται πολύ το τρεις ολυμπιακοί κύκλοι, όμως, άμα μετρήσουμε, βλέπουμε ότι πρόκειται για 7 άτομα, που δεν έχουν αποκατασταθεί επαγγελματικά από διατάξεις άλλων νόμων. Πρόκειται για έναν ακοντιστή και δύο βάρκες, κωπηλάτες, στην ουσία, που μπορεί να ακούγεται τώρα λίγο έτσι όπως το λέω, αλλά ο συμβολισμός της ανισότητας είναι ακόμα μεγαλύτερος για τόσα λίγα άτομα. Έτσι και αλλιώς, άμα δούμε την οικονομοτεχνική μελέτη, βλέπουμε ότι δεν προσδιορίζεται ποσό γι’ αυτή την επιβράβευση και καλώς δεν προσδιορίζεται, γιατί εξαρτάται από παράγοντες, που δεν μπορούν να μετρηθούν αυτή τη στιγμή.

Επομένως, έτσι και αλλιώς δεν βλέπω να επιβαρύνει, αν επεκταθεί σε αυτό. Εμείς θα καλέσουμε να το ψηφίσετε αυτό όλοι, γιατί είναι ένα καλό μέτρο για τον αθλητισμό μας. Πρέπει, όμως, να προσθέσουμε και αυτά τα άτομα, για να μην έχουμε δημιουργήσει άλλες ανισότητες με αυτό.

 Βεβαίως, θα χαιρετήσουμε την Ψηφιακή Κάρτα Υγείας, που είναι ένα πολύ καλό μέτρο, γιατί γλιτώνει, όταν εφαρμοστεί πλήρως, από την επανάληψη άσκοπων εξετάσεων οι οποίες, έτσι και αλλιώς, έχουν γίνει και θα ήταν σε ισχύ.

 Επίσης, και το άρθρο 8 είναι σε πάρα πολύ καλή κατεύθυνση, όχι μόνο για τους λόγους, που είπε πριν η Πρόεδρος, αλλά επίσης, γιατί καλύπτει και αθλήματα, όπως είναι η Εδαφοσφαίριση, που έχουν πάρα πολύ μικρό ακόμα βαθμό ανάπτυξης και φυσικά έχουν και μεγάλο όριο ηλικίας, το οποίο ασχολούνται οι άνθρωποι και θα στερηθούν ίσως και την ίδια τους την ανάπτυξη, εάν δεν μπορούν οι άνθρωποι αυτοί, ενώ κάνουν αθλητισμό, να ασχοληθούν με τις διοικητικές δραστηριότητες, για επουσιώδη κωλύματα, στην ουσία.

 Θα σταθώ και στο άρθρο 5, που και αυτό είναι πολύ καλό να επιβάλλεται ο εναρμονισμός των απαιτήσεων της ηλεκτρονικής πλατφόρμας «e- KOUROS» με την απόκτηση της αθλητικής αναγνώρισης. Βέβαια, θα πρέπει να πούμε ότι και εδώ θα πρέπει να υπάρξει ένα μέτρο, έτσι ώστε όσα Σωματεία έχουν αθλητική αναγνώριση και τυγχάνουν και βρίσκονται στη δικαστική διεκδίκηση με τις Ομοσπονδίες τους, αυτή είναι μια πολύ χρονοβόρα διαδικασία, που περνάει τα δύο χρόνια. Θα πρέπει να ληφθεί ένα μέτρο να μην χάνουν την αθλητική τους αναγνώριση, δεδομένου του ότι υπάρχει και ειδικό πεδίο στην πλατφόρμα «e- KOUROS», που ενημερώνει για αυτή την κατάσταση.

Θα σας ευχαριστήσω και θα σας καλέσω, για μια ακόμα φορά, να το ψηφίσετε αυτό το νομοσχέδιο, είναι σε καλή πορεία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ζυγούρη.

Το λόγο έχει ο κ. Μώκος.

**ΒΑΣΙΛΕΙΟΣ ΜΩΚΟΣ (Γενικός Διευθυντής του Οργανισμού Αντισεισμικού Σχεδιασμού και Προστασίας (ΟΑΣΠ):** Ευχαριστώ πολύ, κύριε Πρόεδρε.

Εγώ θα σας μιλήσω για τον προσεισμικό έλεγχο των κτιρίων, όπου με το άρθρο 19 του συγκεκριμένου νομοσχεδίου, συμπεριλαμβάνονται πλέον και οι αθλητικές εγκαταστάσεις. Θεωρώ ότι αυτό το άρθρο είναι πολύ σημαντικό, διότι θα βοηθήσει πραγματικά στην περαιτέρω αντισεισμική θωράκιση της χώρας.

Κυρίες και κύριοι, για τη μείωση των επιπτώσεων των σεισμών, όπως και από κάθε άλλη φυσική καταστροφή, απαιτείται μια ολιστική προσέγγιση, μια προσέγγιση, που δίνει έμφαση στην πρόληψη και σε αυτή την κατεύθυνση κινείται ο Οργανισμός Αντισεισμικού Σχεδιασμού και Προστασίας. Ο ΟΑΣΠ μαζί με το ΙΤΣΑΚ, στη Θεσσαλονίκη, έχουν επιτελέσει πολύ σημαντικές δράσεις και μία από τις κομβικές δράσεις του Οργανισμού είναι ο προσεισμικός έλεγχος των κτιρίων, που αποτελεί καθοριστικό παράγοντα, για τη μείωση της σεισμικής διακινδύνευσης, που εξαρτάται, κυρίως, από το σεισμικό κίνδυνο και τη δομική τρωτότητα.

Ο σεισμικός κίνδυνος αυτός είναι, ζούμε σε μια σεισμογενή περιοχή και δεν μπορούμε να κάνουμε κάτι γι’ αυτό, το μόνο που κάνουμε είναι να τον εκτιμήσουμε καλύτερα. Η χώρα είναι χωρισμένη σε τρεις ζώνες και τα τελευταία 20 χρόνια έχουν γίνει πολύ μεγάλα σεισμικά γεγονότα, οπότε, τώρα, στον Οργανισμό χρηματοδοτούμε μία δράση, με γύρω στις 180.000 ευρώ, προκειμένου να επικαιροποιήσουμε τις ζώνες.

Από την άλλη πλευρά, έχουμε τη δομική τρωτότητα. Τη δομική τρωτότητα μπορούμε και να την εκτιμήσουμε και να την άρουμε και αυτός είναι ο στόχος.

Ο προσεισμικός έλεγχος πραγματοποιείται σε τρία στάδια, πρωτοβάθμιος, δευτεροβάθμιος, τριτοβάθμιος. Ο πρωτοβάθμιος είναι ένας ταχύς οπτικός μικροσκοπικός έλεγχος, δεν κάνουμε υπολογισμούς, είναι σαν να πηγαίνουμε σε ένα γιατρό να μας παίρνει το ιστορικό και να μας ρωτά «πόσο χρονών είσαι, έχεις ζάχαρο, έχεις χοληστερίνη, έχεις πίεση» και από αυτό το ιστορικό να μπορείς να κάνεις μια εκτίμηση, για να αποφασίσεις, αν θα κάνεις δευτεροβάθμιο, που είναι πιο αναλυτικός έλεγχος ή τριτοβάθμιο, που αυτός είναι και ο έλεγχος στατικής επάρκειας.

Επομένως, ο πρωτοβάθμιος δεν είναι έλεγχος στατικής επάρκειας, είναι ένα πρόγραμμα προτεραιοτήτων, που θα πάνε σε περαιτέρω έλεγχο.

Το 2001, ο ΟΑΣΠ διαμόρφωσε πλαίσιο αναφοράς, για τον προσεισμικό έλεγχο και συμβάλλει στη χάραξη της αντισεισμικής πολιτικής της χώρας και σε μια πιο ορθολογική διαχείριση των οικονομικών πόρων. Τα αποτελέσματα του προσεισμικού ελέγχου μπορούν να αξιοποιηθούν τόσο στον προγραμματισμό ενεργειών προληπτικού χαρακτήρα, όσο και στη στοχευμένη αναβάθμιση της σεισμικής επάρκειας των υφιστάμενων κτιρίων. Γίνεται έλεγχος των κτιρίων, τα περνάμε σε μια βάση δεδομένων και, στη συνέχεια, παίρνουν μια προτεραιότητα Α, Β, Γ. Τα Α είναι αυτά που θα πρέπει να τα δούμε σε περαιτέρω έλεγχο.

Εδώ, βλέπετε μια πορεία, τότε, από το 2000 περίπου έως το 2022 και βλέπετε ότι η πορεία δεν ήταν αυτή, που θέλαμε, περίπου 1.000 κτίρια, μέσα σε ένα χρόνο. Έτσι, λοιπόν, το 2023, με εντολή του ίδιου του Πρωθυπουργού της χώρας, επικαιροποιήθηκε το πρόγραμμα. Ο προσεισμικός έλεγχος πλέον έχει περάσει σε νέα εποχή, με σαφές θεσμικό πλαίσιο, με πιστοποιημένους πλέον μηχανικούς, οι οποίοι υποχρεωτικά περνάνε, μέσα από μία εκπαίδευση και εξέταση και βεβαίως, με εξασφαλισμένη χρηματοδότηση, που είναι και το πιο σημαντικό.

Αυτή τη στιγμή, το πρόγραμμα χρηματοδοτείται από το Ταμείο Ανάκαμψης «ΕΛΛΑΔΑ 2.0» με το ποσό των 33 εκατ. ευρώ περίπου και αφορά περίπου 22.000 κτίρια. Από αυτά τα 22.000 κτίρια, οι αυτοψίες ξεκίνησαν το καλοκαίρι, έχουν πραγματοποιηθεί περίπου 10.000 αυτοψίες, δηλαδή, όσα είχαν γίνει τα τελευταία δέκα χρόνια έγιναν, μέσα σε έξι μήνες και προχωράμε, με γοργούς ρυθμούς.

Τα πρώτα αποτελέσματα είναι γενικώς ενθαρρυντικά, δεν έχω χρόνο να σας τα παρουσιάσω. Αυτό που θέλω να σας πω είναι ότι γενικώς ένα 20% περίπου των κτιρίων είναι αυτά, που θα περάσουν σε περαιτέρω έλεγχο. Σήμερα, υπάρχει μια πλατφόρμα απογραφής στον Οργανισμό, όπου έχουν πραγματοποιηθεί περίπου 35.000 εγγραφές και αυτή την πλατφόρμα πλέον την έχουμε τροποποιήσει, επικαιροποιήσει, σε συνεργασία και με τα στελέχη της Γενικής Γραμματείας Αθλητισμού και θέλω να ευχαριστήσω και το Γενικό Γραμματέα Αθλητισμού και τον Υπουργό. Η πλατφόρμα άνοιξε στο τέλος του χρόνου 30.12. 2024 και θα παραμείνει ανοιχτή για δύο μήνες.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Πέστε το αυτό σας παρακαλώ και πάλι, γιατί μας ακούει όλη η Ελλάδα, μέχρι πότε, γιατί δεν θα υπάρξει παράταση σ’ αυτό.

 **ΒΑΣΙΛΕΙΟΣ ΜΩΚΟΣ (Γενικός Διευθυντής του Οργανισμού Αντισεισμικού Σχεδιασμού και Προστασίας (ΟΑΣΠ):** Εντάξει, αν θα υπάρχει παράταση θα το δούμε. Εγώ σας καλώ να μπείτε να κάνετε την εγγραφή, γιατί πρέπει να γίνει η εγγραφή. Μέχρι στιγμής- δεν έχω χρόνο να σας τα δείξω αυτά - έχουν γίνει 800 εγγραφές. Η πλατφόρμα αυτή έχει αναπτυχθεί σε συνεργασία με το ΕΜΠ και δηλώνονται όλες οι ολυμπιακές, εθνικές, δημοτικές και σωματειακές αθλητικές εγκαταστάσεις, εξαιρούνται μόνο οι ιδιωτικές. Οι ολυμπιακές και οι εθνικές δηλώνονται είτε από τη Γενική Γραμματεία Αθλητισμού είτε από τα Νομικά Πρόσωπα Δημοσίου Δικαίου, που τις εποπτεύουν, οι δημοτικές από τους δήμους και οι σωματειακές από τα ίδια τα σωματεία.

Ποια είναι η διαδικασία εν τάχει. Ο φορέας εγγράφεται στην πλατφόρμα με κωδικούς TAXISnet, ώστε να υπάρχει μια διαπίστευση. Στη συνέχεια, οι απογραφείς συνδέονται και απογράφουν τις αθλητικές εγκαταστάσεις και δηλώνουν κάποια βασικά στοιχεία, όπως είναι η χρήση, η επιφάνεια των κτισμάτων, τα στέγαστρα, το είδος της κατασκευής – αν είναι ανοιχτή ή αν είναι κλειστή – και η περίοδος κατασκευής που είναι καθοριστική. Διότι στη χώρα μας, ουσιαστικά, ο πρώτος αντισεισμικός κανονισμός θεσπίστηκε το 1959 και μέχρι το 1985 ένα πολύ μεγάλο σύνολο του δομικού πλούτου έχει κατασκευαστεί, με αυτόν τον κανονισμό.

Το 1985, όμως, μετά τα πολύ μεγάλα σεισμικά γεγονότα, που ήταν ο σεισμός της Θεσσαλονίκης, το 1978 και των Αλκυονίδων, το 1981, που έπληξε και την Αττική, τροποποιήθηκε ο κανονισμός - δεν άλλαξε - και βελτιώθηκε σημαντικά. Άρα, η χρονολογία 1985 είναι καθοριστική. Οπότε, γι’ αυτό θέλουμε και τη χρονολογία, γιατί τα κτίρια, που είναι πριν το 1985, έχουν και προτεραιότητα και αντίστοιχα και οι αθλητικές εγκαταστάσεις, που είναι πριν το 1985, θα έχουν προτεραιότητα. Αφού, λοιπόν, οριστικοποιηθεί η απογραφή, ήδη, αυτή τη στιγμή, δίνεται η δυνατότητα στους φορείς να μπουν και να εκτυπώσουν τη σχετική βεβαίωση, που απαιτείται, έτσι ώστε να την καταθέσουν εκεί που πρέπει να την καταθέσουν.

Έτσι, λοιπόν, με την τροποποίηση του άρθρου 265 του ν. 5037, στο νομοσχέδιο είναι το άρθρο 19, επεκτείνεται το πρόγραμμα του προσεισμικού ελέγχου και στις αθλητικές εγκαταστάσεις, οι οποίες, όπως σας ανέφερα, θεωρούνται κρίσιμες, καθώς έχουν μεγάλη συνάθροιση κοινού.

Επίσης, μέσα από αυτή τη διαδικασία, θα προκύψει μια συνολική εικόνα για το αθλητικό κτιριακό δυναμικό της χώρας και την κατάσταση, που βρίσκονται αυτά τα κτίρια. Και πρέπει να σας πω, ότι όπως και για τα κτίρια, φαντάζομαι έτσι και για τις αθλητικές εγκαταστάσεις, το μεγάλο πρόβλημα είναι η έλλειψη συντήρησης και σίγουρα, θα υπάρχουν προβλήματα από φθορές, λόγω φυσικοχημικών δράσεων, σκουριές, δηλαδή κ.λπ. και θα μπορεί να δοθεί η προτεραιότητα, εκεί που πρέπει να δοθεί.

Κλείνοντας, επομένως, συμπερασματικά, η τροποποίηση του άρθρου 265, θα συμβάλει στην περαιτέρω αντισεισμική θωράκιση της χώρας. Σας ευχαριστώ πολύ για το χρόνο σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Μώκο. Ήταν πολύ ενδιαφέροντα αυτά που μας είπατε, όπως και η συνεργασία με την κεντρική διοίκηση αντισεισμικού σχεδιασμού, με τον κ. Λέκκα, παραδείγματος χάρη.

**ΒΑΣΙΛΕΙΟΣ ΜΩΚΟΣ (Γενικός Διευθυντής του Οργανισμού Αντισεισμικού Σχεδιασμού και Προστασίας (ΟΑΣΠ):** Πρόεδρος μας είναι ο κ. Λέκκας και αυτή τη συγκεκριμένη δράση - ξέχασα να το πω - την τρέχει ο ΟΑΣΠ, το Τεχνικό Επιμελητήριο Ελλάδος, όπου, πλέον, οι μηχανικοί είναι, καταρχήν, ιδιώτες μηχανικοί πιστοποιημένοι, ο Σύλλογος Πολιτικών Μηχανικών Ελλάδος και είναι υπό την αιγίδα του Υπουργείου Κλιματικής Κρίσης και Πολιτικής Προστασίας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Από πλευράς τεχνολογίας, αναφέρατε το ιατρικό ισοδύναμο, επισκόπηση, επίκρουση. Αυτά είναι στο παρελθόν. Υπάρχει τεχνητή νοημοσύνη. Ποιο είναι, δηλαδή, το άλμα στο μέλλον όσον αφορά την αντικειμενικοποίηση των στοιχείων για να την αντισεισμική προστασία;

**ΒΑΣΙΛΕΙΟΣ ΜΩΚΟΣ (Γενικός Διευθυντής του Οργανισμού Αντισεισμικού Σχεδιασμού και Προστασίας (ΟΑΣΠ):** Είναι πολύ ωραία ερώτηση. Αυτή τη στιγμή, υπάρχει μία μεθοδολογία, με την οποία, όπως σας είπα, βαθμονομούμε τα κτίρια, ποια θα πρέπει να προχωρήσουν. Και είμαστε στη φάση να γίνει μια προγραμματική σύμβαση με πανεπιστημιακά ιδρύματα της χώρας, με το ΑΠΘ, ΤΟ ΕΜΠ και το Πανεπιστήμιο Πατρών, προκειμένου να βαθμονομήσουν τη μεθοδολογία, χρησιμοποιώντας και ΑΙ εφαρμογή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Πολύ ενδιαφέροντα όλα αυτά.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού) :** Κύριε Πρόεδρε, έχει τεράστιο ενδιαφέρον. Είναι η πρώτη φορά που εισάγεται τέτοια διάταξη σε νομοσχέδιο του αθλητισμού. Αφορά αυτό που είναι πιο ψηλά από όλα, από τις επιδόσεις, τα μετάλλια, τον ίδιο τον αθλητισμό. Είναι η ασφάλεια. Η ασφάλεια του αθλητή, των προπονητών, των ανθρώπων, των παραγόντων, που μπαίνουν στα γήπεδα, σε οποιαδήποτε αθλητική εγκατάσταση. Αφορά όλο τον αθλητισμό, με προτεραιότητα τη λέξη «ασφάλεια». Παίρνουμε αυτή την πρωτοβουλία για όλες τις αθλητικές εγκαταστάσεις της χώρας, με τον πιο ενδεδειγμένο τρόπο, που είναι ο αντισεισμικός φορέας.

**ΔΗΜΗΤΡΙΟΣ ΚΥΡΙΑΖΙΔΗΣ :** Κύριε Υπουργέ, αφορά και τους αστυνομικούς, βέβαια.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Βεβαίως και τους αστυνομικούς. Κάθε ένας, ο οποίος βρίσκεται μέσα στα γήπεδα και οι εργαζόμενοι, τα πάντα, σε κάθε εγκατάσταση.

Άρα, λοιπόν, αυτή είναι μια διάταξη, η οποία είναι σε σωστή κατεύθυνση. Δηλαδή, βάζουμε κάτω από την ομπρέλα της αντισεισμικής προστασίας όλες τις αθλητικές εγκαταστάσεις της χώρας. Είναι κάτι πολύ σημαντικό και ευχαριστούμε πάρα πολύ. Το Υπουργείο λέει ότι δεν θα υπάρχει παράταση. Το ότι έχουν εγγραφεί 800, είναι πολύ θετικό. Εμείς, λοιπόν, λέμε, ότι μέχρι 28/2, όλοι οι αθλητικοί φορείς της χώρας να έχουν μπει στον Οργανισμό. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ.

 Το λόγο έχει ο κ. Πολυχρονίδης, Πρόεδρος του Συλλόγου Ελλήνων Παραολυμπιονικών.

 **ΓΡΗΓΟΡΗΣ ΠΟΛΥΧΡΟΝΙΔΗΣ (Πρόεδρος του Συλλόγου Ελλήνων Παραολυμπιονικών):** Καλημέρα σε όλους.

 Αξιότιμε, κύριε Πρόεδρε, κύριε Υπουργέ, κύριοι Βουλευτές, κύριε Γενικέ Γραμματέα, κύριοι συνάδελφοι, αξιότιμοι κυρίες και κύριοι, ως Πρόεδρος του Συλλόγου Ελλήνων Παραολυμπιονικών, θα αναφερθώ στα άρθρα 9, 11 και 18.

Ξεκινώντας από το άρθρο 9, αρχικά, κύριε Υπουργέ, σας συγχαίρουμε για την εξαιρετική πρωτοβουλία σας να συσταθεί, για πρώτη φορά, στην Ελλάδα, Σχολή Προπονητών για διακεκριμένους αθλητές για απόκτηση Πτυχίου Προπονητή Α΄ Κατηγορίας, στην Αθήνα και τη Θεσσαλονίκη, ώστε να επιλυθούν πάγια προβλήματα του αθλητισμού μας, όπως η έλλειψη καταρτισμένων προπονητών υψηλού επιπέδου.

Σας συγχαίρουμε, επίσης, για τον συμπεριληπτικό χαρακτήρα της εν λόγω Σχολής, ο οποίος έδωσε την ευκαιρία να συνεκπαιδευτούν αθλητές με αναπηρία και αθλητές, χωρίς αναπηρία, σύμφωνα με τις επιταγές της σύγχρονης ευρωπαϊκής πρακτικής. Χρειάστηκε να διδαχθούμε πάνω από 20 μαθήματα, να κάνουμε πρακτική άσκηση, να γράψουμε πτυχιακή εργασία και να δώσουμε γραπτές εξετάσεις σε όλα τα μαθήματα, για να καταφέρουμε να φτάσουμε στο στόχο της απόκτησης του πτυχίου. Ήταν μια εμπειρία δύσκολη και ταυτόχρονα συγκλονιστική, καθώς είχαμε την ευκαιρία πέρα από το άθλημα, στο οποίο κατέχουμε μοναδικά προσόντα, εμπειρίες και γνώσεις να διδαχθούμε πολλά επιπλέον αθλητικά θέματα.

Σήμερα, με το σχέδιο νόμου, που καταθέτετε προς ψήφιση, τοποθετείτε άλλον έναν λίθο στην προσπάθεια να μεταβούμε στην ισότιμη ένταξη των ατόμων με αναπηρία στο κοινωνικό σύνολο, η οποία είναι στις προτεραιότητες της Κυβέρνησης, όπως και στις προτεραιότητες της Διεθνούς Παραολυμπιακής Επιτροπής, στην οποία είμαι μέλος στο συμβούλιο των αθλητών, ως ο μοναδικός Έλληνας. Πλέον, ο διακεκριμένος αθλητής κάτοχος Πτυχίου Α΄ Κατηγορίας, για παράδειγμα στο άθλημα της κολύμβησης ΑμεΑ, του στίβου ΑμεΑ ή άλλα αθλήματα, θα έχει το δικαίωμα να προπονεί αθλητές, χωρίς αναπηρία, στο άθλημα της ειδικότητας του, γεγονός δόκιμο για την αθλητική πρόοδο, σύμφωνα με τη διεθνή πρακτική, τις επιταγές για ισότητα και ισονομία και ασφαλώς, σύμφωνα με την κοινή λογική. Άλλωστε, ο Έλληνας Παραολυμπιονίκης, με την εμπειρία, που έχει συγκεντρώσει από τους αγώνες, με όλη τη σκληρή δουλειά, που έχει κάνει για χρόνια, για να καταφέρει να φέρει στη χώρα μας τις διακρίσεις του και με τον τρόπο ζωής του, που υπερνικά καθημερινά τα εμπόδια της αναπηρίας, θα ήταν πραγματικά σπατάλη ανθρώπινου δυναμικού να μη μπορεί να μοιραστεί όλη αυτή την εμπειρία και τις γνώσεις, ως προπονητής πλέον και σε νέους αθλητές χωρίς αναπηρία.

Σας ευχαριστούμε θερμά, που προβήκατε σε όλες τις απαραίτητες ενέργειες για την εξασφάλιση της ισοτιμίας των πτυχίων, μεταξύ σπουδαστών αθλητών με αναπηρία και σπουδαστών αθλητών χωρίς αναπηρία, που ολοκλήρωσαν, επιτυχώς, την εκπαιδευτική διαδικασία και κατ’ επέκταση στη διασφάλιση των ισότιμων επαγγελματικών τους δικαιωμάτων επ΄ ωφελεία της προόδου του ελληνικού αθλητισμού.

 Ζητώ από όλα τα Κόμματα να υπερψηφίσουν αυτή τη διάταξη, στηρίζοντας και αναδεικνύοντας με αυτόν τον τρόπο το Παραολυμπιακό Κίνημα και τους αθλητές του.

Για το άρθρο 11, θα ήθελα να ευχαριστήσω εκ μέρους των αθλητών γενικότερα, όχι μόνο των Παραολυμπιονικών, γιατί κυρίως αφορά τους Ολυμπιονίκες αυτό, που αναγνωρίσατε τις θέσεις 1 έως 6, γιατί είναι απαραίτητη η επιβράβευση, που αποτελεί πραγματικά στήριξη για τη συνέχεια των προσπαθειών, που κάνει ένας αθλητής για διάκριση. Ασφαλώς, είναι πολύ μεγάλης σημασίας η υπουργική απόφαση για τις οικονομικές επιβραβεύσεις να γίνεται μία φορά, 6 μήνες πριν από τους Ολυμπιακούς Αγώνες, γιατί πραγματικά αποτελεί ένα μοχλό της σωστής εκτέλεσης του νόμου και των οικονομικών επιβραβεύσεων, που στο τέλος - τέλος αυτές είναι, που δίνουν δύναμη για τους αθλητές να μπορούν να ανταπεξέλθουν σε όλα τα προβλήματα, που έχουν να κερδίσουν, για να φέρουν τη διάκριση.

 Για το άρθρο 18, για την προσβασιμότητα των ατόμων με αναπηρία στις αθλητικές εγκαταστάσεις, ξέρω ότι τώρα ψηφίζεται μια μικρή ουσιαστικά διόρθωση, αλλά είναι πάρα πολύ σημαντικό, γενικά, που έχει μπει, για πρώτη φορά, στην Ελλάδα, η υποχρεωτική προσβασιμότητα στις αθλητικές εγκαταστάσεις. Για πρώτη φορά, ήμουν και εγώ σαν Παραολυμπιονίκης στο Στάδιο Ειρήνης και Φιλίας και είχαμε τη δυνατότητα σπιθαμή προς σπιθαμή, από το πρωί ως το βράδυ, να ελέγξουμε όλο το γήπεδο, για να δούμε ότι είναι προσβάσιμο σε όλους τους τομείς, όχι μόνο για τους αθλητές, αλλά και για τους θεατές, ούτως ώστε με τον τρόπο αυτόν να υπάρχει ισότητα και ο αθλητής με αναπηρία να μπορεί να έχει πρόσβαση στους αγωνιστικούς χώρους, γιατί περνάμε πολλές ώρες, χρόνια, δεκαετίες - συγκεκριμένα μιλώντας και για εμένα - σε αυτούς τους χώρους, οπότε είναι πολύ σημαντικό να είναι προσβάσιμοι.

Πραγματικά, να ξέρετε, ότι παρόλο που το Στάδιο Ειρήνης και Φιλίας είναι ίσως από τα πιο εμβληματικά και προσβάσιμα στάδια της χώρας, παρόλα αυτά βρήκαμε πολλά, τα οποία θα μπορούσαν να διορθωθούν και να γίνει το Στάδιο πολύ καλύτερο και σε συνεργασία ακόμα και με τους ανθρώπους. Το λέω σαν παράδειγμα αυτό, τους ανθρώπους του Ολυμπιακού, μας είπαν ότι θέλουμε να βάλουμε ακόμα και χρηματοδότηση, για να φτιάξουμε ένα ασανσέρ, το οποίο θα διευκολύνει πάρα πολύ, αρκεί να μας δώσει το Υπουργείο την άδεια να το κάνουμε. Οπότε, κύριε Υπουργέ, είναι πάρα πολύ σημαντική αυτή η πρωτοβουλία και πραγματικά, θα σας παρακαλούσα θερμά όλους, να υπάρξει διακομματική συναίνεση στα προαναφερθέντα άρθρα, για την περαιτέρω ανάπτυξη του αθλητισμού μας. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καποδίστριας.

**ΙΩΑΝΝΗΣ ΚΑΠΟΔΙΣΤΡΙΑΣ (Μέλος του Δ.Σ. της Ελληνικής Ένωσης Εταιρειών Παιγνίων στο διαδίκτυο (HOGA).** Κύριε Πρόεδρε, κύριε Υπουργέ, κυρίες και κύριοι βουλευτές, κύριε Γενικέ Γραμματέα, καλησπέρα και από εμάς. Εκπροσωπώ τους αδειοδοτημένους παρόχους στοιχηματισμού στο διαδίκτυο. Οι εταιρείες του κλάδου μας στηρίζουν, ενεργά και ουσιαστικά, τον ελληνικό αθλητισμό σε όλα τα επίπεδα και στις υποδομές και στον ερασιτεχνικό και τον επαγγελματικό αθλητισμό.

Η τοποθέτησή μας αφορά σήμερα το άρθρο 28 του νομοσχεδίου και την εφαρμογή της Συνθήκης Macolin  και την Εθνική Πλατφόρμα Αθλητικής ακεραιότητας, την Ε.Π.ΑΘΛ.Α., καθώς για εμάς αποτελεί μέγιστη προτεραιότητα η ακεραιότητα των αθλητικών συναντήσεων και διοργανώσεων. Σε αυτό το πλαίσιο, συνεργαζόμαστε, ήδη, αρκετά χρόνια και άριστα με τη Γενική Γραμματεία Αθλητισμού, παρέχοντας στοιχεία, όποτε μας ζητείται αυτό, όπως άλλωστε κάνουμε και σε άλλες χώρες, με παρόμοιες συνεργασίες. Η θεσμοθέτηση σε αυτό το νομοσχέδιο της συνεργασίας αυτής, ως προς την παροχή στοιχείων, ώστε να συνεισφέρουν όλοι οι πάροχοι στοιχηματισμού στο μέγιστο εφικτό βαθμό, είναι προς τη σωστή κατεύθυνση και δημιουργεί ενός σταθερό πλαίσιο συνεργασίας.

Σε αυτή τη προσπάθεια, όμως, σημαντικό σκόπελο αποτελεί ο παράνομος στοιχηματισμός. Η Επιτροπή Εποπτείας και Ελέγχου Παιγνίων έχει υπολογίσει, με δική της έρευνα, ότι η παράνομη αγορά έχει συγκρίσιμα μεγέθη, με την αδειοδοτημένη και προφανώς η δραστηριότητα εκεί είναι απόλυτα μη ιχνηλατήσιμη. Καθίσταται έτσι η συνεργασία της νόμιμης αγοράς με την Ε.Π.ΑΘΛ.Α. μόνο μερικώς αποτελεσματικό μέτρο. Η παράνομη αγορά στοιχηματισμού έχει βρει χώρο και λειτουργεί στη χώρα μας, υποθάλποντας και άλλες παράνομες δραστηριότητες, πέρα από τη φοροδιαφυγή και την έλλειψη προστασίας των παικτών του στοιχήματος.

Εκτός από τη χαλαρότητα των ελεγκτικών μηχανισμών, ένας από τους βασικούς λόγους, που τροφοδοτείται η παράνομη αγορά, είναι και η υπερφορολόγηση του στοιχήματος, στα επίπεδα των αδειοδοτημένων παρόχων, αλλά και των ίδιων των παικτών, που παίζουν νόμιμα, μέσω της φορολόγησης των κερδών τους. Προφανώς οι παράνομοι πάροχοι παρέχουν πεδίο κερδοσκοπίας, επί μη ακέραιων αθλητικών γεγονότων και η δραστηριότητα αυτή, όπως είπα, είναι μη ιχνηλατήσιμη. Καθίσταται σαφές, ότι η αποτελεσματικότητα των αξιόλογων προσπαθειών, μέσω της Ε.Π.ΑΘΛ.Α., προϋποθέτει και τη συνεργασία της πολιτείας με την αγορά, για την καταπολέμηση της παράνομης αγοράς στοιχηματισμού, που περνά επίσης από τον εξορθολογισμό της φορολογίας. Έτσι, θα εξασφαλιστεί η ακεραιότητα στον αθλητισμό, αλλά και η προστασία των παικτών και των συνολικών δημοσίων εσόδων.

Εκμεταλλευόμενος τα λίγα δευτερόλεπτα, που μου έχουν μείνει στο τρίλεπτό μου και επειδή κάποιες εταιρείες από μας είναι πάρα πολύ κοντά στον ερασιτεχνικό αθλητισμό, σε αθλητές, οι οποίοι προετοιμάζονται, συμμετέχουν, διακρίνονται, σε μεγάλες διοργανώσεις, όπως οι Ολυμπιακοί Αγώνες, καθώς το άκουσα, πριν λίγο, θέλω να τονίσω πόσο σημαντική είναι η επιβράβευση αυτών των αθλητών από την πολιτεία και πόσο σημαντικό είναι να σταθείτε, μέσω αυτού του νομοσχεδίου και με άλλες πρωτοβουλίες, κοντά σε αυτούς τους αθλητές. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Παπαγεωργίου.

**ΑΘΑΝΑΣΙΟΣ ΠΑΠΑΓΕΩΡΓΙΟΥ (Πρόεδρος της Σκοπευτικής Ομοσπονδίας Ελλάδος):** Κύριε Πρόεδρε, κύριε Υπουργέ, κυρίες και κύριοι βουλευτές, κύριε Γενικέ, εγώ θέλω να απευθύνω ένα μεγάλο ευχαριστώ στον Υπουργό μας, τον κ. Γιάννη Βρούτση, διότι εισάκουσε τα αιτήματά μας, ώστε να θεσπιστεί η ύπαρξη του εκπαιδευτή στο χώρο μας. Είμαστε μια Ομοσπονδία, με 233 εγγεγραμμένα Σωματεία, πανελλαδικά και 22.500 αθλητές, για το 2024 και για το 2025  οι ανανεώσεις συνεχίζονται.

 Ήταν και είναι ένα σημαντικό ζήτημα ύπαρξης για εμάς των σωματείων μας. Και γνωρίζετε όλοι ότι η Ομοσπονδία, χωρίς σωματεία, δεν υπάρχει.

Έχουμε καταφέρει να έχουμε μία αυτονομία σε ό,τι αφορά τα έσοδα. Δηλαδή, από την πολιτεία επιχορηγούμαστε με 18,5% περίπου. Αυτά έχει, αυτά μας δίνει. Έχει βγάλει ένα σύστημα αξιολόγησης, το «ΧΙΛΩΝ» και τους ευχαριστούμε, για να γίνεται δίκαιη κατανομή των πόρων του Ελληνικού Δημοσίου.

Όμως, αντιμετωπίζουμε το θέμα ύπαρξης των σωματείων μας, γιατί δεν υπάρχουν διαθέσιμοι προπονητές. Είχαμε 54 με 60, για πάνω από 100 σωματεία μας. Πανελλαδικά, δεν υπήρχε δυνατότητα να γίνει αυτό, διότι στην επαρχία είναι πάρα πολύ λιγότεροι οι προπονητές. Και ήταν και είναι αναγκαία η ύπαρξη του εκπαιδευτή.

Τι σημαίνει εκπαιδευτής; Ένας αθλητής, με 20 αγώνες και δύο χρόνια αθλητής, περνάει από δική μας εκπαίδευση σε ό,τι αφορά τη βασική τεχνική και κανόνες ασφαλείας, που μας ενδιαφέρουν περισσότερο, για να μπορεί να μεταλαμπαδεύσει τις γνώσεις του, σε έναν νέο εισερχόμενο αθλητή. Δεν απαγορεύει κανείς κανένα σωματείο να προσλάβει προπονητή, αν υπάρχει. Όμως, δεν υπάρχουν. Οπότε, είχαμε πολύ σοβαρό θέμα ύπαρξής μας. Και σε αυτό το κομμάτι δεν είναι μόνο ότι δεν βρίσκαμε προπονητή. Έβρισκε κάποιος έναν προπονητή και οι τιμές δεν είναι 250 ευρώ, που λέει, το λιγότερο ο νόμος. Έλεγαν «εμείς θέλουμε όλη τη χρονιά», ένα ποσό πολύ πιο πάνω. Δεν μπορούσε το σωματείο. Και όπως θα ξέρετε, ο αθλητισμός είναι για όλους. Δεν μπορεί κάποιος να απαγορεύσει να υπάρχει ένα σωματείο και να βάζει κανόνες, αν θα μπορεί να υπάρχει, να κάνει αυτό. Δεν υπήρχε η δυνατότητα ανεύρεσης προπονητή, οπότε είχαμε θέματα με τα σωματεία μας.

Δεν θα πλατειάσω. Θέλω να πω ένα μεγάλο ευχαριστώ στον κύριο Υπουργό, που μας άκουσε. Δική μας πρόταση ήταν. Θα έλεγα, είμαστε ένα άθλημα, για το οποίο θα ξέρετε όλοι τις επιδόσεις των αθλητών μας. Έχουμε Ολυμπιονίκη και παγκόσμιους πρωταθλητές. Και σε αυτούς τους αθλητές, πρώτοι δάσκαλοι ήταν εκπαιδευτές και μετά τους απενεμήθη τιμητικά ο τίτλος του προπονητή α’ κατηγορίας. Οπότε, η γνώση η βασική υπάρχει. Μπορούμε να συνεχίσουμε και στην πορεία θα δούμε, μετά από μερικά χρόνια, τι θα μπορεί να γίνει, πάνω σε αυτό το κομμάτι.

Εμείς ζητούμε από όλους τους φορείς, από όλους τους πολιτικούς, από τους βουλευτές όλων των πολιτικών χώρων, να στηρίξουν την πρόταση του κυρίου Υπουργού, η οποία είναι δική μας πρόθεση, για να συνεχίσουμε αυτό το έργο, το οποίο κάνουμε σήμερα, να μπορέσουμε να το κάνουμε και αύριο. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Παπαγεωργίου. Ζήτησε το λόγο ο κύριος Υπουργός.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θα ήθελα να παρακαλέσω, πρώτα εσάς, που έχετε τη δικαιοδοσία, πάνω στην κατανομή του χρόνου και τα μέλη της Επιτροπής. Επειδή το λόγο τώρα θα τον πάρει αυτό το θεσμικό όργανο, που έχει πολυσυζητηθεί, η ΔΕΑΒ, που δημιουργήσαμε, το Φεβρουάριο του 2024, για την αντιμετώπιση της αθλητικής βίας. Παρόντων του Προέδρου και του Αντιπροέδρου, εξαίρετων νομικών και δικαστικών λειτουργών, θα ήθελα να σας παρακαλέσω να τους δοθεί λίγο περισσότερος χρόνος - είναι η πρώτη φορά, που παρουσιάζονται στη Βουλή - για να παρουσιάσουν προς τα μέλη της Επιτροπής και τώρα, που μας βλέπει όλος ο ελληνικός αθλητισμός, το τι συνέβη αυτόν τον χρόνο με το νόμο, το τι έρχεται, γιατί ακολουθεί η κυρία Κοξένογλου εκ μέρους της Σούπερ Λιγκ και η ΕΠΟ, που αφορά το ζήτημα το συγκεκριμένο και να μας διαφοροποιήσουν για πρώτη φορά για τα αποτελέσματα της διαχείρισης της ΔΕΑΒ. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κύριος Καίσαρης.

**ΕΥΑΓΓΕΛΟΣ ΚΑΙΣΑΡΗΣ (Πρόεδρος της Διαρκούς Επιτροπής Αντιμετώπισης της Βίας (ΔΕΑΒ):** Κύριε Πρόεδρε, θα μου επιτρέψετε, παρακαλώ, μετά τη σύντομη αναφορά στις σχετικές διατάξεις, να δοθεί λόγος στον κ. Αντιπρόεδρο της ΔΕΑΒ, που παρίσταται, για να σας πει για το έργο και τον τρόπο δράσης ΔΕΑΒ.

Ο εμβληματικός αυτός νόμος, ο ν.5085, που αντιμετωπίζει την αθλητική βία, είναι ένας νόμος, ο οποίος έχει απτά αποτελέσματα, διότι έχει πραγματικά αντιμετωπίσει, μέχρι σήμερα, το φαινόμενο της βίας, επιτυχώς. Προς την κατεύθυνση αυτή και οι διεθνείς αρχές του ποδοσφαίρου, αλλά και το Συμβούλιο της Ευρώπης έχουν δώσει τα εύσημα τους στην ελληνική πολιτεία.

Στην προσπάθεια της ΔΕΑΒ, η οποία εφαρμόζει τον νόμο, έχουμε την αμέριστη συμπαράσταση και την ηθική συμπαράσταση του αξιότιμου κυρίου Υπουργού και βέβαια, έχουμε μια άριστη υλικοτεχνική υποδομή, η οποία μας διευκολύνει στο έργο μας και μια καλή Γραμματεία.

Ωστόσο, στην καθημερινή εφαρμογή του νόμου, προκύπτουν κάποια ζητήματα, τα οποία χρήζουν περαιτέρω νομοτεχνικών βελτιώσεων και κάποιων προσθηκών. Στα πλαίσια, λοιπόν αυτά, εντάσσεται και το σημερινό νομοσχέδιο, το οποίο αφορά τη ΔΕΑΒ, με κάποιες παρεμβάσεις, οι οποίες είναι προς τη θετική κατεύθυνση. Εν ολίγοις, θα αναφερθώ στα συγκεκριμένα άρθρα.

Με το άρθρο 20, επειδή έχει παρατηρηθεί να περιορίζεται το φαινόμενο της βίας μέσα στα γήπεδα, με την παρέμβασή της ΔΕΑΒ και την εφαρμογή του νόμου και αυτό το φαινόμενο να εξελίσσεται, γύρω από το γήπεδο, πλέον εδώ επεκτείνεται η αρμοδιότητα της ΔΕΑΒ και εκτός γηπέδου, δηλαδή στον άμεσα περιβάλλοντα χώρο της αθλητικής εγκατάστασης, αρκεί βέβαια τα επεισόδια αυτά να σχετίζονται με το αθλητικό γεγονός. Με τον τρόπο αυτόν, λοιπόν, θα περιοριστεί η βία και έξω από το γήπεδο, κοντά στην αθλητική εγκατάσταση.

Επιπρόσθετα, σε σοβαρές περιπτώσεις, που έχουμε φαινόμενα βίας και τέτοιες συμπεριφορές, μπορεί να ανακαλείται η υφιστάμενη αθλητική αναγνώριση, αλλά με πρόταση της ΔΕΑΒ, από το αρμόδιο Όργανο της Γενικής Γραμματείας Αθλητισμού και όχι από την ΔΕΑΒ, που ήταν μέχρι πρότινος, διότι αυτό αντιβαίνει στη γενική Αρχή του διοικητικού Δικαίου- η Αρχή που χορηγεί, η Αρχή ανακαλεί.

Περαιτέρω, το άρθρο 21 είναι μια σημαντική διάταξη, γιατί μέχρι σήμερα ο ν.5085 προέβλεπε την επιβολή κυρώσεων σε βάρος όσων έριχναν αντικείμενα εντός του αγωνιστικού χώρου και στις κερκίδες αθλητικής εγκατάστασης, με κίνδυνο πρόκλησης σωματικών βλαβών των θεατών και όσων θεατών εισέρχονταν στον αγωνιστικό χώρο, έβαζε ποινές με γεωμετρική πρόοδο, σε περιπτώσεις υποτροπής. Έρχεται, λοιπόν, σήμερα ο νόμος και βελτιώνεται εδώ και εξορθολογίζεται και επιβάλλει ποινές για αποτροπή, διπλασιάζει τις ποινές, αλλά η 1 αγωνιστική γίνεται 2 αγωνιστικές, δεν γίνονται οι 2 αγωνιστικές 4 αγωνιστικές, οι 4 αγωνιστικές 8 αγωνιστικές και ούτω καθεξής και έτσι εξορθολογίζεται το όλο πλέγμα της σχετικής διατάξεως. Αυτό είναι προς τη σωστή κατεύθυνση, για να μη δημιουργούμε, στην προσπάθειά μας να περιστείλουμε με τα φαινόμενα βίας, την έξαρση των φαινομένων βίας περαιτέρω.

 Πλέον, με βάση το ηλεκτρονικό σύστημα εποπτείας και με βάση το ηλεκτρονικό εισιτήριο- είναι σημαντική αυτή η προσθήκη- μπορεί η αστυνομική Αρχή να ταυτοποιεί τους δράστες των ρίψεων αυτών και της εισόδου στον αγωνιστικό χώρο. Στην περίπτωση αυτή, λοιπόν, που τους ταυτοποιεί, με βάση πλέον τις διατάξεις, που θα ψηφίσει η Βουλή μας, τα στοιχεία των υπαιτίων θα διαβιβάζονται στον αρμόδιο εισαγγελέα, για να κάνει τη δουλειά του. Περαιτέρω όμως, θα χορηγούνται αυτά και στο σωματείο, που πλήττεται, το οποίο θα μπορεί πλέον να απαγορεύει τη χορήγηση εισιτηρίων στο συγκεκριμένο πρόσωπο για μεγάλο χρονικό διάστημα. Πέραν τούτου, όμως, έρχεται και η ΔΕΑΒ, εδώ, να επιβάλλει μια σοβαρή διοικητική κύρωση στα υπαίτια φυσικά πρόσωπα, από 3.000 ευρώ έως 50.000 ευρώ και να τους απαγορεύει την είσοδο στις αθλητικές εγκαταστάσεις για χρονικό διάστημα ενός έως πέντε ετών. Με τη διάταξη αυτή, πλήττονται πλέον και οι δράστες, αυτοί καθ’ αυτοί, των παραβατικών συμπεριφορών και έτσι δεν έχουν την ευθύνη μόνο την αντικειμενική οι ΠΑΕ και τα σωματεία, αλλά έχουν και οι ίδιοι δράστες, οι οποίοι με τη διάταξη αυτή, θα αναγκαστούν να συμμορφωθούν και έτσι οι παραβατικές συμπεριφορές τέτοιου είδους, να εξαλειφθούν ως φαινόμενο.

Με το άρθρο 22 του νόμου, θεσμοθετείται η υποχρέωση του εισαγγελέα πρωτοδικών να ενημερώνει την Εθνική Πλατφόρμα Αθλητικής Ακεραιότητας με τις ποινικές διώξεις, που ασκεί για αξιόποινες πράξεις, που αναφέρονται στο νόμο, συγκεκριμένα και σκοπός της διάταξης αυτής είναι να μπορούν - παράλληλα με τις ποινικές - να αποδίδονται και οι πειθαρχικές κυρώσεις κατά των παραβατών, γιατί καμιά φορά οι ποινικές κυρώσεις καθυστερούν και πρέπει οι πειθαρχικές κυρώσεις να προηγούνται.

Με το άρθρο 23, είχε το δικαίωμα - και το έχει- ο κ. Υπουργός, μετά από εισήγηση της ΔΕΑΒ και τις οικείας αστυνομικής Αρχής, να απαγορεύει την οργανωμένη μετάβαση των οπαδών στην αντίπαλη έδρα, αλλά και μεμονωμένων προσώπων. Εδώ, καταργείται ουσιαστικά η απαγόρευση μετάβασης μεμονωμένων προσώπων, γιατί αυτή είναι αντισυνταγματική, από τη μια πλευρά και από την άλλη πλευρά, δεν μπορούσε να εφαρμοστεί αντικειμενικά, διότι ήταν δύσκολο να διακριβωθεί, μιας και δεν μπορεί η αστυνομική Αρχή να ελέγχει σε κάθε πολίτη τα οπαδικά του φρονήματα, για να δει αν η απαγόρευση πιάνει και αυτόν.

Με τον τρόπο αυτόν, λοιπόν, περιορίζουμε την απαγόρευση της μετακίνησης μόνο στην οργανωμένη, όπως είναι και το σωστό.

 Με το άρθρο 24 του νομοσχεδίου, το Σώμα Παρατηρητών της ΔΕΑΒ, που υφίσταται από χρόνια, εκσυγχρονίζεται και έτσι δημιουργείται στη Γενική Γραμματεία Αθλητισμού ένα ψηφιακό μητρώο, στο οποίο καταχωρούνται οι Παρατηρητές, οι οποίοι συγκροτούν το Ειδικό Σώμα. Αυτοί οι Παρατηρητές έχουν αυξημένα προσόντα, τα οποία καθορίζονται στον Κανονισμό Λειτουργίας της ΔΕΑΒ. Τα κωλύματά τους, η διαδικασία εκλογής, επιμόρφωσης, κατάρτισης και η κατηγοριοποίησή τους.

Επιπρόσθετα, μετά από την διάταξη αυτή, έρχεται παραπέρα ο νόμος και λαμβάνει πλέον τις εκθέσεις των Παρατηρητών σοβαρά υπόψιν, όπως και των Παρατηρητών της διοργανώτριας αρχής και το φύλλο αγώνα και τέλος, αναφορικά με τους αγώνες της  Super League  και της Basket League, που είναι σοβαροί και έχουν μεγάλες οικονομικές απαιτήσεις, οι Παρατηρητές θα τοποθετούνται κατόπιν κληρώσεως και θα έχουν και πτυχίο ανώτατης σχολής εις τρόπον ώστε να μπορούν να κάνουν καλύτερα τη δουλειά τους και να έχουμε καλύτερες εκθέσεις και καλύτερα αποτελέσματα, κατά την εφαρμογή του νόμου και την εκτέλεση του έργου μας.

Με το άρθρο 25. Ετιμωρείτο με το ν. 5085 η δια της βίας είσοδος θεατών στην αθλητική εγκατάσταση χωρίς εισιτήριο;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Συγνώμη, κύριε Καίσαρη. Στην πρώτη συνεδρίαση της Επιτροπής, ο κ. Υπουργός, διεξοδικά, αναφέρθηκε και ειδικά στην ταυτοποίηση των δραστών, που είναι πολύ σημαντικό.

**ΕΥΑΓΓΕΛΟΣ ΚΑΙΣΑΡΗΣ (Πρόεδρος της Διαρκούς Επιτροπής Αντιμετώπισης της Βίας):**

 Όποιος, λοιπόν, προσπαθούσε να εισέλθει με τη βία ετιμωρείτο. Τώρα, τι έγινε: Επειδή παρατηρήσαμε στην πράξη ότι πολλοί θεατές εισάγονται στην αθλητική εγκατάσταση, χωρίς βία, αλλά με τη βοήθεια των σεκιούριτι και κάποιων υπαλλήλων της κάθε ομάδας, θεσμοθετείται πλέον εδώ ότι τιμωρείται και αυτό, γιατί η ομάδα έχει πλέον την ευθύνη του ελέγχου των προστιθέντων υπ’ αυτής προσώπων, με τις ίδιες ποινές. Με κυρώσεις, δηλαδή, όπου απαγορεύουν την είσοδο των θεατών σε ορισμένες κερκίδες, σε ορισμένες θύρες κλπ..

Τέλος, με το άρθρο 26, ορίζεται με το νομοσχέδιο ένας Αντιεισαγγελέας Εφετών, ως προϊστάμενος ουσιαστικά, των αθλητικών εισαγγελέων. Γιατί; Έχει εμπειρία στην αθλητική δικαιοσύνη, να μπορούν οι υποθέσεις, που αφορούν την αθλητική δικαιοσύνη, να προωθούνται γρήγορα, γιατί είναι πάρα πολλές χιλιάδες οι υποθέσεις, που έχουν τα δικαστήρια. Εδώ, λοιπόν, βάζω έναν Ειδικό Εισαγγελέα, με ειδική βάση το αθλητικό αντικείμενο, για να εγκρίνει τις αρχειοθετήσεις και να προωθεί και να συντονίζει το έργο των εισαγγελέων πρωτοδικών. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Καίσαρη, ευχαριστούμε πολύ.

Τον λόγο έχει ο κ. Χρήστος Ηλιάδης, Αντιπρόεδρος της ΔΕΑΒ.

**ΧΡΗΣΤΟΣ ΗΛΙΑΔΗΣ (Αντιπρόεδρος της ΔΕΑΒ):** Αξιότιμε, κύριε Πρόεδρε, κύριε Υπουργέ, θα είμαι όσο το δυνατόν πιο σύντομος.

Θέλω να πω ότι με τις προεκτεθείσες διατάξεις ολοκληρώνεται και βελτιστοποιείται, κατά τον καλύτερο δυνατό τρόπο, το νομικό πλαίσιο ενός από τους πιο εμβληματικούς νόμους της αθλητικής και όχι μόνον έννομης τάξης της πατρίδας μας του ν. 5085/2024.

 Έχοντας την τιμή και την ευθύνη να προεδρεύω της ΔΕΑΒ, προ της επελεύσεως του συγκεκριμένου νόμου και να αντιπροεδρεύω μετά την επέλευσή του, θα μου επιτρέψετε, όπως ζήτησε και ο κ. Υπουργός, να κάνουμε μια μικρή αναδρομή τόσο στο συγκεκριμένο νόμο, όσο και στο έργο της ΔΕΑΒ, με εργαλείο το συγκεκριμένο νόμο. Θα θυμίσω ότι αυτές τις ημέρες, πριν έναν χρόνο, σε αυτήν εδώ την Αίθουσα, που συζητούσαμε το ν. 5085/2024, τι συνθήκες επικρατούσαν στον ελληνικό αθλητισμό και στο ελληνικό ποδόσφαιρο. Θα θυμίσω τα τραγικά συμβάντα οπαδικής βίας, τυφλής και οργανωμένης οπαδικής βίας, το τελευταίο τετράμηνο του 2023 και ως φόρο τιμής θα πω τρία ονόματα: Καμπανός, Κατσουρής, Λιγγερίδης. Θα θυμίσω τη διακοπή αγώνων από είσοδο παράνομων φιλάθλων, συνεπεία σφοδρών συγκρούσεων με Αστυνομία. Θα θυμίσω το σοβαρό τραυματισμό επαγγελματικών αθλητών στη Super League. Θα θυμίσω την κατ’ έθιμο ρίψη όποιου μπορεί να φανταστεί κανείς αντικειμένου, από κέρμα, από πέτρα, από αναπτήρα, σε εγκαταστάσεις όλων των αθλημάτων, κλειστές ή ανοιχτές.

Αυτές τις καταστάσεις παρέλαβε η πολιτεία, στο τέλος του 2023. Γι’ αυτό αναγκάστηκε να κλείσει για 40 ημέρες στα γήπεδα. Γι’ αυτό αναγκάστηκε να φέρει αυτόν τον εμβληματικό νόμο, που πριν έναν χρόνο ψήφισε η Βουλή των Ελλήνων.

Τι έφερε αυτός ο νόμος, κύριε Πρόεδρε; Δύο σημαντικά πράγματα.

Πρώτον, πήρε την αρμοδιότητα και την ευθύνη η ίδια η πολιτεία να επιβάλλει διοικητικές κυρώσεις σε παραβάσεις αθλητικής βίας και δεύτερον, το έκανε με το δυνατόν περισσότερο αντικειμενικό και λιγότερο υποκειμενικό τρόπο. Γι’ αυτό και μίλησε ο νομοθέτης στην Αιτιολογική Έκθεση για «δέσμια αρμοδιότητα».

Πώς το κατάφερε αυτό και μάλιστα, με πολύ άμεσο τρόπο; Στις διατάξεις του άρθρου 1Α του νόμου 4326/2015, όπως ψηφίστηκε, με το άρθρο 10 του ν.5085, δηλαδή σε περιπτώσεις παράνομης εισόδου φιλάθλων στο γήπεδο και ρίψεις αντικειμένων επικίνδυνων για σωματική βλάβη, η ΔΕΑΒ είναι υποχρεωμένη να βγάλει απόφαση σε τέσσερις μόλις ημέρες και σε όλες τις άλλες παραβάσεις τυφλής οπαδικής, σοβαρές παραβάσεις οπαδικής βίας σε 7 ημέρες.

Και κάτι, που δεν το ξέρει ο πολύς κόσμος, είναι ότι αν η ΔΕΑΒ για οποιονδήποτε λόγο δεν το κάνει σε αυτές τις προθεσμίες, είναι υποχρεωμένος να το κάνει - δείγμα κι αυτό πως ο νόμος αυτός, ο 5085, ήρθε για να μείνει και όχι ΄΄παίξε γέλασε΄΄- ο αρμόδιος Υπουργός. Η ΔΕΑΒ, σε καμία περίπτωση, δεν άργησε να επιβάλλει τις δέουσες ποινές.

Πώς γίνεται αντικειμενική η δουλειά της ΔΕΑΒ με «δέσμια», όπως λέει ο νομοθέτης, «αρμοδιότητα»; Έχουμε, ως κύριο αποδεικτικό στοιχείο, τις κάμερες. Όχι οποιεσδήποτε κάμερες, όπως ήταν παλιά, στα γήπεδα, αλλά κάμερες υψηλής ευκρίνειας, που τοποθετήθηκαν σε όλα τα σημεία όλων των γηπέδων της Super League και της Basket League, από τον περιβάλλοντα χώρο, μέχρι και τα αποδυτήρια, οι οποίες, δεν το ξέρει πολύς κόσμος και καλό είναι να ακουστεί, σήμερα, σε αυτή την Αίθουσα, ελέγχονται δύο ή και τρεις, αν χρειαστεί, φορές την εβδομάδα από την ΕΛ.ΑΣ.. Τα αποτελέσματα του ελέγχου ανεβαίνουν σε ειδική πλατφόρμα και αν δεν είναι εντάξει και δεν μας πει η ΕΛ.ΑΣ. το οκ, δεν γίνεται ο αγώνας με θεατές.

Ερώτημα. Πώς εργαλειοποίησε αυτόν τον εμφατικό νόμο η ΔΕΑΒ; Η ΔΕΑΒ, κύριε Πρόεδρε, μέσα σε 11 μήνες συνεδρίασε 180 φορές. Η ΔΕΑΒ, κύριε Πρόεδρε, επέβαλε τη σκληρή ποινή 53 φορές να διεξαχθούν αγώνες κεκλεισμένων των θυρών. Η ΔΕΑΒ, κύριε Πρόεδρε, έβαλε 850.000 ευρώ διοικητικά πρόστιμα. Προσοχή! Δεν είναι στα λιμνάζοντα στα διοικητικά δικαστήρια, αλλά επιβάλλονται στο ΑΦΜ του υπόχρεου νομικού ή φυσικού προσώπου και εισπράττονται, κατά τον Κώδικα Εισπράξεως Δημοσίων Εσόδων. Άρα, πληρώνονται αυτά τα πρόστιμα. Η ΔΕΑΒ απαγόρευσε την οργανωμένη μετακίνηση ή και τη μεμονωμένη σε διοργανώσεις, όπου δεν υποστηρίζεται η ηλεκτρονική πλατφόρμα έκδοσης εισιτηρίων, ακόμα και απαγόρευση στον αρμόδιο Υπουργό, πάντα σε συνεργασία και μετά από εισήγηση της Ελληνικής Αστυνομίας.

Υπήρξαν απότοκα αποτελέσματα; Aρμοδιότεροι εμού είπαν ότι υπήρξαν. Κρατήσαμε τη βία, τον τελευταίο χρόνο, έξω από τους χώρους εκκόλαψής της, που είναι τα γήπεδα. Αυτό που μπορώ να σας πω είναι ότι δεν έχουμε παράνομη είσοδο φιλάθλων στους αγωνιστικούς χώρους, έναν χρόνο τώρα. Αυτό που μπορώ να σας πω είναι ότι δεν έχουμε τραυματισμό οποιουδήποτε συμπολίτη μας, μέσα σε αγωνιστικό χώρο ή μέσα σε γήπεδο, από ρίψη αντικειμένου. Ναι, είχαμε ρίψεις αντικειμένων, αλλά εκεί που ήταν συρμός, τώρα λέμε έπεσε μία κροτίδα και την τιμώρησε η ΔΕΑΒ. Δείγμα συμμόρφωσης.

Υπάρχουν περιθώρια; Βεβαίως και υπάρχουν περιθώρια.

Αυτό που θέλω να πω είναι ότι όσες φορές συνεργαζόμαστε με τον κύριο Υπουργό, η μόνιμη επωδός του, κύριε Πρόεδρε, είναι ΄΄Φέρτε μου προτάσεις. Κάντε καλύτερο το πλαίσιο του νόμου.΄΄ Καλύτερο, όσον αφορά το να γίνει πιο δίκαιος και καλύτερο όσον αφορά το να γίνει πιο λειτουργικός. Κάναμε προτάσεις και τις ενστερνίστηκε ο κ. Υπουργός.

 Θα θυμίσω την τροποποίηση την εμβληματική, που έγινε μεσούσης της περιόδου εφαρμογής του νόμου, όπου ήρθη η αδικία του νόμου 4326, που ίσχυε από το 2015, μεταξύ των προστίμων σε ερασιτεχνικά σωματεία και σε επαγγελματικές ΠΑΕ ή ΚΑΕ. Διότι, 20.000 ευρώ πρόστιμο, κ. Πρόεδρε, σε μία ΠΑΕ ή ΚΑΕ είναι ένα σοβαρό πρόστιμο, αλλά 20.000 πρόστιμο σε ένα ερασιτεχνικό σωματείο της επαρχίας το κλείνει.

Επίσης, οι πυρσοί και τα καπνογόνα, μέσα στα κλειστά γήπεδα, μπορούν να προκαλέσουν από δυσανεξία, μέχρι ανακοπή καρδιάς. Προστέθηκε στις παραβατικές περιπτώσεις του άρθρου 10 του ν. 5085/2024.

Άρα, θέλω να καταλήξω και τελειώνω, με αυτή την επισήμανση, κ. Πρόεδρε, αυτά τα οποία σήμερα ολοκληρώνουν έναν εμβληματικό νόμο, δεν διορθώνουν κακώς κείμενα. Καλυτερεύουν και βελτιστοποιούν καλώς κείμενα. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε πολύ, κ. Ηλιάδη.

Παρακαλώ, κ. Κυριαζίδη, τι θα θέλατε;

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, επειδή θα πρέπει αποχωρήσω για να μεταβώ σε άλλη Επιτροπή, θα ήθελα ένα λεπτό μόνο να απασχολήσω για ένα θέμα, που αφορά την οπαδική βία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Κυριαζίδη, σε αυτή τη φάση δεν κάνουμε ερωτήσεις. Αυτές γίνονται στο τέλος.

**ΔΗΜΗΤΡΙΟΣ ΚΥΡΙΑΖΙΔΗΣ:** Ακριβώς, ένα ερώτημα μόνο, επειδή δεν θα μπορέσω να είμαι μέχρι το τέλος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Παρακαλώ, έχετε το λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ.

Κύριε Υπουργέ, αγαπητοί φορείς, γίνεται αναφορά στην έννοια της οπαδικής βίας και αναφέρθηκαν πράγματι αρνητικές καταστάσεις με την αφαίρεση ζωών. Αλλά και οι αστυνομικοί είναι και αυτοί εργαζόμενοι. Έχουμε τραυματισμούς, δυστυχώς, κάθε χρόνο σε μεγάλο βαθμό και δεν είδα κάποια αναφορά περί αυτού.

Πριν μια εικοσαετία δε, απευθύνομαι και στους εκπροσώπους της ΕΠΟ, είχε υπάρξει μια διάταξη με μια αναφορά: Αναγκαστικά αποσύρονται από την διασφάλιση των εννόμων αγαθών των πολιτών οι αστυνομικοί, προκειμένου να διασφαλίσουν τα συμφέροντα αυτών των συγκεκριμένων εταιρειών. Και εν πάση περιπτώσει, κατορθώθηκε να υπάρχει μία αποζημίωση.

Μέχρι σήμερα, ορισμένες ποδοσφαιρικές εταιρείες καταθέτουν κάποιο αντίκρισμα. Αυτό, βεβαίως, βαρύνει τον Προϋπολογισμό, βαρύνει τον Έλληνα πολίτη, διότι ένας μεγάλος αριθμός αστυνομικών, καθημερινά, είναι υποχρεωμένος να διασφαλίζει τα συμφέροντα αυτών των εταιρειών. Θα ήθελα να ρωτήσω, αν πράγματι γνωρίζετε και αν συμβάλλετε, έτσι ώστε να υπάρχει ανταπόκριση, από πλευράς αυτών των εταιρειών και της διασφάλισης των αστυνομικών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Κυριαζίδη. Στο τέλος ο κ. Υπουργός, φαντάζομαι, θα απαντήσει.

Συνεχίζουμε με τον κ. Κωνσταντίνο Σιάχο, τον Πρόεδρος της Εθνικής Αθλητικής Ομοσπονδίας Ατόμων με Αναπηρίες.

**ΚΩΝΣΤΑΝΤΙΝΟΣ ΣΙΑΧΟΣ (Πρόεδρος της Εθνικής Αθλητικής Ομοσπονδίας Ατόμων με Αναπηρίες (ΕΑΟΜ ΑμεΑ):** Κύριε Πρόεδρε, κύριε Υπουργέ, κύριε Γενικέ, κύριοι βουλευτές και βουλεύτριες, σας ευχαριστούμε, εκ μέρους της Εθνικής Αθλητικής Ομοσπονδίας Ατόμων με Αναπηρίες για την πρόσκληση.

Θα είμαι σύντομος. Καταρχήν, θα αναφερθώ και εγώ στο άρθρο 9, στη Σχολή Προπονητών για τους Διακεκριμένους Αθλητές. Ήταν μια πολύ καλή πρωτοβουλία και σημαντική, η οποία δυστυχώς είχε ένα τεράστιο λάθος στο σχεδιασμό της και το πρόβλημα. Υπήρχε το παράδοξο οι αθλητές με αναπηρία και οι αθλητές, χωρίς αναπηρία, να παρακολουθούν την ίδια σχολή, τα ίδια μαθήματα, να δίνουν τις ίδιες εξετάσεις και στο τέλος να παίρνουν ένα πτυχίο, που είχε διαφορετικά επαγγελματικά δικαιώματα, με μοναδικό κριτήριο την αναπηρία ή μη αναπηρία του μαθητή της Σχολής. Χαιρόμαστε, ιδιαίτερα, ότι ο Υπουργός το κατάλαβε, το κατανόησε το παράλογο του πράγματος και το διόρθωσε. Και γι’ αυτό τον ευχαριστούμε ιδιαίτερα.

Όσον αφορά τα υπόλοιπα άρθρα, θα ήθελα να αναφερθώ στο άρθρο 11, για τις χρηματικές απολαβές αθλητών. Συμφωνούμε απόλυτα για τη διόρθωση, που έγινε. Ήταν σωστή και δίκαιη. Κι εδώ, θα ήθελα να αναφέρω, επίσης, ότι θα θέλαμε να ευχαριστήσουμε τον Υπουργό εκ μέρους όλων των διακεκριμένων αθλητών της Ομοσπονδίας μας, γιατί έγινε μια επίσπευση στην κατανομή των επιβραβεύσεων και είχαμε ήδη τώρα, για το 2022 και το 2023 και ευελπιστούμε σύντομα να έχουμε και για το 2024.

Είναι πολύ σημαντικό οι επιβραβεύσεις αυτές να δίνονται σε σχετικό χρόνο και όχι με μια καθυστέρηση 3, 4 ή 5 χρόνων, που υπήρχε, στο παρελθόν. Είναι πάρα πολύ σημαντικό για τους αθλητές, γιατί ένας αθλητής, προκειμένου να καταφέρει να κάνει μια διάκριση πέρα από τη μικρή βοήθεια, που έχει από την Ομοσπονδία, από το Σύλλογό του, ένα μεγάλο κόστος επιβαρύνεται ο ίδιος για τις προπονήσεις του, για τους αγώνες, που πρέπει να πάει και για πολλά άλλα πράγματα.

Επίσης, συμφωνούμε απόλυτα με το άρθρο 18, για τα θέματα της προσβασιμότητας των ΑμεΑ. Είναι πολύ σημαντικό και είμαστε στη διάθεσή σας να συνεργαστούμε και να βελτιώσουμε όσο γίνεται περισσότερο τις εγκαταστάσεις, όσον αφορά στην προσβασιμότητα, γιατί είναι βασική αρχή της ισότητας. Επίσης, συμφωνούμε απόλυτα και με την Ψηφιακή Κάρτα Υγείας και θέλουμε να πιστεύουμε ότι όλα τα Κόμματα θα στηρίξουν αυτές τις αλλαγές.

Κλείνοντας, θα ήθελα να κάνω μια μόνο πρόταση. Αναφέρονται μέσα στο νομοσχέδιο οι αλλαγές, που έχει προτείνει και κάνει πάνω στη νησιωτική πολιτική και τα Σωματεία της Νησιωτικής Πολιτικής. Είναι κάτι πολύ σημαντικό και πολύ δίκαιο αυτό, που έχετε κάνει, κύριε Υπουργέ, γιατί αναγνωρίζετε τις δυσκολίες, που έχουν τα σωματεία τα νησιωτικά, που είναι πολύ μικρός πληθυσμός, να επιβιώσουν οικονομικά και τους ελαφρύνετε με το θέμα των υποχρεώσεων, όσον αφορά στους προπονητές, το διάστημα που πρέπει να έχουν βάση του Μητρώου υποχρεωτικά προπονητή και το ποσό που πρέπει να πληρώνουν.

Απλώς, έχουμε κάνει και εμείς προτάσεις, σας έχουμε στείλει σχετικά έγγραφα. Έχουμε ζητήσει στη συγκεκριμένη ρύθμιση να ενταχθούν και τα Σωματεία ΑμεΑ. Τα Σωματεία ΑμεΑ θα αντιμετωπίζουν πολύ μεγαλύτερα προβλήματα από τα νησιωτικά σωματεία, γιατί τα άτομα, που απευθύνονται, όπως και ο πληθυσμός είναι υποπολλαπλάσιος ακόμη κι από ένα μικρό νησί. Αν είναι ένα σωματείο νησιώτικο, αντιμετωπίζει ένα πρόβλημα, γιατί είναι σε ένα μικρό νησί των 3.000 ή των 4.000 κατοίκων, ένα σωματείο ΑμεΑ - επιτρέψτε μου να πω την υπερβολή - είναι σαν να προσπαθεί να λειτουργήσει μια βραχονησίδα, χωρίς καν κατοίκους. Θα θέλαμε να το κοιτάξετε, αν μπορεί να ενταχθούν και τα σωματεία - μιλάμε για 100 συνολικά σωματεία σε όλη την Ελλάδα, δεν είναι παραπάνω - να ενταχθούν στη συγκεκριμένη ρύθμιση. Θα είναι πολύ σημαντική βοήθεια για την επιβίωσή τους και θέλω να πιστεύω ότι και όλα τα Κόμματα το κατανοούν και θα στηρίξουν αυτή την πρόταση.

Ευχαριστώ πολύ, κύριε Υπουργέ, για το χρόνο σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, επιτρέψτε μου.

Κύριε Σιάχο, ευχαριστούμε πάρα πολύ για την τοποθέτηση.

Εγώ θα ήθελα να ακούσω και πάλι ποια πρόταση είναι αυτή; «Να ενταχθούν» που;

**ΚΩΝΣΤΑΝΤΙΝΟΣ ΣΙΑΧΟΣ (Πρόεδρος της Εθνικής Αθλητικής Ομοσπονδίας Ατόμων με Αναπηρίες \_ ΕΑΟΜ ΑΜΕΑ):** Στη ρύθμιση, που είχατε κάνει για τα σωματεία τα νησιωτικά.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Που χρηματοδοτούνται περισσότερο;

**ΚΩΝΣΤΑΝΤΙΝΟΣ ΣΙΑΧΟΣ (Πρόεδρος της Εθνικής Αθλητικής Ομοσπονδίας Ατόμων με Αναπηρίες \_ ΕΑΟΜ ΑΜΕΑ):** Όχι, που έχουν προπονητές, βάσει του μητρώου, για 3 μήνες, με λιγότερα χρήματα, με 150 €. Είναι ειδική ρύθμιση για τα Σωματεία της Νησιωτική Πολιτικής.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Σιάχο, ευχαριστώ.

Κρατάμε την πρόταση, να την εξετάσουμε. Δεν παίρνουμε την απόφαση έτσι γρήγορα. Ευπρόσδεκτη είναι, θέλω να τη συζητήσω με τους υπηρεσιακούς παράγοντες.

**ΚΩΝΣΤΑΝΤΙΝΟΣ ΣΙΑΧΟΣ (Πρόεδρος της Εθνικής Αθλητικής Ομοσπονδίας Ατόμων με Αναπηρίες \_ ΕΑΟΜ ΑΜΕΑ):** Γιατί και τα Σωματεία ΑμεΑ αντιμετωπίζουν, ακριβώς, το ίδιο πρόβλημα.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Για τα σωματεία θα σας πω πάνω σε αυτό, γιατί έχει ένα ενδιαφέρον. Κύριε Πρόεδρε, όσον αφορά στις χρηματοδοτήσεις, που δίνονται από το Υπουργείο Αθλητισμού, είναι πολύ σημαντικό να το ακούσουν αυτό και εδώ οι φορείς μας, οι 18 φορείς, που τιμούν με την παρουσία τους, σήμερα, την Επιτροπή και όλος ο κόσμος του αθλητισμού, που μας βλέπει. Υπήρξε μια γενναία, τολμηρή απόφαση του Πρωθυπουργού, Κυριάκου Μητσοτάκη. Η απόφαση αυτή ήταν, το 2022, όταν αποφασίστηκε, για πρώτη φορά, ο αθλητισμός να χρηματοδοτηθεί με πόρους, που δεν είχε ποτέ. Μέχρι το 2021, οι πόροι του αθλητισμού ήταν τα 17 εκατομμύρια τα κανονικά από την κατανομή των πόρων, που είχε το Υπουργείο Αθλητισμού. Από το 2022, μέχρι σήμερα, είναι περίπου 260 εκατ. € που δόθηκαν στον αθλητισμό, μέσα από τη φορολογία του «Στοιχήματος». Στην κατανομή του «Στοιχήματος», πέρυσι, ως Υπουργός, κ. Σιάχο, μεριμνήσαμε οι συνεργάτες μου κι εγώ, η κατανομή για τα Άτομα με Αναπηρία και τα νησιωτικά σωματεία, που έχουν τις ίδιες ιδιαιτερότητες, να έχουν 50% προσαύξηση στην κατανομή των πόρων.

Η δεύτερη παρατήρηση για τις διακρίσεις: Κληρονόμησα μία κατάσταση, στην οποία, για να αποδοθούν οι διακρίσεις σε εκατοντάδες αθλητές των αθλημάτων και να δοθούν τα λεφτά, χρειαζόντουσαν περίπου 5 χρόνια. Μάλιστα, έχω δεχθεί και ερωτήσεις γι’ αυτό. Δε λέω ότι δεν προσπάθησαν οι προκάτοχοί μου ανεξαρτήτως κυβέρνησης και Κόμματος, αλλά ήταν πολύ δύσκολο. Η επιδίωξη, που κάνουμε, με την παρέμβασή μας τη νομοθετική, είναι τα χρήματα των διακρίσεων να αποδίδονται το 2ο εξάμηνο του επομένου του έτους διάκρισης. Αν, δηλαδή, έχουμε, το 2024, διακρίσεις, το 2ο εξάμηνο του 2025 να έχουν δοθεί τα χρήματα.

Εδώ υπάρχει το εξής σημείο: είναι δύο που συμβάλλουν, είναι η πολιτεία με τις υπηρεσίες του Υπουργείου Αθλητισμού, αλλά και οι ομοσπονδίες. Για να δοθούν τα χρήματα, πρέπει οι ομοσπονδίες να δώσουν τα στοιχεία στο Υπουργείο Αθλητισμού. Γι’ αυτό βάλαμε καταληκτική ημερομηνία, μέσα στο Φεβρουάριο, για πρώτη φορά, όλες οι ομοσπονδίες -και οι ομοσπονδίες ΑμεΑ- να έχουν στείλει τα στοιχεία των ατόμων, που έχουν διακριθεί και δικαιούνται χρηματική επιβράβευση, μέσα στο Φεβρουάριο. Θέλω να γίνει κατανοητό αυτό, γιατί καμιά φορά λέμε, γιατί δεν δίνονται τα χρήματα. Πρέπει οι ομοσπονδίες, που μας ακούν, μας βλέπουν, τους έχει αποσταλεί και έγγραφο, να ανταποκριθούν μέσα στο Φεβρουάριο και να δώσουν τα στοιχεία.

Όσον αφορά την παρατήρηση, κύριε Σιάχο, την κρατάμε να την εξετάσουμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ.

Προχωρούμε στον κύριο Κωνσταντίνο Χαλιορή, που είναι Συντονιστής και Γενικός Διευθυντής του ΟΑΚΑ.

**ΚΩΝΣΤΑΝΤΙΝΟΣ ΧΑΛΙΟΡΗΣ (Συντονιστής και Γενικός Διευθυντής του ΟΑΚΑ):** Κύριε Πρόεδρε, κύριε Υπουργέ, κύριε Γενικέ, κυρίες και κύριοι Βουλευτές, κυρίες και κύριοι, με την ψήφιση του άρθρου 32, ενισχύουμε ουσιαστικά την αναβάθμιση των αθλητικών εγκαταστάσεων στη χώρα μας, δίνοντας έτσι τη δυνατότητα για καλύτερες συνθήκες άθλησης τόσο για τους αθλητές όσο και για τους πολίτες. Αυτό το άρθρο δεν αφορά μόνο τις επαγγελματικές ομάδες, αλλά προσφέρει τη δυνατότητα σε όλους τους πολίτες, ανεξαρτήτως ηλικίας ή επιπέδου, να απολαύσουν τις ευεργετικές επιδράσεις του αθλητισμού σε ασφαλές και σύγχρονο περιβάλλον. Ιδιαίτερη σημασία έχει το γεγονός ότι για πρώτη φορά οι Ολυμπιακές Εγκαταστάσεις, στην Παιανία, θα αποκτήσουν την απαραίτητη αδειοδότηση, για να φιλοξενούν προπονήσεις και αθλητικές διοργανώσεις. Αυτές οι εγκαταστάσεις θα υποδέχονται αθλήματα, όπως ο στίβος, η ξιφασκία, η τοξοβολία και πολλά άλλα, ενώ, παράλληλα, θα παρέχουν ξενώνες για τις εθνικές μας ομάδες, ενισχύοντας την προετοιμασία και την ανάπτυξή τους.

Αξίζει να σημειώσουμε την εξαιρετική συνεργασία με το δήμο Παιανίας και την Περιφέρεια Αττικής, η οποία επιτρέπει τη δημιουργία ενός αθλητικού πάρκου, που θα αξιοποιείται και από την τοπική κοινωνία. Αυτή η αναβάθμιση είναι καθοριστική για την ανάπτυξη του ελληνικού αθλητισμού, ενώ ταυτόχρονα αναδεικνύει τη σημασία του νοικοκυρέματος των αθλητικών μας υποδομών, ενισχύοντας τις συνθήκες για τους αθλητές μας.

Σας ζητώ να στηρίξετε αυτήν την πρωτοβουλία και να αναγνωρίσετε τη σημασία της αναβάθμισης και του νοικοκυρέματος των εγκαταστάσεων μας, δίνοντας τη δυνατότητα σε κάθε μέλος της αθλητικής οικογένειας να έχει καλύτερες συνθήκες, για να επιτύχει και να εκπροσωπήσει την Ελλάδα μας, με τον καλύτερο δυνατό τρόπο. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πάρα πολύ.

Να προχωρήσουμε στην κυρία Μαρία Τσεσμελή, που είναι πρόεδρος της Αθλητικής Μοτοσυκλετιστικής Ομοσπονδίας Ελλάδος.

**ΜΑΡΙΑ ΤΣΕΣΜΕΛΗ** **(Πρόεδρος της Αθλητικής Μοτοσυκλετιστικής Ομοσπονδίας Ελλάδος (Α.ΜΟΤ.Ο.Ε.):** Καλημέρα σας, ευχαριστώ πάρα πολύ για την ευκαιρία, που δίνετε στην Ομοσπονδία μου να παραστεί και να καταθέσει τις θέσεις της.

Η αλλαγή των συγκεκριμένων διατάξεων ήταν ένα διαχρονικό αίτημα της Ομοσπονδίας μας. Δεν είναι αίτημα της διοίκησης της Α.ΜΟΤ.Ο.Ε., είναι αίτημα των πενήντα και πλέον αναγνωρισμένων και εγγεγραμμένων στο e-KOUROS σωματείων - μελών μας, που βρήκε πρόσφορο έδαφος -αυτή τη δεδομένη στιγμή- στο πρόσωπο του Υπουργού, κ. Γιάννη Βρούτση. Αυτά τα διαχρονικά αιτήματα των σωματείων μας τα μεταφέραμε στον Υπουργό, κ. Βρούτση, όπου από τη θέση του και με την εμπειρία του κατανόησε τις θέσεις μας, αφουγκράστηκε τα προβλήματά μας και πήρε όλο το βάρος και την ευθύνη να λύσει προβλήματα, που καθυστερούσαν την εξέλιξη της Ομοσπονδίας μας. Κύριε Υπουργέ, τα σωματεία της Α.ΜΟΤ.Ο.Ε. σας ευχαριστούν θερμά γι’ αυτή την κίνηση.

Η Α.ΜΟΤ.Ο.Ε., ως Ομοσπονδία, αλλά και τα σωματεία - μέλη της είναι οντότητες, που λειτουργούν απολύτως εθελοντικά, έχοντας πολύ λίγα ικανά στελέχη, τα οποία μπορούν να αφιερώσουν χρόνο για το άθλημα από τον ήδη περιορισμένο προσωπικό χρόνο ,που διαθέτουν. Το ανέφερε και ο Βουλευτής Ηρακλείου, ο κύριος Συντυχάκης, στη χθεσινή τοποθέτησή του και χαίρομαι, που το αναγνωρίζει. Στις περισσότερες περιπτώσεις, αυτοί οι γνώστες του αθλήματος είναι και αυτοί, που στηρίζουν τη λειτουργία των σωματείων, όντας μέλη των διοικήσεων τους. Οι περιορισμοί και οι εξαιρέσεις, που μπορεί να φαίνονται λογικά σε άλλα αθλήματα, πολυπληθέστερα και με διαφορετικές αθλητικές δομές, μπορεί να αποβούν καταστροφικά και να αποτρέψουν την ομαλή λειτουργία του δικού μας αθλήματος. Επιπροσθέτως, είναι τέτοια η μορφολογία του αθλήματος μας, που οι διαιτητές δεν μπορούν να επηρεάσουν την έκβαση ενός αγώνα, γιατί οι παρεμβάσεις τους δεν είναι συνεχείς καθ’ όλη τη διάρκειά του, σε αντίθεση με τα ομαδικά αθλήματα, παραδείγματος χάρη, το ποδόσφαιρο, όπου έρχονται στο μυαλό όλων μας, όταν κάποιος αναφέρει «κακή διαιτησία», διότι η διαιτησία συμμετέχει ενεργά, κατά τη διάρκεια του αγώνα.

 Οι περιορισμοί αυτοί δεν υπάρχουν ούτε στην Ευρωπαϊκή Ομοσπονδία Μοτοσυκλέτας στην Europe ούτε και στην Παγκόσμια Ομοσπονδία Μοτοσυκλέτας F.I.M., όπου τα περισσότερα στελέχη διαιτησίας, σε ευρωπαϊκό και παγκόσμιο επίπεδο, είναι μέλη της διοίκησης των ομοσπονδιών των κρατών - μελών.

 Όσον αφορά στις εξαιρέσεις όσων εμπλέκονται επαγγελματικά με το χώρο του αθλήματος, θα πρέπει κάποτε να καταλάβουμε ότι, αν κάποιος επαγγελματίας του χώρου θελήσει να ωφεληθεί καταχρηστικά από το άθλημα, είναι ευκολότερο να το κάνει εξ αποστάσεως βάζοντας «αντ΄ εμού» στο διοικητικό συμβούλιο της όποιας ομοσπονδίας τον γνωστό σε όλους ονομαζόμενο «Αχυράνθρωπο», για να υπηρετεί τα συμφέροντά του, εάν είναι ο ίδιος, όμως, στο διοικητικό συμβούλιο όλα τα βλέμματα θα είναι στραμμένα επάνω του και οι αποφάσεις, που παίρνονται θα ελέγχονται και θα κρίνονται από όλους όσον αφορά την ορθότητα και την τιμιότητά τους.

 Σε ό,τι αφορά τη συμμετοχή των αθλητών από άλλες ομοσπονδίες της F.I.M Europe ή της F.I.M. στους ελληνικούς αγώνες, αυτό γίνεται, σύμφωνα με τους κανόνες των προαναφερόμενων Διεθνών Ομοσπονδιών, οι οποίες καθορίζουν τον τρόπο, που ο αθλητής με δελτίο, σε μία Ομοσπονδία, μπορεί να συμμετέχει σε εθνικούς αγώνες μιας άλλης Ομοσπονδίας. Επιπροσθέτως, στους ελληνικούς αγώνες, με απόφαση του Διοικητικού Συμβουλίου μας, οι αθλητές με δελτίο άλλης ομοσπονδίας δεν βαθμολογούνται, ώστε να μην βρεθούν σε δυσμενή βαθμολογική θέση οι δικοί μας αθλητές, εν αντιθέσει με τις περισσότερες ξένες ομοσπονδίες, όπως για παράδειγμα στη γειτονική μας Βουλγαρία, όπου αθλητές με δελτίο άλλης ομοσπονδίας βαθμολογούνται κανονικά σε όλους τους αγώνες και μπορούν ακόμα να αναδειχθούν και πρωταθλητές.

 Τέλος, θα ήθελα να αναφερθώ στις ανυπόστατες καταγγελίες εξωγενών παραγόντων ενός ανύπαρκτου Συνδέσμου, που έχετε λάβει όλοι, ότι δήθεν προασπίζει τα συμφέροντα των αθλητών μας. Ενημερωτικά, δεν υπήρξε ποτέ αθλήτρια ή αθλητής του Συνδέσμου του συγκεκριμένου στην Ομοσπονδία μας. Εγώ την κάλεσα, αν θέλει να γραφτεί στην Α.ΜΟΤ.Ο.Ε. θα φτιάξουμε και έναν αγώνα μοτοσυκλέτας μαζί, παρόλα αυτά δεν εμφανίστηκε.

Οι καταγγελίες αυτές, εν κατακλείδι, είναι μονοπρόσωπες, είναι κακόβουλες, από ένα πρόσωπο, που άγεται και φέρεται, προασπίζοντας - επαναλαμβάνω - συμφέροντα αθλητών, καταδικασμένη και από την Α.ΜΟΤ.Ο.Ε. μέσω της FEP για 12μηνη στέρηση της φιλάθλου ιδιότητας της και αυτό από μόνο του είναι αρκετό.

 Ζητώ να ψηφίσετε το παρόν νομοσχέδιο στο σύνολό του. Ζητώ να αποδείξετε όλοι οι Βουλευτές ανεξαρτήτως Κόμματος, έμπρακτα, ότι αγαπάτε τον αθλητισμό, ότι στηρίζετε την προσπάθεια των αθλητών των σωματείων και των ομοσπονδιών, που πραγματικά κοπιάζουμε πάρα πολύ.

 Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Τσεσμελή.

 Το λόγο έχει ο κ. Χριστόλογλου.

**ΚΩΝΣΤΑΝΤΙΝΟΣ ΧΡΙΣΤΟΛΟΓΛΟΥ (Διοικητής της Υποδιεύθυνσης Αντιμετώπισης Βίας στους Αθλητικούς Χώρους (ΥΑΒΑΧ):** Καλημέρα, κύριε Πρόεδρε, καλημέρα κύριε Υπουργέ, κύριε Γενικέ και ευχαριστώ πάρα πολύ για την πρόσκληση.

 Έχουμε στη διάθεσή μας ένα νέο ολοκληρωμένο νομικό οπλοστάσιο για την αντιμετώπιση της οπαδικής βίας, το οποίο, σε συνδυασμό με ένα σύγχρονο επιχειρησιακό σχεδιασμό από πλευράς αστυνομίας, έχει φέρει καταφανώς θετικά αποτελέσματα τόσο στο επίπεδο της πρόληψης όσο και αυτό της καταστολής.

 Το περασμένο έτος, δοκιμαστήκαμε, σε μεγάλες εγχώριες και διεθνείς αθλητικές εκδηλώσεις, με θετικά, ως προς την καταπολέμηση της οπαδικής βίας, αποτελέσματα. Οι παραβατικές συμπεριφορές, με αθλητικό υπόβαθρο εντός, πέριξ, αλλά και πέραν των αθλητικών εγκαταστάσεων, έχουν καταφανώς περιοριστεί.

Το 2022, στα γήπεδα και στον περιβάλλοντα χώρο αυτών είχαμε στην Αττική επιληφθεί σε 37 σοβαρά περιστατικά και εκτός των αθλητικών εγκαταστάσεων σε 36.

 Το 2023, στα γήπεδα τα περιστατικά τα σοβαρά ανήλθαν στον αριθμό 35 και εκτός των αθλητικών εγκαταστάσεων σε 45.

 Το 2024, τα περιστατικά αυτά περιορίστηκαν για μεν εντός των γηπέδων σε 13, εκτός αθλητικών εγκαταστάσεων σε 19 και μιλάμε για τις αθλητικές εγκαταστάσεις ομαδικών αθλημάτων μικρών κατηγοριών, όπου εκεί παρατηρείται αυτό το προβληματάκι.

 Από τις υποθέσεις, που διερευνήθηκαν, το 2024, είχαμε 171 συλλήψεις δραστών, 210 άτομα επιπλέον ταυτοποιήθηκαν για παραβάσεις της αθλητικής νομοθεσίας. Η συμβολή των καμερών ήταν καταλυτική, ως προς την ταυτοποίηση, ιδίως.

Πανελλαδικά, σε 12 μήνες, είχαμε 281 συλλήψεις. Έχει παρατηρηθεί, ως συνέπεια της υφιστάμενης νομοθεσίας και των αυστηρών μέτρων, αλλά και της ταυτοποίησης των παραβατών, που ισχύει εντός των αθλητικών εγκαταστάσεων, ότι τα επεισόδια λαμβάνουν χώρα στον αμέσως περιβάλλοντα χώρο του γηπέδου. Η προσπάθεια για τον κατά το δυνατόν περιορισμό της οπαδικής βίας επιβάλλεται να συνεχιστεί. Άποψή μας είναι ότι βρισκόμαστε σε καλό δρόμο.

Θα ήταν παράλειψη να μην αναφερθώ στον αναβαθμισμένο καταλυτικό ρόλο της Διαρκούς Επιτροπής Αντιμετώπισης Βίας, αλλά και στη διαφαινόμενη προσπάθεια των ομάδων όλων των ομαδικών αθλημάτων να βοηθήσουν πλέον και αυτές στην απομάκρυνση από τα γήπεδά τους ατόμων, με παραβατικές συμπεριφορές, καθότι είναι προς το συμφέρον τους.

Οι βελτιωτικές ρυθμίσεις, που προβλέπονται στο υπό συζήτηση νομοσχέδιο, αναφορικά με τις παραβάσεις της αθλητικής νομοθεσίας, είναι απολύτως βέβαιο, κατά την άποψή μας, ότι θα συμβάλλουν περαιτέρω στην πρόληψη και καταστολή της βίας στα γήπεδα και όχι μόνο.

 Με τις νέες ρυθμίσεις, προβλέπεται η νομική πλέον υποχρέωση γνωστοποίησης των στοιχείων παρανομούντων φιλάθλων στις ομάδες, ως άμεσα πληττόμενες από την παράνομη δράση τους. Η συχνά εμφανιζόμενη μαζική είσοδος θεατών στις κερκίδες, χωρίς έλεγχο εισιτηρίων, με την ανοχή ή τη διευκόλυνση ατόμων επιφορτισμένων με τον έλεγχο αυτών, είναι βέβαιο ότι θα εξαλειφθεί ή τουλάχιστον θα περιοριστεί στο ελάχιστο, με τις βελτιωτικές ρυθμίσεις, που συζητάμε αυτή τη στιγμή.

Τέλος, η απαγόρευση μεμονωμένης μετακίνησης φιλάθλων της φιλοξενούμενης ομάδας είναι πρακτικά αδύνατον να εφαρμοστεί, δεν είναι εφικτό.

Συνεργαζόμενοι με το Υπουργείο Αθλητισμού, τις ομάδες, αλλά και με τους φιλάθλους, χωρίς εκπτώσεις, με μηδενική ανοχή στην οπαδική βία, πάμε καλά και είμαι βέβαιος, ότι με τις υπό συζήτηση βελτιώσεις θα πάμε πολύ καλύτερα.

Ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Χριστόλογλου.

Ορίστε, κύριε Υπουργέ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, επειδή αυτά, τα οποία ειπώθηκαν, είναι πολύ σημαντικά, όπως και τα στοιχεία, τα οποία δόθηκαν, να κάνω μία προσθήκη, με την ευκαιρία και των μελών της Επιτροπής και τον κόσμο του αθλητισμού, που αυτή τη στιγμή μας παρακολουθεί.

Οι καινούργιες διατάξεις, πλέον του ότι έχει επιβεβαιωθεί πλήρως και από τα στοιχεία, που ειπώθηκαν από τον κ. Χριστόλογλου, δηλαδή, από την Αστυνομία κι από τη ΔΕΑΒ, ότι ο νόμος, που ψηφίσαμε, όλα τα κόμματα, το επαναλαμβάνω όλα τα κόμματα, το Φεβρουάριο του 2024, πέτυχε. Δεν είπα ποτέ ότι κερδίσαμε τον πόλεμο, κερδίσαμε, όμως, μάχες σημαντικές απέναντι στην αθλητική βία και είναι επίτευγμα όλου του Σώματος των βουλευτών και των κομμάτων και τους ευχαριστώ άλλη μια φορά.

Δικαιωνόμαστε όλοι, όχι μόνο η Κυβέρνηση και τα κόμματα, τα οποία συνεισέφεραν με την ψήφο τους στην καθοριστική αυτή νομοθετική πρωτοβουλία.

Σήμερα, κάνουμε μια αλλαγή, που βελτιώνει το πλαίσιο, εξορθολογίζει το νόμο, κάνοντας πιο ήπιες τις παρεμβάσεις μας, όσον αφορά στις κυρώσεις, βλέποντας ότι δεν είναι ανάγκη να πάμε σε αλγόριθμο, που να πολλαπλασιάζει, με γεωμετρική πρόοδο, την κύρωση των κλεισμένων γηπέδων, άρα το μετριάζουμε.

Το δεύτερο έχει να κάνει με το ότι πλέον κοιτάμε στα μάτια και τον χούλιγκαν, ο οποίος «παίρνει στο λαιμό του» την ομάδα. Αυτό σημαίνει ότι πρόστιμο 50.000 ευρώ θα υποστεί αυτός, ο οποίος έκλεισε την ΑΕΚ, τον Ολυμπιακό, τον Παναθηναϊκό, τον Άρη, κάθε ομάδα, μιλάω για τις μεγάλες, και ταυτόχρονα θα αποβληθεί από τα γήπεδα, από πλευράς πολιτείας, έως πέντε χρόνια, από κάθε αθλητική διοργάνωση.

Την ίδια στιγμή, η Αστυνομία και η ΔΕΑΒ αναλαμβάνουν ένα πολύ σημαντικό έργο, θα ήθελα να τα ακούσει εδώ και η Αστυνομία, Πρόεδρέ μου, όπως και εσείς.

 Την ώρα, που θα σημειωθεί το γεγονός, θα πρέπει, αμέσως, να δώσετε τα στοιχεία του ανθρώπου, που «πήρε στο λαιμό του» την ομάδα του και στην ΠΑΕ, για να έρθει αμέσως το κατηγορητήριο και να επιβληθούν οι κυρώσεις, γιατί αυτό είναι ένας νέος μηχανισμός, που έχουμε πλέον τη δυνατότητα, όπως είπε και ο κ. Χριστόλογλου, μέσα από τις κάμερες, αλλά θέλει αμέσως ενεργοποίηση.

Δηλαδή, η ΔΕΑΒ, την ώρα που θα συμβεί αυτό, μαζί με την Αστυνομία, που είστε στο ίδιο διοικητικό συμβούλιο, μέσα στο πλαίσιο της ΔΕΑΒ, θα λειτουργεί αυτόματα, έτσι ώστε, να έρχεται αμέσως το πρόσωπο αυτό, διαμέσου των καμερών, η ευθύνη και η κύρωση του νόμου.

Θέλω να το πω αυτό, γιατί από την ψήφιση του νόμου και μετά, εγώ εκτιμώ ότι θα ψηφιστούν οι διατάξεις ευρύτερα. Δεν επιδιώκω να ψηφιστούν μόνο από Βουλευτές της Νέας Δημοκρατίας. Επιδίωξή μου είναι να αγκαλιάσουν το νόμο όλες οι κοινοβουλευτικές πτέρυγες. Όλοι θα νιώθουμε την αγωνία και την ευθύνη της υλοποίησης του. Και επειδή η υλοποίηση θα περνά από τα χέρια σας, της Αστυνομίας και της ΔΕΑΒ, παρακαλώ πάρα πολύ, να προετοιμαστείτε κατάλληλα, έτσι ώστε να μην υπάρχει ούτε ένα δευτερόλεπτο χαμένο. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε κύριε Υπουργέ.

Το λόγο έχει η κυρία Δόμνα Τσιώνη, Δικηγόρος - Εκτελεστική Διευθύντρια της ΕΠΟ.

**ΔΟΜΝΑ ΤΣΙΩΝΗ (Δικηγόρος - Εκτελεστική Διευθύντρια της Ε.Π.Ο.):** Καλή σας ημέρα.

Αξιότιμε, κύριε Πρόεδρε, αξιότιμε, κύριε Υπουργέ, αξιότιμοι, κύριοι και κυρίες, εκ μέρους του Προέδρου της Ελληνικής Ποδοσφαιρικής Ομοσπονδίας, κ. Χρυσόστομου Γκαγκάτση, ο οποίος, δυστυχώς, σήμερα, δεν μπορούσε να παραστεί, λόγω ανειλημμένων υποχρεώσεων, στη Θεσσαλονίκη, θέλω να επισημάνω μόνο την αγαστή συνεργασία μεταξύ της Ομοσπονδίας και του Υπουργείου, σε πλήρη αντιδιαστολή με ό,τι συνέβαινε με την προηγούμενη διοίκηση και τον προηγούμενο Υφυπουργό Αθλητισμού.

Να πω, επίσης, ότι ο αξιότιμος Υπουργός στέκεται πάντα δίπλα μας και είναι πάντα διαθέσιμος να επιλύσει οποιοδήποτε θέμα προκύψει. Είναι σε πλήρη συνεννόηση με τον Πρόεδρο κι αυτό ήθελα να τονίσω, εκ μέρους του Προέδρου και να δώσω το λόγο στον Νομικό Σύμβουλο της ΕΠΟ και Integrity Officer της Ομοσπονδίας, να παραθέσει ορισμένες παρατηρήσεις επί του σχεδίου νόμου και στη συνέχεια, στον κ. Νίκο Μπάρτζη, Προϊστάμενο της Νομικής Υπηρεσίας, επίσης. Ευχαριστώ πολύ.

**ΔΗΜΗΤΡΙΟΣ ΔΑΒΑΚΗΣ (Δικηγόρος της Νομικής Υπηρεσίας Ε.Π.Ο.):** Σας ευχαριστώ πολύ. Ευχαριστούμε για την πρόσκληση. Από την πλευρά μου και λόγω της ιδιότητας μου, θα αναφερθώ μόνο στο άρθρο 22, το οποίο τιτλοφορείται «Γνωστοποίηση από Εισαγγελέα των ποινικών διώξεων προς τους αθλητικούς οργανισμούς». Η ΕΠΟ χαιρετίζει αυτή τη γενναία νομοθετική πρωτοβουλία, η οποία αποτελεί πάγιο και διαχρονικό αίτημα της για πάνω από μια δεκαετία. Το σκοπούμενο αποτέλεσμα, στην προκειμένη περίπτωση, είναι η κάλυψη του κενού πληροφόρησης αθλητικών αρχών, σε περίπτωση ποινικών διώξεων για χειραγώγηση, ούτως ώστε, να ελεγχθούν και από πειθαρχικής πλευράς. Ωστόσο, η άποψή μας είναι, ότι η συγκεκριμένη διάταξη χρήζει συμπλήρωσης, προκειμένου να καταστεί πρόσφορη, ώστε να μας δώσει το σκοπούμενο αποτέλεσμα.

Συγκεκριμένα, μια απλή γνωστοποίηση της άσκησης της ποινικής δίωξης, χωρίς επιπλέον στοιχεία, θα είχε ως πρακτικό αποτέλεσμα, να ανοίξει, απλώς, η υπόθεση από πειθαρχικής πλευράς και να σταματήσει αυτόματα εκεί, ελλείψει περαιτέρω στοιχείων. Δεν θα υπάρχει, δηλαδή, η ελάχιστη αυτή βάση, που απαιτείται για περαιτέρω διερεύνηση, ενώ δεν θα μπορεί να κληθεί και ο διωκόμενος, για να απολογηθεί επί κάποιας πράξης, την οποία δεν θα γνωρίζουμε. Κατά συνέπεια, στο τέλος, παρά τη γενναία αυτή νομοθετική πρωτοβουλία, πρακτικά, το αποτέλεσμα θα παραμένει το ίδιο με αυτό, που ισχύει σήμερα.

Η πρότασή μας, λοιπόν, είναι η συγκεκριμένη διάταξη να συμπληρωθεί, κατά το πρότυπο του άρθρου 152, παράγραφος 7 του Κώδικα Δικηγόρων, με το εδάφιο, που θα αναφέρει ότι η ανακοίνωση περιλαμβάνει τις ποινικές διατάξεις, για τις οποίες ασκήθηκε η ποινική δίωξη και σε περίληψη, τα πραγματικά περιστατικά, που συνθέτουν την πράξη και θα συνοδεύεται υποχρεωτικά από αντίγραφα της οικείας ποινικής δικογραφίας.

Επιπλέον, σε ό,τι αφορά την ανακοίνωση των παραπεμπτικών ή απαλλακτικών βουλευμάτων του επόμενου εδαφίου, θα πρέπει να αντικατασταθεί το ρήμα «ανακοινώνει» με το ρήμα «διαβιβάζει» και να προστεθούν τα αντίγραφα. Ευχαριστώ.

**ΝΙΚΟΛΑΟΣ ΜΠΑΡΤΖΗΣ (Δικηγόρος – Προϊστάμενος Νομικής Υπηρεσίας Ε.Π.Ο.):** Καλημέρα σας και από εμένα και σας ευχαριστούμε πολύ για την πρόσκληση.

Σχετικά με το άρθρο 5, βλέπουμε ότι το Υπουργείο προσπάθησε να δώσει μια λύση σ’ αυτό το θέμα, που υπάρχει, αφού πολλά σωματεία έμειναν έξω από το ηλεκτρονικό μητρώο, λόγω τεχνικού προβλήματος, λόγω αβλεψίας ενός υπαλλήλου, λόγω ασθένειας του υπαλλήλου, με αποτέλεσμα, τη μη έγκαιρη επικαιροποίηση των στοιχείων των αθλητικών σωματείων. Είναι σημαντική η προσθήκη, όμως, δεν λύνει οριστικά το πρόβλημα της διαγραφής των σωματείων.

Η πάγια θέση της Ελληνικής Ποδοσφαιρικής Ομοσπονδίας είναι να μην διαγράφονται τα σωματεία, αλλά να επιβάλλονται άλλες ποινές, σε περίπτωση μη έγκαιρης επικαιροποίησης. Ήδη, τα σωματεία είναι στο ηλεκτρονικό μητρώο, δεν χρειάζεται να διαγράφονται. Οι ποινές θα πρέπει να είναι άλλου είδους, αποκλεισμός από προνόμια, ενδεχομένως, όχι αποκλεισμός από τις αγωνιστικές δραστηριότητες.

Νομίζω ότι είναι πάγιο το αίτημα και όλων των ενώσεων, κατά καιρούς. Η διαγραφή των σωματείων θα πρέπει να γίνεται ενδεχομένως για αγωνιστικούς λόγους. Αν ένα σωματείο δεν συμμετέχει για δύο έτη, δεν θα πρέπει ούτε να παίρνει επιχορηγήσεις ούτε να είναι στο ηλεκτρονικό μητρώο. Σ΄ αυτό θα μπορούσαμε να συμφωνήσουμε.

Θα πρέπει να δούμε και το κομμάτι του ηλεκτρονικού μητρώου να είναι ενδεχομένως ανοιχτό όλο το χρόνο. Είναι ένα θέμα, το οποίο θα πρέπει να το δούμε και να το συζητήσουμε και ανάλογα τις προθεσμίες, που υπάρχουν για τις επιχορηγήσεις, όποιος μπαίνει και όποιος επικαιροποιεί τα στοιχεία του να συμμετέχει στις διαδικασίες αυτές.

Άλλο ένα ζήτημα, το οποίο μας ευχαριστεί, είναι το άρθρο 9, για τους προπονητές, γιατί λύνεται ένα τεράστιο θέμα. Είναι μια στοχευμένη διάταξη, αφού αναγνωρίζονται τα επαγγελματικά δικαιώματα, αφενός για τους διπλωματούχους προπονητές ποδοσφαίρου UEFA C και αφετέρου το δικαίωμα άσκησης επαγγέλματος για όλους τους προπονητές, οι οποίοι δεν είχαν απολυτήριο λυκείου και είχαν διπλώματα προπονητικής μέχρι το 2021.

Εδώ πέρα θέλω να πω ως προς το κομμάτι το νησιωτικό με τους 3.100, αντιλαμβάνομαι για ποιο λόγο γίνεται αυτή η διάταξη και μπαίνει, όμως, εδώ πέρα έχουμε μια αναγνώριση επαγγελματικών δικαιωμάτων στους καθηγητές φυσικής αγωγής. Είναι λίγο προβληματικό με τη σύμβαση προπονητικής. Θα το δούμε αυτό, κύριε Υπουργέ και πώς θα αναπτυχθεί από το νόμο και με τις υπουργικές αποφάσεις.

Τέλος, μία παρατήρηση για τον ΑΜΚΑ στην ψηφιακή κάρτα. Εδώ δημιουργείται ένα πρόβλημα κυρίως για τους επαγγελματίες ποδοσφαιριστές, οι οποίοι προέρχονται από τρίτες χώρες, αλλοδαποί, που προέρχονται από τρίτες χώρες, γιατί αργεί να αποδοθεί ο ΑΜΚΑ σε αυτούς, με αποτέλεσμα να μην μπορούν να έχουν την κάρτα υγείας. Αυτό θα πρέπει να το προσέξετε, γιατί έχουμε μιλήσει και με άλλες ομοσπονδίες, όπως είναι το βόλεϊ, κυρίως.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Κομνηνάκα Μαρία, Διγενή Ασημίνα (Σεμίνα), Μεταξάς Βασίλειος, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ.

 Το λόγο έχει ο κ. Υπουργός.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Άκουσα μερικές παρατηρήσεις, οι οποίες είναι καλοδεχούμενες, όσον αφορά τον ΑΜΚΑ. Εξήγησα και στην κυρία Κοξένογλου, που εκπροσωπεί την Super League και θα μιλήσει σε λίγο. Ναι, έχουν δίκιο. Αφορά λίγους αθλητές επαγγελματίες, μπροστά στους 450.000 αθλητές, που έχει η Ελλάδα, αλλά δεν μπορούμε να κλείσουμε τα μάτια ακόμα και σε αυτόν τον αριθμό. Στην ΚΥΑ, που θα εκδοθεί, μάλλον στην Υπουργική Απόφαση, θα ληφθεί υπόψη. Ευχαριστούμε για την παρατήρηση, την υιοθετούμε, την κρατάμε.

Δεύτερον, ο ΚΟΥΡΟΣ να μένει μόνιμα ανοιχτός. Είναι επιδίωξη. Φέτος, η προσπάθειά μας είναι να ανοίξει 1η Μαρτίου και του χρόνου να είναι μόνιμα ανοιχτός, χωρίς διακοπή. Αυτή είναι η επιδίωξη, που θα φτάσουμε πλέον στο peak. Είναι το μεγαλύτερο. Όσον αφορά τα σωματεία, θα μου επιτρέψετε να πω, ότι τα στοιχεία, που, για πρώτη φορά, θα δούμε και στον ΚΟΥΡΟ ΙΙ, πλέον έχουν βάση. Αίρουν κάθε ανησυχία ότι τα σωματεία δεν μπορούν να ευθυγραμμιστούν, με αυτό το περιβάλλον το ηλεκτρονικό, το οποίο βγάλαμε. Θα αποδειχθεί στην πράξη ότι σχεδόν όλα επανεγγράφησαν. Οπότε, τι σημαίνει αυτό; Ότι κανένα, μα κανένα σωματείο δεν βρέθηκε στον κίνδυνο να απωλέσει την ιδιότητα του. Ένα στοιχείο.

Το δεύτερο, επίσης, σημαντικό, μέσα από τον ΚΟΥΡΟ ΙΙ, θα δούμε αλλαγές προς τα πάνω του ελληνικού αθλητισμού. Δεν τις ανακοινώνω τώρα. Θα τα δούμε σε ειδική συνεδρίαση, η οποία θα γίνει και στο Υπουργείο Αθλητισμού, με όλους τους φορείς του αθλητισμού, αλλά και εδώ στη Βουλή, όπως έχω υποσχεθεί. Θα καλέσουμε τα Κόμματα να δούμε τα συγκριτικά στοιχεία του ελληνικού αθλητισμού. Επιδίωξή μας δεν είναι να κλείνουν τα σωματεία. Επιδίωξή μας είναι να υπάρχει νομιμότητα και διαφάνεια. Παραδείγματος χάρη, ένα απαραίτητο στοιχείο είναι ο προπονητής. Είναι δυνατόν να υπάρχει σωματείο σήμερα, χωρίς προπονητή; Απάντηση: όχι. Είναι δυνατόν, σήμερα, να υπάρχει σωματείο, το οποίο να μην έχει έδρα; Απάντηση: όχι. Κάποτε, παίζαμε στις αλάνες. Αυτός είναι ο εκσυγχρονισμός του ελληνικού αθλητισμού, που συγκριτικά και με την υπόλοιπη Ευρώπη, είμαστε πολύ μπροστά, με αυτό το πλαίσιο, το οποίο έχουμε διαμορφώσει.

Η διάταξη, που περνάμε, είναι στην κατεύθυνση αυτή, ότι κρατάμε πλέον ανοιχτό το μητρώο και διατηρείται η οντότητα του σωματείου. Αυτό γίνεται, για πρώτη φορά, βελτιωνόμαστε, συνεχώς. Αν δεν υποβάλει τα στοιχεία, του δίνουμε άλλη μια ευκαιρία, την επόμενη φορά. Αν κάποιος πλέον μετά, καταλαβαίνετε, δεν ενδιαφέρεται να είναι μέσα στον αθλητισμό, τότε είναι επιλογή του.

Γι’ αυτό τον Ιούνιο το ερώτημα, το οποίο έμπαινε, ήταν τι θα γίνουν οι αθλητές και η λύση είναι στο νομοσχέδιο του Ιουνίου, που περάσαμε, ότι απελευθερώνονται οι αθλητές. Αν ένα Σωματείο έχει κάποιους παράγοντες, που δεν ενδιαφέρονται για την εγκατάστασή τους, για τον προπονητή τους, οι αθλητές πρέπει να φύγουν και βεβαίως, φεύγουν. Είμαστε, όμως, ανοιχτοί σε διάλογο, σε συζήτηση και νομίζω, ότι πάμε καλά και ευχαριστώ πολύ την ΕΠΟ, για τα καλά λόγια. Τα επιβεβαίωσα και εγώ στην ομιλία μου, είναι η πρώτη φορά, που έχουμε χτίσει τέτοιους δεσμούς, τέτοιες σχέσεις επικοινωνίας, το UEFA είναι κατάκτηση μετά από πολλά χρόνια, είναι συμφωνία ΕΠΟ και κράτους και πολιτείας, όπως επίσης και οι 1.500 προπονητές, που είναι ποδόσφαιρο, μπάσκετ, οι οποίοι είχαν εξαιρεθεί το 2021 και οι οποίοι επανέρχονται με αυτό το νομοσχέδιο. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Κοξένογλου.

**ΑΙΚΑΤΕΡΙΝΗ ΚΟΞΕΝΟΓΛΟΥ (Αναπληρώτρια Πρόεδρος της Super League):** Αξιότιμε κύριε Πρόεδρε, αξιότιμε κύριε Υπουργέ, κύριε Γενικέ, αξιότιμοι κυρίες και κύριοι, είναι θετική η διάταξη του σχεδίου νόμου, περί μετριασμού των ποινών επί υποτροπής, αλλά θα θέλαμε σαν Super League 1 να δούμε τον εξορθολογισμό των ποινών της ΔΕΑΒ, ώστε να μην κλείνει ένα ολόκληρο γήπεδο από τη ρίψη ενός και μόνο αντικειμένου.

Βλέπουμε πάρα πολύ θετικά και χαιρετίζουμε το άρθρο 21.2, περί υποχρέωσης ταυτοποίησης υπαιτίων φυσικών προσώπων, είναι για πρώτη φορά η ταυτοποίηση και η γνωστοποίηση των στοιχείων ενός ταραξία στις ΠΑΕ. Είναι πάρα πολύ σημαντικό για τις ομάδες μας να γνωρίζουν, ώστε να αποκλείσουν τους ταραξίες και τον άνθρωπο, που έφερε την ομάδα σε δύσκολη θέση, να τον αποκλείσουν από τα γήπεδά μας. Ωστόσο, θα προτείναμε να έχει το δικαίωμα και η αθλητική ανώνυμη εταιρεία να ζητήσει την αποκατάσταση κάθε υποθετικής ζημίας της, μετά την τελεσίδικη ποινική καταδίκη του υπαίτιου φυσικού προσώπου.

Βλέπουμε πάρα πολύ θετικά, κύριε Υπουργέ, ότι πλέον δεν ισχύει η μεμονωμένη απαγόρευση μετακίνησης, γιατί, επί του πρακτέου, δεν μπορούσε να εφαρμοστεί και ευχαριστούμε πάρα πολύ, που είδατε ότι δεν μπορούσαμε να το εφαρμόσουμε και μπήκατε στη διαδικασία να μην προβλέπεται πλέον αυτή η διάταξη.

Θα δώσω το λόγο στον Νομικό Σύμβουλο της Super League 1, για κάποιες παρατηρήσεις επί του σχεδίου νόμου. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Οικονομάκης.

**ΙΩΑΝΝΗΣ ΟΙΚΟΝΟΜΑΚΗΣ (Νομικός Σύμβουλος της Super League 1):** Κύριε Πρόεδρε, κύριε Υπουργέ, κύριε Γενικέ, κυρίες και κύριοι, συμπληρωματικά και σε νομικό επίπεδο, συμπληρωματικά σε όσα είπε η κυρία Κοξένογλου και αυστηρά σε νομικό επίπεδο, καταρχήν να συγχαρούμε τον κ. Υπουργό και τους συνεργάτες του, για το άρτιο νομοτεχνικό επίπεδο των αλλαγών, των τροποποιήσεων. Θα θέλαμε να δείτε δύο θέματα σε σχέση με τη ΔΕΑΒ, τα οποία, αυτή τη στιγμή, παραμένουν μη ρυθμισμένα.

Το ένα έχει να κάνει με το χρόνο, που εκτίονται οι ποινές, κεκλεισμένων των θυρών. Καλό θα είναι να οριστεί πλέον, ότι πρέπει να μεσολαβούν 5 ημέρες από την ημέρα, που εκδίδεται η ποινή, σε σχέση με τον επόμενο αγώνα, για να μην έχουμε φαινόμενα να εκδίδεται μία απόφαση, ας πούμε Τετάρτη, που είναι σύνηθες, από τη ΔΕΑΒ και το ίδιο απόγευμα να υπάρχει ένας αγώνας κυπέλλου, για παράδειγμα. Αυτό το πενθήμερο ορίζεται στον πειθαρχικό κώδικα της ΕΠΟ, ορίζεται και στον αθλητικό νόμο 2725, στο άρθρο 120, καλό θα ήταν να μπει η σχετική πρόβλεψη και στις ποινές, που επιβάλλει η ΔΕΑΒ.

Επίσης, είναι πολύ σημαντικό, κύριε Υπουργέ και θα θέλαμε να το δείτε, να ορίσουμε ότι οι ποινές κεκλεισμένων των θυρών της ΔΕΑΒ δεν επιβάλλονται στους διεθνείς αγώνες των ομάδων της Super League. Είναι ασαφές νομικά, σε κάποιες περιπτώσεις, το έχει ορίσει με αποφάσεις τις, σε κάποιες άλλες όχι, νομίζω θα ήταν καλό να μπει ρητά στο νόμο, ότι δεν επιβάλλονται.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Το ακούμε, έχετε δίκιο, οι ποινές αρχειοθετούνται.

**ΙΩΑΝΝΗΣ ΟΙΚΟΝΟΜΑΚΗΣ (Νομικός Σύμβουλος της Super League 1):** Ναι, όταν εκδίδεται μία απόφαση κεκλεισμένων θυρών και ο επόμενος αγώνας είναι διεθνής, δημιουργείται ένα ερμηνευτικό ζήτημα, εάν θα εκτίσει εκεί ή όχι. Καλό είναι να ορίσουμε ότι δεν εκτίονται εκεί.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας Θρησκευμάτων και Αθλητισμού):** Και ερμηνευτικά, επειδή είναι πάρα πολύ σημαντικό.

*Ομιλεί εκτός μικροφώνου*

…….. με διεθνή αγώνα, ούτε κατά διάνοια, ούτε έχει επιχειρηθεί, ούτε έχει γίνει, ούτε θα γίνει. Εάν και εφόσον, εδώ με τη ΔΕΑΒ και τους νομικούς μου, υπάρχει πάνω σε αυτό κάτι, το οποίο επιπλέον θα το ενισχύσει και θα το αποσαφηνίσει, θα είναι καλοδεχούμενο.

**ΙΩΑΝΝΗΣ ΟΙΚΟΝΟΜΑΚΗΣ (Νομικός Σύμβουλος της Super League):** Μια τρίτη παρατήρηση, έχει να κάνει με την προσθήκη του αμέσως περιβάλλοντος χώρου του γηπέδου. Αυτό είναι κάτι, που υπάρχει και στον πειθαρχικό κώδικα της ΕΠΟ. Οι ομάδες τιμωρούνται ήδη για επεισόδια στον αμέσως περιβάλλοντα χώρο. Είναι ένα δύσκολο θέμα ερμηνευτικά, γιατί άλλο περιβάλλοντα χώρο έχει ένα γήπεδο, όπως το γήπεδο του «ΟΦΗ», άλλο περιβάλλοντα χώρο έχει το ΟΑΚΑ. Οπότε, αυτό θα θέλαμε να το δείτε, με προσοχή. Εγκυμονεί πολλούς κινδύνους. Και ξαναλέμε, είναι κάτι που ήδη τιμωρείται από τον πειθαρχικό κώδικα της ΕΠΟ.

Είναι πολύ θετική η διάταξη για την υποχρέωση γνωστοποίησης της εισαγγελίας και των δικαστικών αρχών στην Ομοσπονδία και στην Ε.Π.ΑΘΛ.Α..

Όπως πολύ θετική και η διάταξη για το θέμα των μεμονωμένων μετακινήσεων. Έχουν ήδη ειπωθεί αυτά.

Είπε, ήδη και η ΕΠΟ για την κάρτα υγείας. Εδώ, το θέμα αφορά τους αλλοδαπούς αθλητές. Αύριο, τελειώνει η μεταγραφική περίοδος στο ποδόσφαιρο. Εάν αύριο έρθει ένας αθλητής αλλοδαπός, δεν θα παίξει την Κυριακή, εάν δεν δοθεί εξαίρεση, ως προς αυτό. Οπότε, χαιρετίζουμε αυτό, που είπατε, κύριε Βρούτση, ότι θα δοθεί με την Υπουργική Απόφαση. Καλό είναι να μπει και ένα εδάφιο στο νόμο, ώστε η Υπουργική Απόφαση να μπορεί να δίνει εξαίρεση για τους αλλοδαπούς επαγγελματίες αθλητές, τουλάχιστον.

Βεβαίως, χαιρετίζουμε και την επέκταση του ακατάσχετου της χρηματικής ενίσχυσης από τα έσοδα του φόρου των παικτών του «ΣΤΟΙΧΗΜΑΤΟΣ» και για το 2025. Καλό θα ήταν να είναι πάγια αυτή η διάταξη και να μην την ανανεώνουμε ενιαύσια. Ευχαριστούμε πολύ.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, για τις παρατηρήσεις. Κρατάμε όλες τις παρατηρήσεις και τις ακούμε. Κύριε Πρόεδρε, θέλω να πω κάτι για το ακατάσχετο. Επειδή πολλοί συνάδελφοι, βουλευτές από τα άλλα κόμματα, ίσως και δικαιολογημένα δεν κατανοούν, γιατί φέρνουμε μια διάταξη για το ακατάσχετο, θα πω τα εξής. Από τότε που εφαρμόσαμε την κατανομή των εκατομμυρίων από το «ΣΤΟΙΧΗΜΑ» σε όλα τα σωματεία της χώρας, δεν είναι μόνο οι μεγάλες ανώνυμες εταιρείες ΠΑΕ ή ΚΑΕ, είναι 6.500 αθλητικά σωματεία, εάν λοιπόν, δεν περάσει αυτή η διάταξη, ό μη γένοιτο, παραδείγματος χάριν, εάν η Βουλή δεν ψηφίσει τη διάταξη, το συγκεκριμένο άρθρο, δεν θα υπάρξει πλέον κατανομή και πληρωμή των χρημάτων σε κανένα σωματείο της Ελλάδος.

Το αν γίνει πάγια, το συζητάμε. Θέλει μια συζήτηση, γιατί δεν μπορούμε να προβλέψουμε τι θα γίνει στο μέλλον. Προς το παρόν, όμως, η ψήφισή του μας ικανοποιεί.

Σας λέω και χρονολογικά πως θα γίνει, για να ενημερώσω και τη Βουλή. Ψηφίζεται ο νόμος. Περιμένουμε να βγει το Φύλλο Εφημερίδας της Κυβερνήσεως. Μόλις βγει το Φύλλο Εφημερίδας της Κυβερνήσεως, αμέσως βγαίνει η Κοινή Υπουργική Απόφαση από τον Υφυπουργό Οικονομικών, κ. Θάνο Πετραλιά, και τότε είμαστε έτοιμοι να πληρώσουμε τα χρήματα του ΣΤΟΙΧΗΜΑΤΟΣ, αυτά τα 67 εκατ. ευρώ, που δίνουμε, κάθε χρόνο, στα σωματεία επαγγελματικού και ερασιτεχνικού αθλητισμού.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Γεώργιος Σουρβίνος, Διευθυντής του Εθνικού Κέντρου Αθλητικών Ερευνών.

**ΓΕΩΡΓΙΟΣ ΣΟΥΡΒΙΝΟΣ (Διευθυντής του Εθνικού Κέντρου Αθλητικών Ερευνών (ΕΚΑΕ):** Αξιότιμε κύριε Πρόεδρε, κύριε Υπουργέ, κύριε Γενικέ, κυρίες και κύριοι. Ευχαριστώ πολύ για την πρόσκληση. Θα πιαστώ από τον όρο, που χρησιμοποίησε ο κύριος Υπουργός, προηγουμένως, τον όρο «ασφάλεια» και θα αναφερθώ στον όρο «υγειονομική ασφάλεια». Η υγειονομική ασφάλεια τόσο των αθλητών σε ερασιτεχνικό ή επαγγελματικό επίπεδο, όσο και των θεατών, αποτελεί ύψιστη σημασία για το Υπουργείο και προσωπικά για τον κύριο Υπουργό και νομίζω ότι αυτό αποτυπώνεται στις διατάξεις του παρόντος νομοσχεδίου.

Συγκεκριμένα, στο άρθρο 10, γίνεται αναφορά στην Κάρτα Υγείας Αθλητή. Η Κάρτα Υγείας Αθλητή υπήρχε, αλλά πλέον εκσυγχρονίζεται και αναβαθμίζεται, στο πλαίσιο της ψηφιοποίησης του ελληνικού αθλητισμού και κάνοντας χρήση της ψηφιακής πλατφόρμας e-kouros, η Κάρτα Υγείας Αθλητή, πλέον, γίνεται ψηφιακή. Αυτό θα διευκολύνει πάρα πολύ τους ίδιους τους αθλητές, ακόμα και τις οικογένειές τους και τις ομοσπονδίες, καθώς υπάρχουν πολλές περιπτώσεις αθλητών, οι οποίοι δραστηριοποιούνται και κάνουν περισσότερα του ενός αθλήματος και αυτό θα διευκολύνει όλες τις διαδικασίες για την συμμετοχή τους σε περισσότερα του ενός αθλήματος.

Τεχνικά, θα ήθελα να αναφερθώ στη σημαντική βελτίωση, που θα συμβεί, καθώς η θεώρηση της Κάρτας Υγείας Αθλητή γίνεται από καρδιολόγο, αλλά πλέον υπάρχει μια σημαντική τροποποίηση, όπου μπορεί να θεωρηθεί από επιπλέον ιατρικές ειδικότητες πέραν της καρδιολογικής ειδικότητας. Από ιατρικές ειδικότητες, όμως, που έχουν απόλυτη συνάφεια με την καρδιολογία και όχι από οποιαδήποτε ιατρική ειδικότητα, όπως στο παρελθόν. Έτσι, θα μπορούν να θεωρούν Κάρτα Υγείας Αθλητή παθολόγοι, γενικοί γιατροί ή παιδίατροι, αλλά όχι άκριτα και χωρίς καμία έκπτωση στην επιστημονική γνώση.

Αυτό θα γίνεται, μέσω μετεκπαιδευτικών σεμιναρίων, που θα διοργανώνει το Εθνικό Κέντρο Ερευνών, σε συνεργασία με έναν επιστημονικό φορέα και μπορώ να σας ενημερώσω με χαρά, ότι για να μη μείνει απλώς στα λόγια, αλλά να μετουσιωθεί σε πράξη, το ΕΚΑΕ βρίσκεται, ήδη, σε συνεργασία με την Ελληνική Καρδιολογική Εταιρεία και με τον Πρόεδρο της Ελληνικής Καρδιολογικής Εταιρείας, καθηγητή, κύριο Τούτουζα, ούτως ώστε να διαμορφώσουμε ένα εκπαιδευτικό πλαίσιο, όπου οι μη καρδιολόγοι θα μπορούν να μετεκπαιδευτούν, συγκεκριμένα, στον προαθλητικό έλεγχο, θα δίνουν εξετάσεις, θα αξιολογούνται και θα επαναξιολογούνται, ανά πενταετία. Νομίζω, ότι θεσπίζεται ένα πλαίσιο, που θα κρατήσει σε πολύ υψηλά στάνταρ όλη τη διαδικασία της θεώρησης της κάρτα υγείας αθλητή.

Επίσης, στο άρθρο 14, γίνεται αναφορά για την υποχρεωτική εγκατάσταση απινιδωτών, ανάλογα με το μέγεθος της εγκατάστασης. Από αθλητικές εγκαταστάσεις άνω των 500 θεατών, θα υπάρχει είτε μόνιμη εγκατάσταση - αν γίνονται εθνικοί αγώνες- είτε παρουσία του απινιδωτή, κατά τη διάρκεια των αγώνων. Είναι πάρα πολύ σημαντικό να εξασφαλίσουμε την υγειονομική ασφάλεια των αθλητών, αλλά και των θεατών, σε τέτοια αθλητικά γεγονότα.

Τέλος, με την ευκαιρία της παρουσίας μου, θα ήθελα να αναφερθώ και να ενημερώσω το Σώμα, ότι με αποφάσεις γενναίες του κ. Υπουργού, το Εθνικό Κέντρο Αθλητικών Ερευνών θα αναβιώσει πάλι τη δραστηριότητά του και με προσωπική παρέμβαση του κ. Υπουργού, βρισκόμαστε σε φάση, που έχουμε εξοπλίσει το Εθνικό Αθλητικό Κέντρο με νέο εξοπλισμό, έχουμε προβεί σε προσλήψεις νέου προσωπικού, νέων επιστημόνων, οι οποίοι θα αναβιώσουν το Κέντρο και θα το κάνουν ένα από τα πιο σύγχρονα της Ευρώπης και θα μπορούμε να παρέχουμε εργομετρικές αξιολογήσεις, όχι μόνο στους αθλητές ελίτ των εθνικών μας και ολυμπιακών μας ομάδων, αλλά και σε αθλητές ΑμεΑ, οι οποίοι προσφέρουν στη χώρα μας τόσο μεγάλες επιτυχίες, τα τελευταία χρόνια και πρέπει να μπορούν και αυτοί να έχουν πρόσβαση και δεδομένα και η χώρα να αποκτήσει δεδομένα γι’ αυτούς τους αθλητές και να τους υποστηρίξουμε στο μέγιστο δυνατό.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κύριε Σουρβίνο.

Η εκπαίδευση των συναφών ειδικοτήτων, πέραν της καρδιολογίας, που είπατε, είναι πολύ σημαντικό. Ξέρετε πολύ καλά, ότι όλα τα τραγικά περιστατικά αιφνιδίου θανάτου στο γήπεδο, είναι από μυοκαρδιοπάθειες, που θέλουν εξειδίκευση και ειδική διαγνωστική τεχνολογία, για να διαγνωστούν εγκαίρως, προτού συμβεί.

**ΓΕΩΡΓΙΟΣ ΣΟΥΡΒΙΝΟΣ (Διευθυντής του Εθνικού Κέντρου Αθλητικών Ερευνών ΕΚΑΕ):** Είναι χαρά μας η συνεργασία με την Ελληνική Καρδιολογική Εταιρία, ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ.

Κύριε Υπουργέ, έχετε το λόγο.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ.

Αυτό που διαχρονικά μας απασχολεί και κύριε Πρόεδρε και εσείς ως καρδιολόγος, γνωρίζετε πολύ καλύτερα από τον οποιονδήποτε, είναι η σημασία των εξετάσεων, ειδικά στον αθλητισμό, γι’ αυτό βάζουμε και τους απινιδωτές. Γνωρίζετε πόσο σημαντική είναι η εξέταση, διαμέσου της κάρτας αθλητή. Η παράκληση και η έκκληση, που κάνω, είναι ότι το ΕΚΑΕ έχει «ανοιχτή την πόρτα του» για τη συνεργασία με την Καρδιολογική Εταιρεία. Περιμένουμε τη συνεργασία και τα σεμινάρια, για να επιμορφώσουμε γιατρούς, διότι δεν επαρκούν μόνο οι καρδιολόγοι, που έχουμε στη χώρα, για να καλύψουν την ανάγκη της κάρτας υγείας σε 412.329 αθλητές - τόσους λέει ο e-kouros, ενώ φέτος θα έχει διαφοροποιηθεί το νούμερο. Χρειαζόμαστε τη συνεργασία και τα σεμινάρια της Καρδιολογικής Εταιρείας του κ. Τούτουζα, που είναι αδιαμφισβήτητη η ικανότητά του και οι γνώσεις του.

Το δεύτερο που θέλω να πω, είναι ευχάριστο. Το ΟΑΚΑ, που διοικείται από τον κ.Χαλιορή και την κυρία Μπάτσου, ως πρόεδρο και ένα εξαιρετικό διοικητικό συμβούλιο, σε συνεργασία με το Υπουργείο και τις πρωτοβουλίες, που πήραμε, σε περίπου ενάμιση μήνα- ας πούμε δυο μήνες, μου αρέσουν τα χρονοδιαγράμματα και θέλω να είμαστε ακριβείς- θα αποκτήσει ένα από τα πιο σύγχρονα εργοδυναμικά εργαστήρια στην Ευρώπη. Είναι πολιτική πρωτοβουλία και αυτό το εργοδυναμικό εργαστήριο, το οποίο θα είναι μέσα στο ΟΑΚΑ, το μοναδικό στην Ελλάδα, από τα καλύτερα της Ευρώπης - στοίχισε ακριβά, αλλά αξίζει για τον ελληνικό αθλητισμό - θα καλύπτει για πρώτη φορά, όχι μόνο τους αθλητές μας τους αρτιμελείς, αλλά και τους αθλητές μας με αναπηρία. Είναι ένα εξόχως σημαντικό έργο, το οποίο, σε ενάμιση με δύο μήνες από τώρα, θα είναι πλέον κτήμα του ελληνικού αθλητισμού.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει τώρα ο κ. Κωνσταντίνος Τριαντάφυλλος, μέλος του διοικητικού συμβουλίου του Συνδέσμου Ελληνικών Γυμναστικών και Αθλητικών Σωματείων.

**ΚΩΝΣΤΑΝΤΙΝΟΣ ΤΡΙΑΝΤΑΦΥΛΛΟΣ (Μέλος του Δ.Σ. του Συνδέσμου Ελληνικών Γυμναστικών και Αθλητικών Σωματείων (ΣΕΓΑΣ):** Σας ευχαριστώ πολύ, κύριε Πρόεδρε.

Κύριε Υπουργέ, κύριοι Βουλευτές, κύριε Γενικέ Γραμματέα.

Εκ μέρους του ΣΕΓΑΣ, θα ήθελα να υποβάλλω ορισμένες παρατηρήσεις, συγκεκριμένα επτά σημεία, σε έξι άρθρα του υπό συζήτηση νομοσχεδίου.

Θα ξεκινήσω, όμως, λέγοντας το εξής και το λέω αυτό, με τη λογική της άψογης, άριστης συνεργασίας, που έχουμε με την ηγεσία του Υπουργείου και της διάθεσης, που έχει εμφανώς δείξει. Υπάρχει ένα υφιστάμενο πρόβλημα υποχρηματοδότησης του ελληνικού αθλητισμού, κυρίως του ερασιτεχνικού αθλητισμού και κυρίως υπάρχει ένα ζήτημα σε σχέση με τις καταβολές της κρατικής επιχορήγησης. Θα φέρω το παράδειγμα του ΣΕΓΑΣ.

 Στο ΣΕΓΑΣ, ενώ έχουμε υποχρέωση, όπως όλες οι ομοσπονδίες, στην 31 Οκτωβρίου, να έχουμε καταθέσει τον προϋπολογισμό και η Πολιτεία από την πλευρά της, μέχρι τις 10 του Γενάρη να έχει εκταμιεύσει την προκαταβολή, την πρώτη δόση και πάντως να έχει ορίσει το ύψος της κρατικής επιχορήγησης. Είμαστε 30 του Γενάρη. Δεν έχει οριστεί η κρατική επιχορήγηση και προφανώς, δεν έχει εκταμιευθεί η προκαταβολή. Αυτό, βέβαια, καταλαβαίνετε τι σημαίνει οικονομικά για μια ομοσπονδία, η οποία περιλαμβάνει την κρατική επιχορήγηση και ευτυχώς για μας, υπάρχουν οι χορηγίες, οι οποίες καλύπτουν ένα πολύ μεγάλο μέρος των λειτουργικών μας δαπανών. Σε αντίθετη περίπτωση, θα είχαμε βρεθεί σε πάρα πολύ δύσκολη θέση.

Τώρα, όσον αφορά τα έξι άρθρα και τις επτά παρατηρήσεις. Στο άρθρο 5, ουσιαστικά, το ηλεκτρονικό μητρώο. Το αντιλαμβανόμαστε, ως μια προσπάθεια εκσυγχρονισμού και κωδικοποίησης της κατάστασης στο ερασιτεχνικό και επαγγελματικό αθλητισμό. Ωστόσο, θεωρούμε και εμείς, όπως ακούστηκε προηγουμένως, ότι δεν είναι αναγκαιότητα και ίσως θεωρούμε ότι εκφεύγει και της συνταγματικής ρυθμίσεως το να διαγράφονται αυτοδικαίως από την ομοσπονδία τα σωματεία, τα οποία δεν είναι εγγεγραμμένα ή δεν έχουν επικαιροποιηθεί στο ηλεκτρονικό μητρώο.

 Το δεύτερο είναι ότι σε κάθε περίπτωση δεν περιγράφεται πως αυτό θα γίνεται, δηλαδή, η αυτοδίκαιη διαγραφή. Κανονικά, θα έπρεπε να περιλαμβάνει μια ρύθμιση, σε σχέση με μια διαπιστωτική απόφαση του διοικητικού συμβουλίου της ομοσπονδίας, ούτως ώστε να μην απαιτείται εντός δύο μηνών να υπάρχει μια έκτακτη γενική συνέλευση κάθε φορά.

 Η δεύτερη παρατήρηση αφορά στο άρθρο 8. Ορίζεται ότι θα προσληφθεί ένας υπεύθυνος ασφαλείας και ευημερίας αθλητών. Εκτός του ότι υπάρχουν παρεμφερείς ρυθμίσεις για αιρετά πρόσωπα του διοικητικού συμβουλίου, θα ήθελα να τονίσω ότι εμείς, εφαρμόζοντας την πολιτική της παγκόσμιας ομοσπονδίας, αλλά και της ευρωπαϊκής ομοσπονδίας, έχουμε ένα πλήρες σύστημα προστασίας των αθλητών και όλων όσων ασχολούνται με τον κλασικό αθλητισμό, στα θέματα, τα οποία έχουν να κάνουν με τον κακοποιητικό ή παρενοχλητικό λόγο, την αντιμετώπιση αυτών των καταστάσεων.

Εδώ, λοιπόν, θεωρούμε ότι για να μην είναι άλλη μία ρύθμιση, η οποία θα μείνει κενή περιεχομένου, ίσως θα έπρεπε να λάβει υπ’ όψιν τις προτάσεις και το υπάρχον πλαίσιο, το οποίο έχει εφαρμοστεί, νομίζω, σε όλες τις ομοσπονδίες, αλλά πάντως σίγουρα στις ομοσπονδίες του στίβου, παγκοσμίως, ούτως ώστε να μην βρεθούμε στο να υπάρχουν διπλές αρμοδιότητες με τις ανάλογες επικαλύψεις, ένα πολύ κρίσιμο ζήτημα, όπως είναι η πρόληψη κακοποιητικού ή παρενοχλητικού περιβάλλοντος στον αθλητισμό.

Η τρίτη παρατήρηση αφορά στο άρθρο 9. Θεωρούμε πολύ σημαντικό το ότι υπάρχουν θετικές προβλέψεις για τα νησιά. Νομίζω ότι θα έπρεπε να επεκταθεί η ρύθμιση και στις ορεινές και παραμεθόριες περιοχές της χώρας και κυρίως, θα ήθελα να τονίσω στον κ. Υπουργό ότι υπάρχει μια ρύθμιση, σχετικά με τις ενώσεις αθλητικών σωματείων, στα οποία είναι ενιαία η ρύθμιση, είτε είναι η Αθήνα, που έχει μια ένωση αθλητικών σωματείων με τον αριθμό και τον πληθυσμό, που έχει, είτε είναι μια νησιωτική περιοχή.

 Στο ΣΕΓΑΣ έχουμε στο καταστατικό όχι δέκα σωματεία ανά ΕΑΣ για τα νησιά, αλλά πέντε. Νομίζω ότι είναι μια πρόταση, δηλαδή, να μειωθεί ο απαραίτητος αριθμός για τις ενώσεις αθλητικών σωματείων στις νησιωτικές περιοχές. Όχι στον αριθμό, ο οποίος είναι ο ελάχιστος, που προβλέπεται στο νόμο, αλλά στο μισό, δηλαδή στο πέντε, ούτως ώστε να είναι πιο εύκολη η σύσταση και η ειδική αθλητική αναγνώριση των Ενώσεων Αθλητικών Σωματείων.

Όσον αφορά την κάρτα υγείας αθλητή, την οποία θεωρούμε ότι πρέπει να υπάρχει για όλους τους αθλούμενους, για την είσοδό τους στους αθλητικούς χώρους, η πεποίθηση της ομοσπονδίας είναι ότι επιβαρύνει περαιτέρω τα σωματεία μας, τα οποία είναι ερασιτεχνικά, του ΣΕΓΑΣ, και με υλικοτεχνική υποδομή, αλλά και με ανθρώπινους πόρους, χωρίς να αυξάνει αντιστοίχως τη χρηματοδότηση, ούτως ώστε να καλυφθεί αυτή η σίγουρα πολύ σημαντική ανάγκη, ιδιαιτέρως όσον αφορά την ψηφιοποίησή της και την ανάλογη ρύθμιση, που πρέπει να κάνει το κάθε σωματείο.

Στο άρθρο 11, όσον αφορά τις χρηματικές και γενικά τις επιβραβεύσεις των διακριθέντων αθλητών, εμείς συμφωνούμε. Θεωρούμε, όμως, ότι πρέπει να επεκταθεί η είσοδος στα Πανεπιστήμια, αλλά και ο διορισμός στο δημόσιο από την 1η έως την 8η θέση στους Ολυμπιακούς Αγώνες και από την 1η έως την 6η θέση, στο Παγκόσμιο Πρωτάθλημα.

Η δε ρύθμιση για την είσοδο στα Πανεπιστήμια, που αποτελεί ίσως το μοναδικό λόγο, το μοναδικό κίνητρο, που υπάρχει για τους νέους αθλητές και την κρισιμότητα που υπάρχει να κρατήσουμε τον κόσμο στις κρίσιμες ηλικίες, μέσα στα στάδια, νομίζουμε ότι πρέπει να έχει και αναδρομική ισχύ, ούτως ώστε να μην είναι κενό περιεχομένου, αν κάποιος αθλητής μεγαλύτερης ηλικίας δεν κατάφερε να εισέλθει στο Πανεπιστήμιο στην ώρα του, αλλά έχει τη δυνατότητα τώρα και να μη χάσει και τη δυνατότητα, εφόσον είναι προϋπόθεση το πτυχίο για το διορισμό στο δημόσιο.

Η έκτη παρατήρηση έχει να κάνει με το άρθρο 32. Εδώ, θέλουμε να επισημάνουμε δύο συγκεκριμένα θέματα. Το ένα είναι, όσον αφορά την Παιανία, ότι ουσιαστικά αναφέρεται, ως προπονητήριο, η εγκατάσταση. Εκεί χρειάζεται να προσφερθεί η δυνατότητα να φιλοξενηθούν επίσημοι και διεθνείς αθλητικοί αγώνες. Στο ΑΑ σημείο που αναφέρεται ο στίβος 400 μέτρων, πρέπει απαραιτήτως να προστεθεί «με υποδομές και εξοπλισμό τέλεσης».

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Τριαντάφυλλε, θέλετε να συνοψίσετε; Έχετε στείλει και υπόμνημα, το οποίο έχει αναγνωστεί από τα μέλη.

**ΚΩΝΣΤΑΝΤΙΝΟΣ ΤΡΙΑΝΤΑΦΥΛΛΟΣ (Μέλος του Δ.Σ. του Συνδέσμου Ελληνικών Γυμναστικών και Αθλητικών Σωματείων (ΣΕΓΑΣ):** Ναι, ναι. Αναφέρομαι στο υπόμνημα. Και βεβαίως, η κατασκευή κερκίδων, τουλάχιστον 2.500 χιλιάδων θέσεων. Ωστόσο, θα ήταν παράληψη να μην πω ότι πρέπει να υπάρξει διόρθωση στο τεχνικό σχέδιο, το οποίο έχει έρθει εις γνώση της Ομοσπονδίας και βεβαίως, να αναφερθώ στο Ελληνικό, που μέχρι σήμερα δεν γνωρίζουμε τι ακριβώς συμβαίνει. Είναι σημαντικό να μπορέσουμε να έχουμε ένα χώρο στην Αθήνα, στην Αττική, προκειμένου να γίνονται Πανελλήνια και Διεθνή Πρωταθλήματα. Βεβαίως, να αναφερθώ και στο ΟΑΚΑ, όπου με πρωτοβουλία του κ. Υπουργού, είχαμε την ολοκλήρωση σε πολύ σύντομο χρόνο το κλειστού προπονητηρίου. Ωστόσο, μέχρι σήμερα, στο Κ1 του ΟΑΚΑ καθυστερούν τα έργα. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Ο λόγος είναι στους Εισηγητές για στοχευμένες ερωτήσεις στους φορείς.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, μισό λεπτό να πω κάτι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Όταν έρθει η σειρά σας, κ. Κόντη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, επειδή είμαι ο μόνος από εδώ, που συμμετέχω στη Διάσκεψη Προέδρων, τώρα, σε 10 - 15 λεπτά, θα λείπω όταν έρθει η σειρά μου και θα είναι άτοπο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, αλλά είμαι κι εγώ στη Διάσκεψη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Θα φύγουμε μαζί. Εσείς δεν ρωτάτε, όμως, κ. Πρόεδρε. Εγώ ρωτάω. Μαζί θα φύγουμε. Εσείς θα αναπληρωθείτε. Εμένα δεν θα με αναπληρώσει κανείς για να ρωτήσω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ρωτήστε τι θέλετε. Ορίστε.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Συγνώμη, έτσι; Το λέω γιατί μου είπατε, τώρα είμαι κι εγώ. Το ξέρω ότι είστε. Εάν έχω και την άδεια των άλλων συναδέλφων, έτσι; Δεν θέλω να προηγηθώ. Απλά δεν θα ρωτήσω. Γι’ αυτό. Εντάξει;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ρωτήστε. Ναι.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ωραία.Θα μου δώσετε και λίγο χρόνο, κύριε Υπουργέ, να πω αυτά που θέλω και να φύγω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ερωτήσεις στους φορείς, όχι στον κ. Υπουργό.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ναι, ναι. Θέλω χρόνο λέω για τις ερωτήσεις. Αυτό είπα.

Θέλω να ρωτήσω τον κύριο Καποδίστρια, τον Managing Director, τι γίνεται με τα έως τώρα reports που παίρναμε, για στημένα παιχνίδια, κυρίως της Β΄ Εθνικής, τα οποία πλέον φέτος δεν παίρνουμε. Πέρσι παίρναμε δεκάδες. Για κάθε αγωνιστική παίρναμε 10, 15 - και τι κάνει πλέον η Ένωση Εταιρειών Παιγνίων για την καταπολέμηση του ακόμη υπάρχοντος στοιχηματικού προβλήματος, γιατί υπάρχει και σε μεγάλο βαθμό αυτή τη στιγμή κι ακόμη.

Επίσης, ήθελα να ρωτήσω τον κ. Παπαγεωργίου, από τη Σκοπευτική Ομοσπονδία, πριν μπω στο ποδόσφαιρο, μετά. Κύριε Παπαγεωργίου, είμαι 25 χρόνια σκοπευτής κι εγώ. Έχω μία απορία. Ξέρω, καταρχήν, τι δυσκολίες αντιμετωπίζετε. Όμως, η Σκοπευτική Ομοσπονδία, γιατί δεν εναρμονίζει με τις αρχές το πρόβλημα, που υπάρχει με τα πυροβόλα όπλα, ειδικά με τους σκοπευτές των πυροβόλων, όχι των αεροβόλων, να υπάρχει ελευθερία απόκτησης προσθέτων; Δηλαδή, για να πάρουμε ένα Red Dot ή για να πάρω άλλα κλείστρα, πρέπει να πάρω άδεια από την αστυνομία, συνέχεια. Για να κάνω εισαγωγή, πρέπει να πάρω άδεια από την αστυνομία. Για ποιο λόγο γίνεται αυτό; Πρέπει να το πιέσουμε αυτό.

Το δεύτερο είναι ότι είναι απαράδεκτο κάποιος αθλητής να έχει δέκα όπλα. Μπορούν να έχουν 10 - 12 όπλα αλλά αν δεν αγωνιστεί έναν χρόνο σε αγώνες χάνει τη δυνατότητα να τα διατηρήσει και πρέπει να βγει στην αγορά να πουλάει τα όπλα του, γιατί δεν έχει το δικαίωμα να τα διατηρεί. Είναι πολύ σημαντικό αυτό. Πάρα πολλοί αθλητές το παθαίνουν και πρέπει να το δούμε. Και δεν μιλάμε για αεροβόλα. Μιλάμε για πιστόλια και άλλα.

 Τον κύριο Καίσαρη θέλω να ρωτήσω. Έχουν πλέον καταλάβει οι παρατηρητές ότι ένα μπουκάλι δεν πρέπει να επιφέρει το κλείσιμο ενός γηπέδου και πρέπει, ανάλογα με τη σημασία του αγώνα, να είμαστε λίγο πιο προσεκτικοί. Γιατί με τη ρίψη ενός μπουκαλιού τιμωρούμε μία ομάδα, καταλαβαίνουμε ότι υπάρχει πρόβλημα πλέον.

Τον Πρόεδρο της Εθνικής Αθλητικής Ομοσπονδίας Ατόμων με Αναπηρίες, τον κ. Σιάχο, θέλω να ρωτήσω, επειδή ξέρω τι συμβαίνει, αν επαρκούν οι επιχορηγήσεις, που έχει, για να αθλούνται οι αθλητές και πώς αθλούνται. Ξέρω, ας πούμε, ότι η ΕΛΠΙΔΑ, στη Θεσσαλονίκη, παίρνει επιχορήγηση 2.000 ευρώ, ένας σύλλογος που έχει βγάλει ολυμπιονίκες. Αυτό είναι απαράδεκτο. Αυτά τα παιδιά δεν έχουν ούτε τον εξοπλισμό τους να πάρουν. Νομίζουμε ότι κι εσείς πρέπει να από την πλευρά σας να το δείτε και να πιέσετε όσο μπορείτε. Θα πιέσουμε κι εμείς, εννοείται, από τη δική μας.

Θα απευθυνθώ στους κυρίους της ΕΠΟ και θα μπω εδώ στο ποδόσφαιρο. Να θεωρήσω δεδομένο και να αποτυπωθεί στα Πρακτικά, ότι αποδέχεστε το ρόλο, που λειτουργεί η ΔΕΑΒ και τις τιμωρίες, που επιβάλλει. Και θα σας πω γιατί ρωτάω. Εγώ έτυχε να είμαι μαζί με τον πατέρα του σημερινού προέδρου, τον κ. Βασίλη Γκαγκάτση, όταν ήταν πρόεδρος, στο Μουντιάλ του Βερολίνου, και λόγω της σχέσης του με τη ΦΙΦΑ, ήρθαν και με πήραν από το λόμπι του ξενοδοχείου και περίμενε κατόπιν έγκλησης δικής του να τιμωρηθεί η Ελλάδα.

Πήγα επάνω στην ΦΙΦΑ και του έφερα το χαρτί ότι τιμωρείται και αποβάλλεται από όλα τα πρωταθλήματα, αν θυμάστε, το 2006. Αποβάλλεται η εθνική μας ομάδα και όλες οι ομάδες. Θέλω να μας βεβαιώσετε εδώ ότι δεν πρόκειται να συμβεί κάτι παρεμφερές, εάν μία ομάδα, δεν θέλω να πω ποια ή οτιδήποτε, θεωρηθεί ότι αδικήθηκε κατάφωρα από τη ΔΕΑΒ, σε μια κρίσιμη καμπή του πρωταθλήματος, τιμωρήθηκε και δεν θα καλέσετε τη ΦΙΦΑ να πει ότι αυτός ο νόμος πρόσθετα επιβάλλει διπλή τιμωρία από τον Πειθαρχικό Κώδικα της ΕΠΟ και δεν πρέπει να υφίσταται ή να εξαλειφθεί η ποινή.

Αν το βεβαιώσετε αυτό, είμαστε έτοιμοι να αποδεχτούμε και τον νόμο αυτόν. Το λέω ξεκάθαρα. Ο κύριος Υπουργός ξέρει πόση αντίδραση έφερα στον πρώτο νόμο. Το λέω ξεκάθαρα, αν συμφωνούν, συμφωνώ κι εγώ, κ. Υπουργέ.

Θα ρωτήσω τώρα και τη λίγκα. Κύριε Οικονομάκη, είστε εδώ για να βεβαιώσετε ότι εγώ δεν προστατεύω τους φιλάθλους ούτε τις ομάδες. Και μάλιστα, θυμάστε καλά ότι εγώ είχα αρχίσει τη διαδικασία να αγοράσω την ΠΑΕ «Άρης», μαζί με την Morgan Stanley και τη διέκοψαν οπαδοί. Σε μια συνέλευση, που 8.000 οπαδοί αποφάσισαν να γίνει αυτό το σχέδιο, εκατό οπαδοί μετά πήγαν και έσπασαν τα γραφεία της ίδιας συνέλευσης, της λέσχης των φίλων «Άρη», τότε, και άλλαξαν την απόφαση. Συνεπώς, εγώ είμαι ο πρώτος, που θέλω να τιμωρούνται αυτοί, που κάνουν τα επεισόδια αυτά. Συμφωνείτε με αυτό.

Λοιπόν, εγώ θέλω να ξέρω, συμφωνείτε με την τιμωρία να είναι καταστρεπτική για τις ομάδες για τη ρίψη ενός μπουκαλιού; Και πάλι θα θέσω παράδειγμα την εποχή με την κυρία Κουρομπύλια. Το θυμάστε πολύ καλά το περιστατικό και μπορείτε να το βεβαιώσετε εδώ, τιμωρηθήκαμε και τότε βγαίναμε στην Ευρώπη, για ένα άδειο μπουκάλι που έπεσε σε μια επόπτη. Τιμωρηθήκαμε με μηδενισμό και μείον τρεις βαθμούς.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Κόντη, αν θέλετε, να κάνετε τις ερωτήσεις. Αυτά είναι προσωπικές εμπειρίες.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Από τις εμπειρίες, όμως, βγαίνουν τα προβλήματα των ομάδων. Μα, συγγνώμη, εάν δεν υπήρχε η εμπειρία μου, δεν θα ξέρατε τι μπορεί να πάθει μια ομάδα.

Έρχεται μετά η Πειθαρχική Επιτροπή της ΕΠΟ και μας αθωώνει. Και παρεμβαίνει ο Υπουργός, κ. Οικονομάκης, ο κύριος Μπιτσαξής και λέει να τιμωρηθεί ο «Άρης» πάραυτα, παρόλο το νόμο, που μας αθώωσε.

Αυτό φοβάμαι ότι μπορεί να συμβεί με τη ΔΕΑΒ. Δεν θα είναι ο κ. Βρούτσης, που θα παρέμβει στη ΔΕΑΒ, αλλά μπορεί ο επόμενος κ. Βρούτσης να παρέμβει. Γιατί η ΔΕΑΒ είναι ένα όργανο, που το τοποθετείτε εσείς, κύριε Υπουργέ. Αυτός είναι ο φόβος μας με τη ΔΕΑΒ.

Όχι; Εγώ σας λέω ότι μπορεί να συμβεί, όπως συνέβη με τον κύριο Μπιτσαξή, ο οποίος επέβαλε την τιμωρία μας. Τιμωρηθήκαμε, μηδενιστήκαμε και χάσαμε την έξοδό μας στην Ευρώπη, τότε και εκατομμύρια κέρδη και ο κόσμος το είδε τελείως σαν παρέμβαση. Αυτή είναι η απορία μου. Πραγματικά, αν το βεβαιώσετε κι εσείς ότι, περαιτέρω, είπατε την αντίρρησή σας, δεν θα υπάρξουν άλλες τέτοιες τιμωρίες της ΔΕΑΒ, δεν θα έχετε πρόβλημα.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, επιτρέψτε μου, επειδή εδώ λειτουργούμε και είναι και η μνήμη πολύ ζεστή, γιατί είναι πρόσφατα. Εγώ, κύριε Κόντη, θυμάμαι όταν φέραμε τον εμβληματικό νόμο, το Φεβρουάριο του 2024, θα το πω, γιατί έτσι αισθάνομαι και τοποθετούμαι με αλήθεια, γιατί εδώ πρέπει να λέμε τα πράγματα όπως είναι, θα σας πω, λοιπόν, τι κάνατε. Όχι απλώς δεν τον ψηφίσατε, σε εξαίρεση με άλλα κόμματα, που είναι εδώ, αλλά το καταδικάζατε. Πρώτον, είπατε ότι θα αποτύχει και επικαλεστήκατε τις λέξεις ΟΥΕΦΑ και ΦΙΦΑ στις ομιλίες σας, πάνω από 100 φορές.

Ξέρετε γιατί; Θα σας πω εγώ γιατί. Γιατί βγαίνουν τα πρακτικά, για να διαβάζει η FIFA και η UEFA ότι «κάτι γίνεται στην Ελλάδα», επιδιώκοντας το κακό της προσπάθειας να αντιμετωπίσουμε την αθλητική βία.

Όταν τελείωσε ο νόμος, τον Ιούνιο, ο κ. Κόντης δεσμευόταν. Μάλιστα, στον πρώτο νόμο δεσμευόταν ότι «αν η UEFA και η FIFA δεν έρθει να πετάξει έξω από την Ελλάδα μετά από αυτό το νόμο, θα ψηφίζω για πάντα τους αθλητικούς νόμους Βρούτση» και σήμερα ο κ. Κόντης βάζει νέα προαπαιτούμενα. Καλεί – υποτίθεται – τώρα και την ΕΠΟ και τη Super League σε εκβιαστικά διλήμματα αυτής της μορφής ! Αυτά τα εκβιαστικά διλήμματα είναι αστεία.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Να συμφωνήσει την καλώ. Εάν συμφωνήσει, συμφωνώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αφήστε τον Υπουργό να ολοκληρώσει, κ. Κόντη.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αυτά λέγονται «κουτοπονηριές». Στην πολιτική τοποθετείσαι ευθέως.

Συνέβαλε ο νόμος ο αθλητικός, ναι ή όχι; Ήρθε η UEFA να μας «τραβήξει το αυτί»; Όχι! Αστοχήσατε σε ό,τι είχατε πει.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Δεν ήρθαν, γιατί δεν την κάλεσαν. Εάν την καλέσουν, να σας πουν εδώ, αν θα έρθει ή όχι.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Εντάξει, καλά.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Να σας πω, γιατί δεν την κάλεσαν; Γιατί αποσκοπούν στα χρήματα του ΣΤΟΙΧΗΜΑΤΟΣ, ακόμη. Εάν, όμως, βλάπτουν τα συμφέροντα π.χ. της ομάδας, που ο κ. Γκαγκάτσης είναι συμπαθών και είναι και Πρόεδρος, θα δείτε, αν την καλέσει.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Μην κάνετε κακό στον ελληνικό αθλητισμό και μην υπερασπίζεστε τη βία. Ουσιαστικά, αυτό κάνετε, υπερασπίζεστε τη βία, όταν θέλετε να χτυπήσετε ένα νόμο, που για πρώτη φορά, πέτυχε στο πλαίσιο του ελληνικού αθλητισμού. Είναι επικίνδυνο, κ. Κόντη, αυτό που κάνετε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τελειώσατε τις ερωτήσεις, κ. Κόντη;

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ναι, θα τα πούμε στη συνέχεια, μετά, γιατί μου επέρριψε ότι «υπερασπίζομαι τη βία» ο κ. Βρούτσης, ενώ ανέφερα παράδειγμα, στο οποίο, λόγω βίας, δεν προχώρησε η πρότασή μου για την απόκτηση της ΠΑΕ «ΑΡΗΣ», τότε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Θα γίνει η συζήτηση επί των άρθρων. Θα έχετε την ευχέρεια να μιλήσετε.

Ορίστε, κ. Συντυχάκη έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Κύριε Πρόεδρε, καταρχήν, άκουσα, με ιδιαίτερη προσοχή, όλους τους φορείς, που σήμερα τοποθετήθηκαν επί του νομοσχεδίου.

Καυτηριάζοντας το γεγονός ότι στην πρώτη συνεδρίαση αρνηθήκατε τη συμμετοχή 2 επιπλέον φορέων, που προτείναμε, για να είναι σήμερα εδώ, το Σύνδεσμο Αθλητών Μηχανοκίνητου Αθλητισμού Ελλάδας και τον Πανελλήνιο Σύλλογο Επαγγελματιών Αθλητισμού και Άσκησης, που θα είχαν συνεισφέρει ουσιαστικά σε αυτό το διάλογο το σημερινό και, μάλιστα, για πράγματα, τα οποία ακούστηκαν και δεν είναι σε θέση, επειδή δεν είναι εδώ σήμερα, να μπορούν να τα αντικρούσουν. Αντιλαμβάνεστε, λοιπόν, πόσο δίκιο είχαμε ότι τίθεται ζήτημα δημοκρατικής διαδικασίας της Επιτροπής, από τη στιγμή, που αποκλείονται φορείς κατεξοχήν αρμόδιοι, για να μπορούν να τοποθετηθούν και, μάλιστα, όταν έχουν καταθέσει πάρα πολλές προτάσεις, οι οποίες έχουν απορριφθεί από την Κυβέρνηση και με αυθαίρετο τρόπο τους κατασυκοφαντούν, όπως έγινε σήμερα εδώ από τον αρμόδιο Υπουργό και κατά παράβαση - θα έλεγα - των αρμοδιοτήτων του, αλλά και του ηθικού κώδικα.

Επιτρέψτε μου, λοιπόν, να θέσω ορισμένα ερωτήματα, αναλαμβάνοντας έναν τέτοιο ρόλο, γιατί όλα αυτά θα μπορούσαν να είχαν αποφευχθεί, αν ήταν αυτοί οι φορείς σήμερα εδώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συντυχάκη, συγνώμη, προηγούνται οι Κοινοβουλευτικές Ομάδες, οι Εισηγητές της Πλειοψηφίας, και της Μειοψηφίας. Όταν έρθει η δεοντολογική σειρά, να κάνετε τις ερωτήσεις. Ο κ. Κόντης προηγήθηκε, γιατί έπρεπε να είναι στην Διάσκεψη Προέδρων.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Δεν ξέρω, εσείς μου το δώσατε το λόγο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Νόμιζα ότι θέλατε να τοποθετηθείτε επί της διαδικασίας.

Απάντηση σε αυτό, που είπατε προχθές και, πράγματι, ελήφθη υπόψη: Δεν απεκλείσθη, απλώς, καλύπτεται από την Ομοσπονδία. Αυτή είναι η άποψη. Δεν υπήρχε κάποια παράβαση της δημοκρατικής διαδικασίας. Μιλάω για την Ομοσπονδία.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Καλά, εντάξει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Όσον αφορά στα υπόλοιπα, εάν υπάρχει υπόδικος ή οτιδήποτε, δεν παρεμβαίνει το Προεδρείο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Εντάξει, δεν είναι, ακριβώς, έτσι τα πράγματα π.χ. ο Πανελλήνιος Σύλλογος Επαγγελματιών Αθλητισμού και Άσκησης, το ξέρει ο κ. Μαυρωτάς, που διαχρονικά είναι στη θέση του Γενικού Γραμματέα Αθλητισμού, καθόλα σεβαστός και για τη δουλειά, που κάνει, γνωρίζει πάρα πολύ καλά ότι ο συγκεκριμένος φορέας έχει αποκλειστεί σχεδόν από όλα τα αθλητικά νομοσχέδια, που συζητούνται, τα τελευταία χρόνια, συστηματικά, αλλά και ο σύνδεσμος του Μηχανοκίνητου Αθλητισμού, που πάλι είχαμε προτείνει εμείς και κάποια άλλα Κόμματα εδώ της Αντιπολίτευσης να παραστούν και σε προηγούμενο νομοσχέδιο και πάλι απορρίφθηκαν. Δηλαδή, είναι κάποια πράγματα που «βγάζουν μάτι».

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Εισηγητής της Πλειοψηφίας έχει το λόγο.

**ΧΡΗΣΤΟΣ ΚΑΠΕΤΑΝΟΣ (Εισηγητής Πλειοψηφίας):** Ευχαριστώ, κύριε Πρόεδρε.

Είναι από τις λίγες φορές, που και οι 18 φορείς, νομίζω, ότι συνομολογούν τη σημασία αυτού του νομοσχεδίου και τάσσονται υπέρ, οπότε θα είναι συγκεκριμένες και περισσότερο διευκρινιστικές οι ερωτήσεις που θα κάνω.

Μία ερώτηση προς την κυρία Ψαρράκου και την κυρία Τσεσμελή, που είναι οι πραγματικοί εκπρόσωποι του μηχανοκίνητου και του αθλητισμού της μοτοσυκλέτας της Ο.ΜΟΤ.Ο.Ε..

Έχει να κάνει σε κάτι η διαιτησία - για να το ξεκαθαρίσουμε, γιατί στην προηγούμενη συνεδρίαση υπήρχαν διάφορες απόψεις και θέσεις και θέλω σήμερα εδώ να το ξεκαθαρίσουμε αυτό - σε έναν αγώνα των δικών σας αθλημάτων, με την κλασική μορφή διαιτησίας ή είναι κυρίως θέμα ασφάλειας του αγώνα και της χρονομέτρησης του αγώνα και η ρύθμιση αυτή, που την εισάγουμε τώρα, ισχύει και στο εξωτερικό;

Αυτός είναι ο τρόπος, που γίνονται τα αθλήματα και στο εξωτερικό;

Η δεύτερη ερώτηση είναι προς τον κύριο Λέων από τον ΕΟΚΑΝ, αφού σας συγχαρώ πραγματικά για τη δουλειά, που γίνεται, τα τελευταία χρόνια.

 Ήθελα να ρωτήσω, επειδή βλέπω ότι το 2024 είναι περίπου μοιρασμένοι 1.000 και 1.000 οι εντός και εκτός αγώνων έλεγχοι ντόπινγκ, υπάρχει η υλικοτεχνική υποδομή και το επιστημονικό προσωπικό για την αύξηση των εκτός αγώνων ελέγχων;

Διότι, είπαμε πρέπει να πάμε στο 75 - 25 για τους εκτός ελέγχους.

Η τρίτη ερώτησή μου και τελευταία προς τον κύριο Χαλιορή, που επίσης γίνεται μια πολύ σημαντική δουλειά και τη γνωρίζω «Στο σπίτι του βόλεϊ και του στίβου», όπου τώρα με αυτό το νομοσχέδιο μπαίνουν πραγματικά μπροστά και αδειοδοτούνται, θα αθλούνται και άλλα αθλήματα, όπως η ξιφασκία και ποια θα είναι αυτά;

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Καπετάνο.

Η κυρία Σταρακά, η Εισηγήτρια της Μειοψηφίας, έχει το λόγο.

**ΧΡΙΣΤΙΝΑ ΣΤΑΡΑΚΑ (Εισηγήτρια Μειοψηφίας):** Ευχαριστώ, κύριε Πρόεδρε.

Θα ήθελα κι εγώ με τη σειρά μου να θέσω ένα ερώτημα στην Πρόεδρο της Ομοσπονδίας Μηχανοκίνητου Αθλητισμού Ελλάδος, την κυρία Ψαρράκου, ένα ερώτημα πάρα πολύ σύντομα, αναφορικά με το άρθρο 3.

Θα θέλαμε, κυρία Ψαρράκου, να μας λύσετε την απορία, που σίγουρα έχουν και πάρα πολλοί συνάδελφοι και να μας πείτε πώς είναι δυνατόν να εγγυηθεί η αμεροληψία στον μηχανοκίνητο αθλητισμό, όταν κάποιος θα είναι ταυτόχρονα και μέλος διοικητικού συμβουλίου μιας ομάδας, αλλά και κριτής ενός αγώνα της ομάδας του;

Ένα ερώτημα είναι αυτό.

Ένα δεύτερο ερώτημα θέλω να απευθύνω προς τους εκπροσώπους της ΔΕΑΒ, τον κ. Καίσαρη και τον κ. Ηλιάδη και όποιος μπορεί να μου απαντήσει. Αντιλαμβάνεστε, κύριοι, το πρόβλημα με τις οργανωμένες μετακινήσεις οπαδών.

Με ποιον τρόπο μπορούμε να ελέγξουμε, αν μία μετακίνηση οπαδών είναι μεμονωμένη ή οργανωμένη;

Πώς θα ξέρουμε, δηλαδή, αν οι οπαδοί μιας ομάδας, που ταξιδεύουν, σε εκτός έδρας αγώνες και μπορεί να προκαλέσουν επεισόδια το κάνουν μεμονωμένα ή όχι;

Και επίσης προς τον Εκπρόσωπο του ΣΕΓΑΣ, τον κύριο Τριαντάφυλλο. Και εμείς θεωρούμε ότι είναι πάρα πολύ σημαντικό να ολοκληρωθεί το έργο στην Παιανία. Δεν ξέρω, αν υπάρχει άλλο κλειστό στάδιο στίβου στην Αττική, για να γίνονται πανελλήνια πρωταθλήματα και όχι μόνο. Γιατί είναι τόσο σημαντικό -που και εμείς συμφωνούμε- να ολοκληρωθεί το έργο στην Παιανία.

Επίσης, όσον αφορά τα σωματεία, τις Ενώσεις Αθλητικών Σωματείων, που είναι σε νησιά, γιατί να μην υπάρχει ειδική ρύθμιση, ώστε να έχουν λιγότερα μέλη και σε ακριτικές περιοχές, βέβαια;

Αυτά θα ήθελα να ρωτήσω. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Κοντοτόλη.

 **ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»)**: Να καλωσορίσουμε τους φορείς.

Νομίζω ότι τοποθετηθήκατε όλοι σας, προσπαθήσατε όλοι να μας βάλετε σε μια κατεύθυνση και οι περισσότεροι συμφωνείτε. Βέβαια, ως ερώτηση, με πρόλαβε η κυρία Σταρακά, προς τον κ. Τριαντάφυλλο, οπότε αυτό είναι και το ερώτημά μου και εμένα, αλλά τοποθετήθηκε η κυρία Σταρακά.

Σας ευχαριστώ πολύ που ήρθατε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Κοντοτόλη.

 Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Τα ερωτήματά μου είναι προς την κυρία Ψαρράκου και την κυρία Τσεσμελή.

 Κατ’ αρχήν, κυρία Ψαρράκου, είπατε ότι υπάρχει ένα ανύπαρκτο Σωματείο, ο Σύνδεσμος Αθλητών Μηχανοκίνητου Αθλητισμού Ελλάδας. Πριν από λίγο και επειδή παρακολουθούν και τη συνεδρίαση, μας ήρθε το μισθωτήριο, η έδρα, το καταστατικό, το Πρακτικό Σύστασης Διοικητικού Συμβουλίου του 2024 κλπ..

Γιατί λέτε ότι ο Σύνδεσμος αυτός είναι ανύπαρκτος, ενώ είναι υπαρκτός και μάλιστα με περισσότερα από 800 μέλη, νόμιμο Διοικητικό Συμβούλιο, νόμιμη έδρα κ.λπ.;

 Το δεύτερο ζήτημα είναι το εξής. Ο κύριος Υπουργός, λάθος του, αλλά σε μία προσπάθεια αγωνιώδη να υπερασπίσει, προφανώς, τις αποφάσεις του και την εισαγωγή του άρθρου 3 στο νομοσχέδιο, ενός σκανδαλώδους άρθρου, λέει ότι υπάρχει ένα πρόσωπο, που στέλνει συνέχεια e-mail.

Δεν κατάλαβα από πού και ως πού απαγορεύεται σε ένα οποιοδήποτε φυσικό ή νομικό πρόσωπο να στείλει στα e-mail των Βουλευτών τις επιστολές;

Έχετε δει στα e-mail των Βουλευτών πόσες επιστολές έρχονται από διάφορους γνωστούς και αγνώστους και αυτό είναι, που σας πείραξε;

Μάλιστα είπε ο κ. Υπουργός ότι είναι και φυγόδικο πρόσωπο. Σοβαρά;

Από πού και ως πού κρίνει, εδώ στην Επιτροπή, για τη φυγοδικία κάποιου προσώπου και μάλιστα, χωρίς να ενημερώσει, διότι η ποινή, που επικαλεστήκατε, δεν ισχύει πλέον για το συγκεκριμένο πρόσωπο, έχει κερδίσει τα ασφαλιστικά μέτρα και έχει επανακτήσει και την αθλητική ιδιότητα.

Άρα, λοιπόν, θα πρέπει να είναι ιδιαίτερα προσεκτικός ο Υπουργός και επιβεβαιώνεται με τον τρόπο αυτό, γιατί αποκλείστηκε ο συγκεκριμένος σύνδεσμος.

 Έρχομαι, τώρα, σε κάποια ερωτήματα, επιπλέον.

 Το άρθρο 3 δίνει το ελεύθερο σε διαιτητές, κριτές αθλήματος Εδαφοσφαίρισης για συμμετοχή σε συλλογικά όργανα Αθλητικού Σωματείου και ρωτάω τώρα εγώ τους εκπροσώπους των φορέων εδώ, πώς γίνεται, πόσο θεμιτό είναι μέλη Διοικητικού Συμβουλίου μιας αθλητικής ομοσπονδίας να έχουν την ιδιότητα του διαιτητή;

Μα, πέστε μου πού το έχετε ξαναδεί αυτό;

 Νομιμοποιείται ή όχι ουσιαστικά, με αυτό τον τρόπο, η χειραγώγηση αγώνων και η δημιουργία καρτέλ στο Μηχανοκίνητο Αθλητισμό;

 Ερώτημα κάνω και τα λέω αυτά, διότι υπάρχουν συγκεκριμένες κατηγορίες, καταγγελίες, ότι γίνεται μια προσπάθεια από την Α.ΜΟΤ.Ο.Ε. να απαλλαγεί από πειθαρχικές κυρώσεις, που της έχουν επιβληθεί από την Επιτροπή Φιλάθλου Πνεύματος, Ηθικής, Δεοντολογίας και σοβαρές κατηγορίες κ.λπ..

 Καταθέτω στα πρακτικά αυτή τη συγκεκριμένη απόφαση της Επιτροπής Φιλάθλου Πνεύματος, Ηθικής και Δεοντολογίας.

Ερώτηση. Αυτή η τροποποίηση στο άρθρο 3, κατά τη γνώμη σας, έρχεται σε αντίθεση με τον Κώδικα Δεοντολογίας της Παγκόσμιας Ομοσπονδίας Αυτοκινήτου και Μοτοσικλέτας; Διότι, απ’ όσο γνωρίζω, οι δύο αυτές Ομοσπονδίες έχουν άρθρο στον Κώδικα Δεοντολογίας τους για τη σύγκρουση συμφερόντων, δεν επιτρέπουν σε κανένα στέλεχος, ακόμα και στους αλυτάρχες και τους κριτές, που μέχρι σήμερα ο αθλητικός νόμος τούς έχει εξαιρέσει από τα κωλύματα, να έχουν οποιαδήποτε σχέση συμφέροντος με τους αθλητές.

Άλλο ερώτημα: Ισχύει ή δεν ισχύει ότι απαγορεύεται ακόμα και στη γραμματεία του αγώνα να έχει οποιοδήποτε συμφέρον ή σχέση με τους αθλητές του αγώνα αυτού;

Έρχεται ή όχι σε αντίθεση το άρθρο 3 του νομοσχεδίου με τη Σύμβαση Macolin για τη λήψη μέτρων αποτροπής συνθηκών χειραγώγησης της διενέργειας των αγώνων;

Ισχύει ή δεν ισχύει και για τους αθλητές του μηχανοκίνητου αθλητισμού αυτή η Σύμβαση;

Τώρα, περνώντας στο θέμα των διαιτητών, για να μάθουμε εδώ, δεν είμαστε ειδήμονες του αθλήματος.

Έχει ή δεν έχει διαιτητές η ΟΜΑΕ και η ΑΜΟΤΟΕ; Υπάρχει η διάψευση ότι υπάρχει έλλειψη διαιτητών στις δύο αυτές αθλητικές ομοσπονδίες και το λέω αυτό, διότι όντως στα e-mail μάς έχουν έρθει κάποια στοιχεία, που λένε ότι η ΟΜΑΕ έχει ένα κατάλογο διαιτητών 1.640 στον αριθμό και μάλιστα μόλις το 5% έως 10% καλούνται να ασκήσουν το έργο αυτό, κάθε Σαββατοκύριακο, οι υπόλοιποι δεν έχουν κληθεί ποτέ. Ισχύει ή δεν ισχύει αυτό;

Το ίδιο για την ΑΜΟΤΟΕ, 1.080 διαιτητές, που επίσης ένα ποσοστό της τάξεως του 5% καλούνται, κάθε Σαββατοκύριακο, για να ασκήσουν αυτό το έργο. Ισχύει τελικά ή δεν ισχύει; Υπάρχει κάποια άλλη ομοσπονδία; Δηλαδή, είναι τόσο μεγάλος ο αριθμός των διαιτητών, που πραγματικά αναρωτιέμαι, αν υπάρχει άλλη ομοσπονδία, που έχει τόσο μεγάλο αριθμό διαιτητών.

Πόσοι χρειάζονται για να καλύψουν θέσεις 37 σωματείων, που είναι στο σύνολο;

Γιατί, η ΟΜΑΕ και η ΑΜΟΤΟΕ έχουν ανάγκη τόσων διαιτητών, όταν κάθε Σαββατοκύριακο δεν διεξάγονται πάνω από 1 έως 5 αγώνες από την κάθε ομοσπονδία και, άρα, δεν χρησιμοποιούνται πάνω από 5 αγωνοδίκες και 5 τεχνικοί έφοροι; Δηλαδή, εδώ που λέμε, τώρα, ένας τέτοιος αριθμός διαιτητών θα μπορούσε να δανείσει σε άλλες ομοσπονδίες, εν πάση περιπτώσει.

Ερωτήσεις για τα ξένα σωματεία στα Πανελλήνια Πρωταθλήματα του Μηχανοκίνητου Αθλητισμού.

Κατ’ αρχάς, τρέχουν ξένα σωματεία, που δεν είναι εγγεγραμμένα στο Μητρώο, δηλαδή, στο e-kouros, θα είναι αυτά τα σωματεία; Για να δούμε. Το λέω, γιατί είναι σωματεία που έχουν από πίσω τους μεγάλες εταιρείες - χορηγούς και οι Έλληνες αθλητές, που έχουν ενδιαφέρον, ούτε πρωταθλήματα παίρνουν, ούτε μόρια.

Η Παγκόσμια Ομοσπονδία Μηχανοκίνητου Αθλητισμού, στο άρθρο 2.3.2, αναφέρει ότι σε εθνικούς αγώνες επιτρέπεται μόνο η συμμετοχή αθλητών, με δελτίο αθλητή της χώρας, που διοργανώνει τον αγώνα. Η FIFA ορίζει στο άρθρο 19.5 ότι οι νόμοι κατισχύουν των Κανονισμών της, άρα ο ισχυρισμός ότι η Παγκόσμια Ομοσπονδία απαιτεί και υποχρεώνει τη συμμετοχή και αλλοδαπών σωματείων σε αγώνες μιας Εθνικής Ομοσπονδίας είναι ψευδής.

Και ρωτάω τις κυρίες, εφόσον ο αθλητικός νόμος δίνει προνόμια στους νικητές του κάθε πρωταθλήματος, όπως τα μόρια για τα πανεπιστήμια, πώς είναι δυνατόν να επιτραπεί η συμμετοχή ξένων σωματείων, όταν αυτά τα ξένα σωματεία μπορεί να κατακτούν τις πρώτες θέσεις στα πρωταθλήματα, με αποτέλεσμα οι αθλητές των ελληνικών σωματείων να χάνουν τα προνόμια αυτά; Άλλωστε, έχουν γίνει καταγγελίες από Έλληνες αθλητές, που χάνουν τη μοριοδότηση και το θεωρώ φυσιολογικό να συμβαίνει αυτό, με τα ξένα σωματεία, διότι έχουν άλλο budget, δεν συγκρίνονται με τα δικά μας.

Έτσι, λοιπόν, οι αθλητές των ξένων σωματείων, που έρχονται για τουρισμό, παίρνουν πρωτιές και τα δικά μας σωματεία χάνουν μόρια.

Ρωτάμε επιπλέον και τις δύο κυρίες και τον κύριο Υπουργό.

Πρώτον. Τι θα γίνει, σε περίπτωση που τρεις αθλητές αλλοδαπών σωματείων κατακτήσουν τις τρεις πρώτες θέσεις στο πρωτάθλημα; Θα λάβουν μόρια αυτοί; Θα τα λάβει ο τέταρτος και πίσω; Δεν θα τα λάβει κανείς; Θα στερήσουν τα ξένα σωματεία τα προνόμια στα ελληνικά σωματεία;

Δεύτερον. Τι θα γίνει, αν ένας αθλητής ξένου σωματείου, που μπορεί να κάνει και μόνο έναν αγώνα τη χρονιά και δεν έχει το άγχος της διεκδίκησης μορίων και της επιλογής του για την Εθνική Ελλάδος, συγκρουστεί με αθλητή ελληνικού σωματείου, με αποτέλεσμα, ο δεύτερος να χάσει θέσεις και βαθμούς, άρα και τα προνόμια, που του δίνει το κράτος;

Τρίτον. Σε άλλες χώρες δίνονται μόρια στους νικητές, ώστε να έχουν λόγο να μην επιτρέπουν ξένους αθλητές;

Τέταρτον. Γιατί επιτρέπουν τη συμμετοχή ξένων μόνο στους εμπορικούς θεσμούς, στα τοπικά πρωταθλήματα και κύπελλα, στους ιδιωτικούς θεσμούς, στους φιλικούς αγώνες, σε εκτός πρωταθλήματος αγώνες και θέλουν να το επιτρέψουν και στα πανελλήνια πρωταθλήματα, με κίνδυνο οι Έλληνες αθλητές να χάνουν τα προνόμια;

Υπάρχει πρόταση, βέβαια, όπως για παράδειγμα, να επιτραπεί η συμμετοχή ξένων σωματείων. Δεν λέμε να μην επιτρέπεται η συμμετοχή ξένων σωματείων σε όλους τους αγώνες, αλλά πλην των πανελληνίων πρωταθλημάτων και πανελλήνιων κυπέλλων, για να μπορούν να λαμβάνουν αθλητές των ελληνικών σωματείων τα μόρια για τα Ανώτατα Εκπαιδευτικά Ιδρύματα. Το γεγονός ότι υπάρχει αυτή η τροποποίηση στο νόμο, υπάρχει μια κατηγορία ότι πρέπει να απαλλαγούν στελέχη της Ο.Μ.Α.Ε. από καταγγελίες γονέων για αλλοίωση αποτελεσμάτων πρωταθλημάτων.

Τέλος, υπάρχει μία έγκληση κατά της Ο.Μ.Α.Ε., για διάφορες κακουργηματικές πράξεις. Θα σας παραθέσω, θα σας δώσω αρκετά στοιχεία στα πρακτικά, όπου υπάρχει έγκληση γονέα μαθητή προς την Ο.Μ.Α.Ε., που κατηγορείται για τέτοιου είδους πράξεις, δηλαδή, αλλοίωση αποτελεσμάτων, με αθέμιτα μέσα. Ξέρετε, η πώληση του πρωταθλήματος στο μηχανοκίνητο αθλητισμό, είναι πάρα πολύ ακριβή. Νομίζω το καταλαβαίνει ο καθένας.

Ρωτάμε, λοιπόν, την κυρία Ψαρράκου.

Πρώτον. Ο Αγωνοδίκης βάζει ποινές και μπορεί μέχρι και να αποκλείσει αθλητή από τον αγώνα, όπως αναφέρει ο Κανονισμός της Ο.Μ.Α.Ε.;

Δεύτερον. Μπορεί έμπορος, που θα είναι στο διοικητικό συμβούλιο, να επιβάλει την αγορά εξοπλισμού μόνο από την επιχείρηση του;

Τρίτον. Σε περίπτωση που τρεις αθλητές ξένων σωματείων κατακτήσουν τις πρώτες θέσεις του πρωταθλήματος, ποιος θα λάβει το πρωτάθλημα και ποιος τα μόρια;

Όλα αυτά, λοιπόν, είναι σημαντικά ερωτήματα. Καλούμε να απαντήσουν οι αξιότιμες κυρίες, που σήμερα ήρθαν εδώ, καθώς και ο Υπουργός, βέβαια, που εμπλέκεται σε αυτή την ιστορία, ο καθ’ ύλην, πλέον, αρμόδιος, γι’ αυτά τα ζητήματα. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Συντυχάκη.

Το λόγο έχει ο Ειδικός Αγορητής της Ελληνικής Λύσης, κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση – Κυριάκος Βελόπουλος»):** Κύριε Πρόεδρε, υπάρχουν πολλά ερωτηματικά, κυρίως στον Μηχανοκίνητο Αθλητισμό, αλλά δεν υπάρχει λόγος να επαναλαμβάνομαι, διότι ο συνάδελφος, που μίλησε προηγουμένως, τα έθεσε στη σωστή βάση.

Θέλω, όμως, να ρωτήσω το εξής. Κατ’ αρχάς, σε ό,τι αφορά το ΣΕΓΑΣ – βέβαια, δεν αφορά μόνο το στίβο αυτό – αν υπάρχουν επίσημα στοιχεία σε ό, τι αφορά τις εγκαταστάσεις που έχουμε εν Ελλάδι, τη στατικότητα, κατά πόσο εγκαταλελειμμένες είναι σε ό,τι αφορά ταρτάν, σε ό,τι αφορά γήπεδα και όχι μόνο. Για παράδειγμα, στην εκλογική μου περιφέρεια, το κολυμβητήριο το υπάρχον δεν λειτουργεί και το μελλοντικό είναι κάτι χειρότερο από το μετρό Θεσσαλονίκης, πάνω από μια τριακονταετία.

Αν μπορούμε να έχουμε μία απάντηση σε ό,τι αφορά τα άτομα με αναπηρία, στις αθλητικές εγκαταστάσεις. Σε σχέση με την υπόλοιπη Ευρώπη, σε ποιο σημείο είμαστε; Υπάρχουν οι ενδεδειγμένες μπάρες, που διευκολύνουν τη μετακίνηση των αθλητών, αλλά και των φιλάθλων με αναπηρία; Έχουμε μείνει πάρα πολύ πίσω σ’ αυτό το ζήτημα και θα πρέπει, τουλάχιστον, να γίνουν ουσιαστικές προσπάθειες σε ό, τι αφορά τη δόμηση, σε ό,τι αφορά τις εγκαταστάσεις, για να λεγόμαστε ευρωπαϊκή χώρα.

Σε ό,τι αφορά τον μηχανοκίνητο αθλητισμό, προς την κυρία Ψαρράκου και γενικότερα , ετέθησαν όλα τα ζητήματα. Για παράδειγμα, αυτή η δυνατότητα στους εμπόρους του μηχανοκίνητου αθλητισμού να είναι συνάμα και στο διοικητικό συμβούλιο μου θυμίζει έναν άλλο νόμο, που έχει ψηφίσει η Νέα Δημοκρατία, που αφορά τους αγροτικούς συνεταιρισμούς, όπου και εκεί ένας έμπορος αγροτικών ειδών, ιδιώτης, μπορεί να έχει συμμετοχή της ψήφου και ως μέλος διοικητικού συμβουλίου στους αγροτικούς συνεταιρισμούς. Άρα, λοιπόν και εδώ θα προωθούνται εξατομικευμένα επιχειρηματικά συμφέροντα, μέσα από τις διοικήσεις της Ομοσπονδίας.

 Το δεύτερο ζήτημα είναι βεβαίως με τα αλλοδαπά σωματεία, τα οποία δεν είναι καν εγγεγραμμένα στο μητρώο της Γενικής Γραμματείας Μηχανοκίνητου Αθλητισμού. Έπρεπε σήμερα να είναι εδώ οπωσδήποτε και να ακούσουμε, να αφουγκραστούμε, τις ανησυχίες τους και τα τεκμήρια, που βάζουν οι αθλητές του μηχανοκίνητου αθλητισμού. Διότι εδώ υπάρχουν καραμπινάτες καταγγελίες για το Ράλλυ Ακρόπολις, ότι οι εταιρείες, υποεταιρίες φαντάσματα, που μόνο με το αντικείμενο δεν σχετίζονται, δηλαδή, έχουν άμεση σχέση με τους ηλιακούς θερμοσίφωνες και παίρνουν τη δουλειά και τι γίνεται εκεί. Διότι και, παγκοσμίως, τα περισσότερα χρήματα εμπορευματικού χαρακτήρα ολιγαρχικής τάξης είναι στο μηχανοκίνητο αθλητισμό με ό,τι αυτό συνεπάγεται. Αυτοί οι άνθρωποι, λοιπόν και στο θέμα των διαιτητών και μελών της Ομοσπονδίας, που δεν έχει ξαναγίνει. Είναι, δηλαδή, σαν αυτό που έχουν πει σε μία τους συνέντευξη, σαν να είναι ο Μαρινάκης διαιτητής στο ντέρμπι Παναθηναϊκού - Ολυμπιακού. Εάν αυτό συνάδει, δείτε το.

Τέλος σε ό,τι αφορά την πάταξη της βίας, χώρια ότι πρέπει να γίνει μια εκπαιδευτική καμπάνια, αλλά και μια καμπάνια εντός των γηπέδων, που εμείς στην Ελληνική Λύση τα είχαμε προτείνει και στον προκάτοχο του κ. Βρούτση, για το πώς μπορούν τα γήπεδα να βγάζουν συνεχώς μηνύματα κατά της βίας, να μοιράζεται υλικό, να υπάρχουν μαρμάρινες πλάκες σε κάθε γήπεδο, στην Ελλάδα, που θα αναφέρουν όλα τα ονόματα των νεκρών από τη βία, προκειμένου αυτό να γίνει βίωμα και ένα αρνητικό αποτύπωμα στον εγκέφαλο για τις επόμενες γενεές.

Επίσης, αν επαρκούν στην αντιμετώπιση βίας, αν μπορεί να μας πει η ΔΕΑΒ, οι ψυχολόγοι, που είναι πολύ σημαντικοί για την εκπαίδευση των ανθρώπων, που σχετίζονται, για να μπορέσουν να κατευνάσουν τα πνεύματα ή να δώσουν σωστές οδηγίες σε ό,τι αφορά την αντιμετώπιση της βίας. Εκεί σίγουρα θα έπρεπε να παίξει ένα σημαντικό ρόλο -το έχω πει- και η τοπική αυτοδιοίκηση, με κάποιες ομάδες γονέων, όπως είχε γίνει στο παρελθόν για τα ναρκωτικά και στο θέμα της πάταξης της βίας.

Αυτά από μένα, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Μπούμπα.

 Ο κ. Ζεϊμπέκ από την Νέα Αριστερά έχει το λόγο.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «Νέα Αριστερά»):**  Ευχαριστώ, κύριε Πρόεδρε. Καλωσορίζω και εγώ τα σωματεία.

Θα ξεκινήσω κι εγώ με την ΟΜΑΕ. Μεταξύ των εταιριών και προσώπων, που εμπορεύονται αυτοκίνητα ή μηχανές, υπάρχει ακραίος ανταγωνισμός. Πώς θα διασφαλίσετε την αμεροληψία, την ισοτιμία, την ελεύθερη συμμετοχή, όταν ο ανταγωνισμός σκοπεύει ούτως ή άλλως στην επικράτηση του δικού τους προϊόντος;

Η δεύτερη ερώτηση πάλι σε εσάς. Οι ομοσπονδίες πρέπει να είναι ανεξάρτητες από συμφέροντα, με σκοπό το κέρδος. Είναι άλλο πράγμα να συνεργάζονται οι ομοσπονδίες με επαγγελματίες του χώρου και άλλο πράγμα οι επαγγελματίες να είναι μέλη της ομοσπονδίας. Πώς θα διασφαλίσετε την ανεξαρτησία της Ομοσπονδίας σας, όταν ο οικονομικά ισχυρότερος μπορεί εύκολα να ελέγξει τη σύνθεση του Δ.Σ. της Ομοσπονδίας;

Μία τελευταία ερώτηση στον κύριο Παπαγεωργίου. Ομολόγησε ο ίδιος ο Πρόεδρος πως συστήθηκε ο θεσμός του εκπαιδευτή, για να μην πληρώνουν προπονητή. Αφού δεν μπορούν τα σωματεία να πληρώσουν, τότε τροποποιούμε το νόμο, αντί να ζητάμε ενίσχυση από την πολιτεία. Νομίζω είναι σε λάθος κατεύθυνση αυτό. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Ζεϊμπεκ.

Ο κύριος Τσιρώνης, από την «Νίκη», έχει το λόγο.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “Νίκη”»):** Ευχαριστώ, κύριε Πρόεδρε και να ευχαριστήσω και τους φορείς για την ενημέρωση και την παρουσία τους εδώ.

Ως προς τα ερωτήματα για το μηχανοκίνητο αθλητισμό, που μονοπώλησε απ’ ό,τι κατάλαβα τις ερωτήσεις των συναδέλφων, έχω καλυφθεί από τον κύριο Συντυχάκη και περιμένω να ακούσω, πραγματικά, πόσοι είναι οι διαιτητές, που έχει η κάθε ομοσπονδία και πώς χρησιμοποιούνται, κάθε Σαββατοκύριακο και αν έχει ποτέ υπάρξει έλλειψη σε αυτούς τους διαιτητές, αλλά και για τα προνόμια, κυρίως. Ο κύριος Υπουργός πιστεύω θα απαντήσει στο κομμάτι αυτό στην επόμενη συνεδρίαση της Επιτροπής.

Προς τον κ. Σιάχο, της Εθνικής Αθλητικής Ομοσπονδίας Ατόμων με Αναπηρίες, εάν συμφωνεί με την πρόταση της Εθνικής Συνομοσπονδίας Ατόμων με Αναπηρία, η οποία σε επιστολή της, που έχει αποσταλεί σε όλους μας, προτείνει, στο άρθρο 18, να διασφαλιστεί ότι οι έλεγχοι από τους ελεγκτές δόμησης πολεοδομίας θα πρέπει να γίνονται στις αθλητικές εγκαταστάσεις από τη Γενική Γραμματεία Αθλητισμού, η οποία, νομίζω, ξέρει καλύτερα το τι χρειάζεται. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Καλημέρα σας, κύριε Πρόεδρε, καλημέρα σε όλους, ευχαριστούμε πάρα πολύ που ήρθατε.

Σήμερα, αυτή τη στιγμή, είμαι σε τρεις επιτροπές και μετά σε άλλες δύο ταυτόχρονα, είναι λίγο δύσκολη η μέρα, δεν αφορά στην Επιτροπή μας αυτό και δεν έχει καμία ευθύνη η Επιτροπή μας. Δεν θα κάνω ερωτήσεις σε αυτή τη φάση, είναι πολύ ενδιαφέροντα όσα ακούστηκαν, όσα πρόλαβα να δω, θα μελετήσω και πρακτικά και βίντεο, για να μπορέσουμε να είμαστε όσο πιο εποικοδομητικοί γίνεται για το καλύτερο στο νομοσχέδιο. Σας ευχαριστούμε πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Ψαρράκου.

**ΦΩΤΕΙΝΗ ΨΑΡΡΑΚΟΥ (Πρόεδρος της Ομοσπονδίας Μηχανοκίνητου Αθλητισμού Ελλάδος):** Καταρχήν, ευχαριστώ πολύ όλους για τις ερωτήσεις, έχουν όλες ένα κοινό τόπο, οπότε θα απαντήσω σε όλους, γιατί αυτό που αφορούσαν οι ερωτήσεις, στο σύνολό τους, ήταν καταρχήν για τη μορφή διαιτησίας και κατά δεύτερον για τους εμπόρους, το τρίτο για τους ξένους αθλητές.

Καταρχήν, στην ομιλία μου, σας είπα τι ακριβώς γίνεται διεθνώς, σας είπα πώς ακριβώς η FIA, όπου είναι η Παγκόσμια Ομοσπονδία, λειτουργεί το άθλημα και σας ζήτησα, όπως λειτουργεί στην Παγκόσμια Ομοσπονδία, να λειτουργεί και στην Ελλάδα. Δεν ζήτησε η Ομοσπονδία κάτι διαφορετικό, δεν αποκλείεται κανένας αθλητής, βάζουμε τους κανόνες. Όμως, επειδή ακριβώς σας μίλησα και για μία γνωμοδότηση, η γνωμοδότηση υπάρχει από το 2019. Σας διάβασα απόσπασμά της, που αναφέρει όλα τα άρθρα. Ένα μικρό μέρος, που πιθανόν δεν το προσέξατε ίσως, γιατί εγώ μίλησα πάρα πολύ γρήγορα, γράφει η FIA σε ερώτημά μας, η FIA είναι η Διεθνής Ομοσπονδία, κάτω από την ομπρέλα της γίνονται όλοι οι αγώνες του μηχανοκίνητου αθλητισμού στον κόσμο, μέλος της και εκπρόσωπός της είναι η Ομοσπονδία Μηχανοκίνητου Αθλητισμού στην Ελλάδα και είναι η μοναδική, που έχει το δικαίωμα για την ανάπτυξη του αθλητισμού, του μηχανοκίνητου, αυτοκίνητο και καρτ και για τη διοργάνωση αγώνων. Σε ερωτήματά μας και σε συνομιλία, σας διάβασα ένα μικρό απόσπασμα. Λέει: «Επιβεβαιώνω, ότι με την επιφύλαξη συμμόρφωσης με τις ηθικές αρχές, που ορίζονται στους Κανονισμούς της FIA, τα αιρετά μέλη εντός των Οργάνων της FIA ή εντός των Οργάνων της Εθνικής Αθλητικής Αρχής, δηλαδή, της Ομοσπονδίας, μπορούν να διοριστούν, ως αγωνοδίκες, αλυτάρχες, τεχνικοί, έφοροι, κριτές κλπ., για αγώνες μηχανοκίνητου αθλητισμού και αντίστροφα».

Όσον αφορά τη χρηστή διακυβέρνηση της FIA, έχει θεσπίσει αυστηρούς κανόνες όσον αφορά τις συγκρούσεις συμφερόντων, στους οποίους υπάγεται και η Ελληνική Ομοσπονδία. Αυτοί οι κανόνες περιέχουν επαρκείς εγγυήσεις, που θα επιτρέψουν στα εκλεγμένα μέλη να κατέχουν τη θέση των στελεχών στους αγώνες και αντίστροφα. Αυτό παρουσιάζει, με μία παράγραφο. Βεβαίως, η επιστολή είναι μεγάλη και μπορεί να την έχετε στη διάθεσή σας, μία - μία τις παραγράφους και τους κανόνες δεοντολογίας. Αν κάποιος από τους αγωνοδίκες είναι συγγενής, παραδείγματος χάρη, με έναν αγωνιζόμενο και εδώ θα ήθελα να μιλήσω, γιατί η κυρία Σταρακά μίλησε για ομάδες, εμείς δεν έχουμε ομάδες, αν ένας από τους αγωνιζόμενους έχει συγγενή τον αγωνοδίκη, με βάση τον κανόνα της δεοντολογίας της FIFA, οφείλει να παραιτηθεί. Αυτή είναι η σύγκρουση συμφερόντων, γιατί δεν θέλουμε να αποκλείουμε γνώστες από το χώρο.

Σεβόμενοι το Υπουργείο και όλους τους νόμους του κράτους, γιατί θα πρέπει ένα Υπουργείο, που έχει κάτω από την ομπρέλα του δεκάδες, εκατοντάδες αθλήματα, να φτάνει στην τεχνογνωσία και στην εξειδίκευση, όπου έχει ήδη ένας φορέας, που λειτουργεί το άθλημα και να μην πάρει αυτό, που του δίνεται και να το αξιοποιήσει;

 Όσον αφορά στον Κανονισμό Δεοντολογίας, Κανονισμός Δεοντολογίας υπάρχει και στην Ελλάδα. Και αν πρέπει να τον εμπλουτίσουμε, αν πρέπει να κάνουμε την ακριβή μετάφραση του Κανονισμού Δεοντολογίας της FIA μπορούμε να κάνουμε ακόμη και αυτό. Όμως, είναι λάθος να αποκλείσουμε. Οι αγωνοδίκες, γιατί, προφανώς, δεν γνωρίζετε, δεν βάζουν βαθμολογία. Οι αγωνοδίκες εξετάζουν τη διαδικασία, αν ορθώς έγινε ή λάθος. Αν ένας αθλητής ρίξει μια μπουνιά στο συναθλητή του, θα τον αποκλείσουμε από τον αγώνα. Αν έρθει 2ος ή 3ος, θα παραμείνει 2ος ή 3ος. Η χρονομέτρηση είναι αυτή, που του δίνει την κατάταξη. Ο αγωνοδίκης ελέγχει μόνο τις διαδικασίες.

Ο τεχνικός έφορος, που υποτίθεται ότι είναι στέλεχος διαιτησίας, μπορεί να είναι ο μπακάλης της γειτονιάς; Ρωτάω το Σώμα. Τι γνώση έχει, εκτός από το τυρί και τα φασόλια; Δεν μπορεί, λοιπόν. Ο τεχνικός έφορος πρέπει να είναι τεχνικός. Άρα, πρέπει να είναι μηχανικός. Είτε είναι μηχανικός σε μηχανουργείο, είτε είναι μηχανικός σε πλοίο, αλλά πρέπει να έχει αυτές τις γνώσεις. Εμείς τους τεχνικούς εφόρους τους έχουμε διαιτητές. Και γιατί ο τεχνικός έφορος είναι διαιτητής; Πού στον Κανονισμό λέει ότι ο τεχνικός έφορος αποφασίζει; Δεν αποφασίζει. Εισηγείται, αν θα δει μια παρανομία. Και σας ρωτάω: Ο τεχνικός έφορος με το παρόν καθεστώς δεν μπορεί να είναι μηχανικός, δεν μπορεί να είναι σε επιτροπή, δεν μπορεί να είναι σε διοίκηση. Ε, θα φέρω τη μαμά μου! Δεν γίνεται αλλιώς. Δεν έχουμε τεχνικό έφορο!

Μιλάει ο κύριος Συντυχάκης για 1.640 και 1.040. Ναι, είναι όλα τα στελέχη της Ομοσπονδίας. Ξέρετε πόσους ανθρώπους χρειάζεται ένας αγώνας. για να στηθεί; Τρέχουν 40. Πόσοι διοργανώνουν; Θα σας πω τον Στερεάς Ελλάδας αγώνα, που έκανε το σωματείο μου, είχε μέσα σε ειδική διαδρομή 75 κριτές και 10 για τη διασφάλιση της εισόδου και της εξόδου στο χρόνο της διαδικασίας, φτάνουμε τους 85. Και αυτή ήταν η μια διαδρομή.

 1.640 είναι τα στελέχη, όχι αγωνοδίκες. Αναγκαζόμαστε στα σωματεία να βάζουμε τους συγγενείς μας, τα ξαδέλφια μας. Ανθρώπους, που δεν έχουν ιδέα, μόνο και μόνο, για να τους βάλουμε, για να μην έχουμε κολλήματα. Κι εδώ θέλω να σας πω την καταγγελία, που δέχτηκα από το συγκεκριμένο πρόσωπο, πριν από τρία χρόνια. Στο σωματείο μου υπήρχε μέλος διοικητικού συμβουλίου, το οποίο είχε μεγάλη εταιρεία εκτυπώσεων, που κάνει εκθέσεις, που κάνει καταστήματα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Ψαρράκου, επιτρέψτε μου μια διακοπή. Τα μέλη της Επιτροπής ρωτάνε ελεύθερα. Η παράκληση είναι οι απαντήσεις να είναι επί των ερωτήσεων, όχι γενικότερα. Για να κάνουμε οικονομία και διαχείριση του χρόνου.

**ΦΩΤΕΙΝΗ ΨΑΡΡΑΚΟΥ (Προέδρος της Ομοσπονδίας Μηχανοκίνητου Αθλητισμού Ελλάδος):** Παράδειγμα φέρνω. Επί των ερωτήσεων είναι οι απαντήσεις μου. Ακριβώς στις ερωτήσεις απαντώ.

Ποιους επαγγελματίες να εξαιρέσουμε; Και δεν αναφέρομαι σε προσωπικό μου θέμα. Αναφέρομαι σε κάτι, το οποίο είπα και πριν. Ποιος είναι ο επαγγελματίας; Δέχτηκα καταγγελία για τον άνθρωπο, ο οποίος είχε εταιρεία εκτυπώσεων. Γιατί πάνω στο αγωνιστικό αυτοκίνητο, κύριε Πρόεδρε, βάζουμε αυτοκόλλητο. Και αφού βάζουμε αυτοκόλλητο, είναι έμπορος, είναι συναφές το επάγγελμα.

Για να συνεχίσω και με τις ερωτήσεις των άλλων, ποιος σας είπε ότι ένας έμπορος που θα είναι στο διοικητικό συμβούλιο, θα πρέπει να πάρουμε πράγματα από το μαγαζί του; Δεν θα υπάρχει απολύτως καμία σύμβαση και απολύτως καμία αγορά από το μαγαζί του. Αυτό ο νόμος το ξεκαθαρίζει, γιατί το λέει στην παράγραφο 7. Εγώ αναρωτιέμαι. Γιατί θα πρέπει να γίνει ειδική μνεία; Δεν θα πρέπει να υπάρχει απολύτως καμία σύμβαση με άνθρωπο του διοικητικού συμβουλίου, που θα έχει τέτοιου είδους κωλύματα. Είναι σαφές.

Υπήρξε μια άλλη ερώτηση, σχετικά με τους αγωνοδίκες. Το σώμα των αγωνοδικών ορίζεται κυρίως από την Επιτροπή Αγώνων της ομοσπονδίας. Ό,τι ακριβώς κάνει και η Διεθνής Ομοσπονδία, σας λέω και ένας αγωνοδίκης ορίζεται από το διοργανωτή, που είναι το σωματείο. Δεν έχουμε ομάδες «Ολυμπιακός», «Παναθηναϊκός», «ΑΕΚ». Έχουμε αθλητές. Ένας αγωνοδίκης, αυτή τη στιγμή, είναι στη μερίδα κάποιου σωματείου. Ας είναι αγωνοδίκης, ας είναι αλυτάρχης, ας είναι τεχνικός έφορος. Ανήκει σε κάποιο σωματείο, όχι ως μέλος διοίκησης. Είναι στη μερίδα του, στους ανθρώπους του. Αυτοί οι αγωνοδίκες μπορεί σε έναν αγώνα να έχουν να αντιμετωπίσουν 20 αθλητές του ιδίου σωματείου. Ποιον από όλους θα κοιτάξουν να εξυπηρετήσουν; Και τους 20;

Δεν έχουμε ομάδες, όπου έχουμε τον αγωνοδίκη μιας ομάδας να πάει να υπερασπιστεί την ομάδα του. Ο αγωνοδίκης μπορεί να έχει από το δικό του σωματείο, αυτή τη στιγμή, χωρίς να είναι μέλος διοίκησης, δέκα αθλητές, δεκαπέντε. Όμως, ο αγωνοδίκης δεν θα βάλει βαθμό, δεν θα δώσει κατάταξη, θα τηρήσει τη διαδικασία. Οι αγωνοδίκες, αν σας δείξω, αυτή τη στιγμή, στην ομοσπονδία τις αποφάσεις τους, είναι κυρίως για λόγους συμπεριφοράς και όχι για λόγους αθλητικούς. Τα αποτελέσματα γίνονται ηλεκτρονικά και δεν εφεσιβάλλονται.

Επειδή ο κ. Συντυχάκης μας μίλησε για το ΣΑΜΑΕ. Εγώ έχω προσπαθήσει να τον βρω, δεν τον έχω βρει. Υπάρχει, όμως. Πού έχει έδρα; Δεν το ξέρω. Προφανώς, ο κ. Συντυχάκης έχει πιο πολλές επαφές με το συγκεκριμένο σύνδεσμο. Αλλά δεν έχουμε βρει τα χαρτιά του, στην Περιφέρεια.

Μέχρι στιγμής, όλοι οι Πρόεδροι για τις εκλογές, που μας έχουν δημοσιοποιήσει και μας έχουν έρθει και τα χαρτιά στην Ομοσπονδία, έχουν παραιτηθεί και τα Μέλη, οι παραιτήσεις τους υπάρχουν. Αλλά δεν ξέρουμε. Μέχρι πρότινος, η Πρόεδρος ήταν η συγκεκριμένη. Η συγκεκριμένη και μέχρι του τηλεφωνήματος, που έχω κάνει εγώ στην ΕΦΙΠΗΔ, δεν έχει αλλάξει κάτι από την απόφαση, που είχε βγει για τη στέρηση της φιλάθλου ιδιότητας, ούτε μας έχει κοινοποιηθεί στην Ομοσπονδία κάτι. Το έχει κάνει κρυφά, το έχει πει στον κύριο Συντυχάκη; Δεν το ξέρω.

 Έδρα επίσημη η Ομοσπονδία δεν έχει πάρει. Σε μία διεύθυνση, στον Ασπρόπυργο, υπάρχει ένα ακίνητο, όπου δεν είναι κανείς. Πρόεδρος δεν έχει έρθει, διοικητικό συμβούλιο, ούτε εκλογές. Έχουμε κι άλλους συνδέσμους. Έχουμε τον ΣΟΑΑΒΕ, έχουμε και τον ΣΟΑΑ. Οι άνθρωποι έχουν έδρα, έχουν πρόεδρο, έχουν γραμματέα. Εδώ υπογράφει γραμματέας, ανυπόγραφα, γράφει το όνομά του, δεν χρειάζεται να το πω, αλλά γράφει το όνομά του και δεν έχει υπογραφή. Μέχρι πρότινος, έγραφε και το όνομά της, αλλά έχει σταματήσει να το γράφει. Προφανώς, ίσως φταίει η καταδικαστική απόφαση.

 Μέχρι στιγμής κύριοι, η Ομοσπονδία, πέραν των νομίμων μέσων, δεν έχει ούτε προσπαθήσει να σπιλώσει, ούτε έχει μπει στο Facebook να βρίσει κανέναν.

Δεν σας κάνει εντύπωση ότι τρεις καταδικαστικές αποφάσεις έχουν παρθεί…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Ψαρράκου, αν θέλετε, όχι ομιλία. Δώστε απαντήσεις. Ούτε κρίσεις επί των ερωτήσεων.

 **ΦΩΤΕΙΝΗ ΨΑΡΡΑΚΟΥ (Πρόεδρος της Ομοσπονδίας** **Μηχανοκίνητου Αθλητισμού Ελλάδος ):** Μα, ο κύριος είπε ότι δεν υφίσταται.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο κύριος είναι μέλος της Επιτροπής. Απαντήστε επί των ερωτήσεων.

**ΦΩΤΕΙΝΗ ΨΑΡΡΑΚΟΥ (Πρόεδρος της Ομοσπονδίας** **Μηχανοκίνητου Αθλητισμού Ελλάδος):** Υπάρχουν, λοιπόν, τρεις δικαστικές αποφάσεις όπου σε αγωγή, όπου έχουν κάνει στελέχη της Ομοσπονδίας, έχει καταδικαστεί στο ποινικό δικαστήριο για συκοφαντική δυσφήμιση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Δεν αφορά την Επιτροπή αυτό.

Κυρία Ψαρράκου, τελειώσατε.

Τον λόγο έχει ο κ. Γρηγόρης Λέων, Διοικητής του Εθνικού Οργανισμού Καταπολέμησης Doping.

**ΓΡΗΓΟΡΗΣ ΛΕΩΝ (Διοικητής του Εθνικού Οργανισμού Καταπολέμησης Doping (ΕΟΚΑΝ):** Ευχαριστώ, κύριε Πρόεδρε. Να απαντήσω, λοιπόν, στον αξιότιμο κύριο Καπετάνο για την ερώτηση, που έκανε. Καταρχάς, να τον ευχαριστήσω για τα καλά του λόγια και να απαντήσω σχετικά με την ικανότητα, που έχει αυτή τη στιγμή ο ΕΟΚΑΝ, ο Εθνικός Οργανισμός Καταπολέμησης του Doping, να ανταποκριθεί σε περισσότερους εκτός αγώνων ελέγχους.

Πρέπει να σας πω ότι αυτά τα τέσσερα χρόνια, επειδή σας έδωσα απλά κάποια νούμερα, σχετικά με τους ελέγχους, γιατί αυτό αφορούσε το συγκεκριμένο άρθρο, έχει γίνει μια εξαιρετική διοικητική δουλειά, θα σας έλεγα, αλλά παράλληλα επιστημονική δουλειά, έτσι ώστε να έχουμε εξασφαλίσει τόσο σε στελέχη πραγματικά πολύ αξιόλογα, τα οποία πρέπει να σας πω ότι συνέχεια επανεκπαιδεύουμε. Σας αναφέρω χαρακτηριστικά ότι αυτή τη στιγμή στελέχη του ΕΟΚΑΝ συμμετέχουν σε Επιτροπές του Συμβουλίου της Ευρώπης ακριβώς, ως ειδικοί, ως experts. Δεν υπάρχει Επιτροπή του Συμβουλίου της Ευρώπης, που να αφορά το anti - doping στο οποίο να μη συμμετέχει Έλληνας εκπρόσωπος στέλεχος του ΕΟΚΑΝ. Αυτό για να καταλάβετε το υψηλό επίπεδο πλέον, που έχει ως Οργανισμός.

Επίσης, πρέπει να σας πω ότι έχει γίνει μια μεγάλη δουλειά, διεπιστημονική προσέγγιση, για τα θέματα, ειδικά των εκτός αγώνων ελέγχων. Πρώτα απ’ όλα, έχουμε δημιουργήσει ένα τμήμα ουσιαστικά έρευνας και πληροφοριών, το οποίο συναξιολογεί όλες τις καταγγελίες, μαζί με άλλους ενδιαφερόμενους και μπορούμε και κάνουμε πολύ πιο στοχευμένες διαδικασίες. Το τμήμα ελέγχων Doping έχει αυξηθεί και σε προσωπικό, αλλά και αν θέλετε, εκπαιδευτικά έχουμε ανέβει σε επίπεδα. Πραγματικά κι εκεί γίνονται διεργασίες τέτοιες, που εξασφαλίζουν ότι γίνονται ορθά στοχευμένοι έλεγχοι και όχι απλά έλεγχοι εκτός αγώνων σε συνεργασία, επίσης, με αντίστοιχα τμήματα, όπως είναι αυτό του βιολογικού διαβατηρίου, με υψηλού επιπέδου προσωπικό, επαναλαμβάνω, συνεχώς εκπαιδευόμενο και τα υπόλοιπα στελέχη του ΕΟΚΑΝ.

Όλα αυτά έχουν, ως αποτέλεσμα, πράγματι, ο ΕΟΚΑΝ στελεχιακά να έχει μία, αυτή τη στιγμή, σημαντική εμπειρία, την οποία πρόσφατα μάλιστα, αυτό το μήνα, αρκεί να σας πω ότι δύο χώρες μας έχουν ζητήσει την τεχνογνωσία μας. Την προηγούμενη εβδομάδα, ο εκπρόσωπος της Μάλτας μας ζήτησε ουσιαστικά να τους προσφέρουμε αυτή την τεχνογνωσία. Στα πλαίσια ανταλλαγής και μνημονίου συνεργασίας, έχουμε ήδη υπογράψει με την Τσεχία, που τους στηρίζουμε, υπογράφουμε, μέσα στον επόμενο μήνα, με την Κύπρο και στείλαμε αντίστοιχη υποστήριξη, στην Πορτογαλία. Άρα, πρέπει να σας πω ότι αυτό αναγνωρίζεται και παγκοσμίως.

Τέλος, για να επιμείνω και λίγο στα νούμερα, τα οποία νομίζω ότι είναι ενδεικτικά της προσπάθειας, που γίνεται, όταν αναλάβαμε τον ΕΟΚΑΝ, το 2021, η νέα διοίκηση, είχαμε 30 στελέχη, τα οποία πέρναγαν μια τυπική απλά πιστοποίηση, για να προσπαθήσουν να είναι συμμορφούμενα με τους τότε κανόνες. Είχαμε κάνει μια τεράστια προκήρυξη. Εβδομήντα πέντε άτομα συνολικά έγιναν, κάποια στιγμή, δειγματολήπτες και, μέσα στο προβλεπόμενο διάστημα, κάναμε την πλέον αυστηρή διαδικασία πιστοποίησης, μάλιστα με ξένους εξεταστές, που φέραμε, και αυτή τη στιγμή, έχουμε 49 δειγματολήπτες υψηλότατου επιπέδου. Κάποιοι μάλιστα εξ αυτών ήταν και στους Ολυμπιακούς Αγώνες, στο Παρίσι, οι οποίοι πραγματικά είναι σε θέση να φέρουν εις πέρας τους ελέγχους.

Τελευταίο νούμερο, γιατί ξαναλέω τα νούμερα δείχνουν νομίζω αρκετά. Σας θυμίζω ότι όταν είχαμε λίγο προσωπικό και λίγα μέσα, λίγους πόρους, κάναμε μόλις 647 ελέγχους το 2021, 82% εντός αγώνων, 18% εκτός αγώνων. Αυτή τη στιγμή, καταφέραμε φέτος, πραγματικά, για τα μεγέθη της χώρας μας και τις δυνατότητές μας, να κάνουμε ένα μικρό θαύμα, σχεδόν 2.000 ελέγχους και να φτάσουμε το 50% – 50%, δηλαδή, 50% εντός αγώνων, 50% εκτός αγώνων. Και σας θυμίζω ότι αυτή η διάταξη είναι πολύ σημαντικό, για μας να ψηφιστεί, γιατί είναι ένα εμπόδιο. Μας ανάγκαζε, να το πω απλά, να κάνουμε πολλούς εντός αγώνων ελέγχους, μάλιστα με απαρχαιωμένο τρόπο, μη αποδεκτό για τα διεθνή πρότυπα, με αποτέλεσμα να με δυσκόλευε να μπορώ να φτάσω πάνω από το 50% τους εκτός αγώνων.

Γι’ αυτό, λοιπόν, είμαι στη διάθεσή σας για οποιαδήποτε άλλη ερώτηση, αλλά κυρίως σας ζητώ πραγματικά να στηρίξετε αυτή τη διαδικασία. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Λέων.

Το λόγο έχει ο κ. Καποδίστριας.

**ΙΩΑΝΝΗΣ ΚΑΠΟΔΙΣΤΡΙΑΣ (Μέλος του Δ.Σ. της Ελληνικής Ένωσης Εταιριών Παιγνίων στο Διαδίκτυο (HOGA):** Ευχαριστώ.

Δέχθηκα, πρώτον, μια ερώτηση για κάποιες αναφορές σε ό,τι αφορά τους αγώνες της Β’ Εθνικής. Να πω ότι οι νόμιμα αδειοδοτημένες εταιρείες του κλάδου απαντούν άμεσα και αναλυτικά σε οποιαδήποτε ερωτήματα για πληροφορίες δέχονται, είτε από την Εθνική Πλατφόρμα Αθλητικής Ακεραιότητας, είτε από την τυχερών παιγνίων, είτε από τις αρμόδιες ανακριτικές αρχές. Επιπλέον, τα τελευταία χρόνια, υπάρχει άμεση πρόσβαση σε διασυνδεδεμένους σέρβερ σε όλη την παικτική δραστηριότητα του κάθε αδειοδοτούμενου παρόχου απευθείας από τις αρχές.

Άρα, εάν χρειάζεται η Επιτροπή Παιγνίων, για παράδειγμα, να βρει πληροφόρηση για ένα συγκεκριμένο παιχνίδι, δεν χρειάζεται καν να απευθυνθεί απευθείας στον πάροχο. Μπορεί να μπει στο σύστημα, που έχει πρόσβαση και να δει ακριβώς σε κάθε παιχνίδι ποια ήταν αυτή δραστηριότητα.

Λέγοντας αυτό, λοιπόν, όλες αυτές οι αναφορές για οποιοδήποτε διοργάνωση μπορούν να εξαχθούν από τις αρχές άμεσα και ανά πάσα στιγμή, αυτοί που θέλουν, χωρίς καν εμείς να το μάθουμε πολλές φορές.

Φυσικά, τέτοια εικόνα δεν υπάρχει για τον παράνομο στοιχηματισμό. Ο παράνομος βρίσκεται εκεί που βρίσκεται, δεν υπάρχει εικόνα. Εάν, λοιπόν, θέλουμε να έχουμε μία πλήρη εικόνα του ποιος στοιχηματίζει τι, σε ποιο γεγονός και σε ποιο αποτέλεσμα, πρωταρχικό μέλημα θα έπρεπε να είναι η καταπολέμηση αυτής της δραστηριότητας.

Θα έπρεπε ο κάθε Έλληνας πολίτης να μπορεί να σχηματίσει μόνο σε έναν νόμιμο πάροχο, που παρέχει τη διασφάλιση, που περιέγραψα, προηγουμένως, δηλαδή, τη διαφάνεια του τι στοιχημάτισε ο καθένας.

Ένα ερώτημα ακόμα είχε να κάνει με την παθολογική συμπεριφορά σε ό,τι αφορά τον στοιχηματισμό και τη συμμετοχή σε τυχερά παιχνίδια. Οι μεγάλες εταιρείες του κλάδου έχουν επενδύσει πάρα πολύ, σε ανεπτυγμένα συστήματα εντοπισμού παθολογικής συμπεριφοράς και καταπολέμησής της για κάθε έναν παίκτη, που δείχνει τέτοια συμπεριφορά, είτε με τον αποκλεισμό του παίκτη, είτε με τον περιορισμό της δραστηριότητάς του.

Αντίστοιχα, υπάρχει νομική θωράκιση, υπάρχει η πολύ στενή επίβλεψη από την Ρυθμιστική Αρχή, η οποία επίσης δέχεται καταγγελίες. Τα συστήματα όλα έχουν πολύ συγκεκριμένους τρόπους αυτοπεριορισμού των παικτών, είτε οι παίκτες έχουν τη δυνατότητα να θέσουν όρια ή ακόμα και στενοί συγγενείς τους μπορούν να προσφύγουν στις αρχές και να ζητήσουν κάποιον περιορισμό των παικτών αυτών.

Ετοιμάζεται τώρα και το Εθνικό Μητρώο Αποκλεισμού, που θα μπορεί ένας παίκτης, που έχει δείξει παθολογική συμπεριφορά σε έναν πάροχο ή είχε αυτοαποκλειστεί από έναν πάροχο, αυτόματα θα αποκλείεται από όλους τους παρόχους τυχερών παιχνιδιών στη χώρα. Θα τους αναφέρω το θέμα.

Όλα αυτά δεν ισχύουν για τον παράνομο στοιχηματισμό. Στον παράνομο στοιχηματισμό δεν υπάρχει ταυτοποίηση του παίκτη, δεν υφίσταται καν η έννοια του υπεύθυνου στοιχηματισμού, δεν ξέρουμε ποιος παίζει, τι παίζει, από πού είναι τα χρήματά του, αν είναι νόμιμα ή παράνομα. Προφανώς, δεν φορολογείται και δεν έχει καμία προστασία ο παίκτης.

Πάλι θα πω ότι εάν θέλουμε να εξασφαλίσουμε την προστασία των παικτών και για θέματα εθισμού, η καταπολέμηση του παράνομου στοιχηματισμού πρέπει να είναι πρωταρχικό μέλημα της πολιτείας. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς σας ευχαριστούμε, κ. Καποδίστρια.

Ο κ. Παπαγεωργίου έχει το λόγο.

**ΑΘΑΝΑΣΙΟΣ ΠΑΠΑΓΕΩΡΓΙΟΥ (Πρόεδρος της Σκοπευτικής Ομοσπονδίας Ελλάδος):** Ευχαριστώ. Κύριε Πρόεδρε, θα απαντήσω στον κ. Κόντη, πρώτα. Ναι, υπάρχει η ΚΥΑ 604423/2023, η οποία προβλέπει πως κάποιος παίρνει όπλο και πως το κρατάει. Δηλαδή, υπάρχουν τρεις κατηγορίες όπλων. Είναι το περίστροφο, το πιστόλι και το τουφέκι. Ας έχει κάποιος 8 και 10 όπλα, που έχουν οι επίλεκτοι, χρειάζεται 5 αγώνες το χρόνο και τουλάχιστον έναν αγώνα με το κάθε είδος.

Αν δεν μπορεί, γιατί είναι στο εξωτερικό ή δικαιολογημένα απουσιάζει, με παρέμβαση της Ομοσπονδίας και έγγραφο προς την Αστυνομία, μπορεί αυτό να παραταθεί για έξι μήνες. Από εκεί και πέρα, αν δεν μπορεί, αν κάποιος έχει πάρει όπλα και τα έχει να κάθονται, δεν μπορούμε να κάνουμε κάτι. Τα όπλα τα παίρνει κάποιος, για να ασκείται.

Η οπλοφορία δεν είναι θέμα δικό μας, είναι της Αστυνομίας για ατομική ασφάλεια. Σε αυτή την περίπτωση, τι γίνεται; Όταν θα γυρίσει, θα κάνει 6 αγώνες, θα πάρει το πρώτο του όπλο και μετά, με 2 αγώνες ξαναπαίρνει το δεύτερο, το τρίτο, το τέταρτο, το πέμπτο και έτσι πάει μέχρι τα 8 όπλα.

Τώρα, σε ό,τι αφορά στα red dot και τις γεμιστήρες, ήμουν στην προηγούμενη διάσκεψη, πριν από χρόνια, που έγινε η τροποποίηση του ν. 2168. Αιτηθήκαμε να μην χρειάζεται άδεια γι’ αυτά, γιατί είναι αδρανή πράγματα. Άμα δεν έχεις όπλο, τι να το κάνεις; 100 γεμιστήρες να έχει κάποιος, τι να τους κάνει; Δε μπορεί να τους χρησιμοποιήσει. Δεν εισακουστήκαμε. Η Αστυνομία επέμενε «red dot με άδεια» και «γεμιστήρες με άδεια».

Σε ό,τι αφορά στο ερώτημα του κ. Ζεϊμπέκ, δεν είναι ότι «δε μπορούν να πληρώνουν». Το 250 που βάζει το Υπουργείο Αθλητισμού, σαν το λιγότερο να πληρώνει κάποιος, είναι το μικρότερο, δε ζητάνε τόσα. Υπάρχει αδυναμία να βρουν προπονητές. Στο Κέντρο κάτι γίνεται και πάλι δε βρίσκουμε, γιατί αναγκάζεται να πάρει ένας προπονητής 5 σωματεία ή 4. Αυτός μπορεί να ανταπεξέλθει; Με τίποτα. Ίδιες ώρες προπόνηση, δυστυχώς, δεν έχουμε ούτε και σκοπευτήρια και χρησιμοποιούμε το Πεδίο Βολής του Χαϊδαρίου - έχουμε διαμορφώσει εκεί κάποια πράγματα και μπορούμε να το χρησιμοποιούμε - δε μπορεί να ανταπεξέλθει προπονητής. Γι’ αυτό ζητάμε τον εκπαιδευτή. Κυρίως στην επαρχία, που αν κάνει σύμβαση με 250 €, ποιος θα πάει να κάνει προπόνηση; Θα κάνει μια σύμβαση και δε θα τον δει ποτέ ή θα του πληρώνει μετακινήσεις. Κυρίως στις παραμεθόριες περιοχές και στις νησιωτικές θα τα κλείσουν τα σωματεία, ο κόσμος.

Αυτό ζητάμε, γιατί πιστεύουμε ότι η άθληση είναι δικαίωμα όλων των Ελλήνων. Εμείς, στη Σκοποβολή, δυστυχώς ή ευτυχώς, έχουμε ειδικούς χώρους, που είναι μακριά από κατοικημένη περιοχή, που τις εγκαταστάσεις τις κατασκευάζουν τα σωματεία, ενώ σε ένα άλλο αγώνισμα, π.χ. στο στίβο, ο άλλος φοράει ένα σορτς και μια φανέλα και τρέχει. Εμείς τι θα κάνουμε; Δε μπορούμε να κάνουμε τίποτα άλλο. Είμαστε αναγκασμένοι, όσοι θέλουν να είναι αθλητές στη σκοποβολή, να τηρούν κανόνες. Δεν είναι μόνο του Υπουργείου Αθλητισμού, είναι και η Αστυνομία στη μέση, που έχουμε τα όπλα. Γι’ αυτό είμαστε μια ομοσπονδία, που έχει πολλά έξοδα λειτουργικά. Πρέπει να καταγράφουμε τα πάντα, ό,τι και να γίνεται.

Νομίζω πρέπει να τα κάλυψα. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Παπαγεωργίου.

Ο κ. Καίσαρης, παρακαλώ.

**ΕΥΑΓΓΕΛΟΣ ΚΑΙΣΑΡΗΣ (Πρόεδρος της Διαρκούς Επιτροπής Αντιμετώπισης της Βίας (ΔΕΑΒ):** Ναι, κύριε Πρόεδρε.

Θα απαντήσω στο ερώτημα, αναφορικά με τα μπουκάλια, γιατί έγινε και σχόλιο. Τα μπουκάλια, λέει ο νόμος, στο άρθρο 10 του ν. 5085, πρέπει να είναι αντικείμενα πρόσφορα, για να προκαλέσουν σωματική βλάβη. Όταν το μπουκάλι είναι άδειο, δε γεννάται ζήτημα. Ουδέποτε, η ΔΕΑΒ έχει προβεί σε τέτοιο ατόπημα. Δε στέκει στη λογική ούτε στο νόμο. Όταν το μπουκάλι, όμως, είναι έμφορτο ύδατος - είναι πλήρες νερού, δηλαδή και εκσφενδονιστεί από την κερκίδα στον αγωνιστικό χώρο και πλήξει έναν άνθρωπο, ένα θεατή στην κερκίδα ή έναν αθλητή ή ένα διαιτητή, μπορεί να του να του κάνει μεγάλη ζημιά, αν τον χτυπήσει στο κεφάλι ή στα μάτια. Αν το χτυπήσει στο σώμα, πάλι, αυτό θα το αξιολογήσουμε.

Δηλαδή, ερευνάται κάθε φορά η προσφορότης του αντικειμένου αυτού καθαυτού. Δεν αυθαιρετεί η ΔΕΑΒ. Δε μπορεί να αυθαιρετήσει. Κάθε απόφαση είναι άκρως αιτιολογημένη και, σε κάθε περίπτωση, υπάρχει και δικαίωμα προσφυγής στα αρμόδια Διοικητικά Δικαστήρια. Δεν έχουμε τέτοιες περιπτώσεις. Αλίμονο, να πούμε τώρα ότι «δεν πειράζει το μπουκάλι». Το μπουκάλι πειράζει, σε ορισμένες περιπτώσεις. Διαφορετικά, θα έχουμε βροχή μπουκαλιών, σε αντικατάσταση των φωτοβολίδων. Οι φωτοβολίδες απαγορεύονται, γιατί είναι εν δυνάμει επικίνδυνες, αλλά θα ρίχνονται μπουκάλια. Δεν είναι έτσι τα πράγματα. Ο νομοθέτης έχει σαφώς διαχωρίσει τα αντικείμενα αυτά από την προσφορότητα, σε κάθε περίπτωση.

Ένα ακόμη και θα πει ο κ. Αντιπρόεδρος τα υπόλοιπα. Όσον αφορά τώρα στη ΔΕΑΒ, επιλαμβάνεται μόνο σε εθνικό επίπεδο, δεν έχει δικαίωμα να πάει παραπέρα. Πέραν του ότι το λέει το άρθρο 10 του ν. 5085, που αφορά σε εθνικές διοργανώσεις, το λέει και το άρθρο 4 στα καθήκοντά της. Στο σημείο ΣΤ’ μιλάει για συνεργασία με τις ομοσπονδίες και τους επαγγελματικούς συνδέσμους και τις Αστυνομικές Αρχές, αναφορικά με αγώνες, που διεξάγονται στη χώρα. Για φανταστείτε, λοιπόν, και να μην το έλεγε ο νόμος, δε θα μπορούσε η ΔΕΑΒ να επιβάλει ποινές στον Άγιαξ που παίζει με τον Ολυμπιακό, διότι ο Άγιαξ είναι σε ξένη επικράτεια. Δε μπορεί η απόφαση μιας επιτροπής ελληνικής να εφαρμοστεί σε άλλο κράτος. Είναι Διοικητική Επιτροπή, δεν είναι Δικαστική Αρχή, που κι εκείνη, υπό προϋποθέσεις, μπορεί να επιβάλει ποινές, που εφαρμόζονται στο εξωτερικό και υπό τον όρο της αμοιβαιότητας.

Συνεπώς, δεν τίθεται τέτοιο ζήτημα, δεν έχουμε τέτοιο πρόβλημα. Η ΔΕΑΒ ξεκαθαρίζει πάντα στις αποφάσεις της ότι αναφέρεται σε εθνικές διοργανώσεις.

Τώρα, δύο ακόμη ερωτήσεις θα τις απαντήσει ο κύριος Αντιπρόεδρος. Σας ευχαριστώ.

**ΧΡΗΣΤΟΣ ΗΛΙΑΔΗΣ (Αντιπρόεδρος της Διαρκούς Επιτροπής Αντιμετώπισης της Βίας ΔΕΑΒ):** Συμπληρωματικά, κύριε Πρόεδρε, με αυτά που είπε ο κ. Πρόεδρος της ΔΕΑΒ, να επισημάνω ότι επανειλημμένα δεν έχουμε επιβάλει ποινές, για ένα μεμονωμένο μπουκάλι, όταν αυτό έπεσε σε σημείο τέτοιο του αγωνιστικού χώρου, που δεν ήταν πρόσφορο να προκληθεί σωματική βλάβη προσώπου.

Επίσης, σε κάθε απόφαση, που εκδίδει η ΔΕΑΒ, για επιβολή της ποινής της διεξαγωγής αγώνα κεκλεισμένων των θυρών, λέμε ότι πρέπει να εκτεθεί σε εγχώριες διοργανώσεις. Κατά συνέπεια, δεν υπάρχει ζήτημα έκτισης ή σύγχυσης για το πότε και σε ποιο αγώνα θα εκτίσει μία ΠΑΕ ή μία ΚΑΕ - γιατί αυτές συμμετέχουν σε διεθνείς διοργανώσεις - τη στιγμή μάλιστα, που διοργανώτρια αρχή είναι κατά περίπτωση η UEFA και η FIBA. Άρα, δεν τίθεται ζήτημα, έτσι όπως το έθεσε η πλευρά της Superleague.

Τώρα, για την κυρία Σταρακά, φυσικά και υπάρχει η πρόβλεψη στο νόμο για οργανωμένη μετακίνηση. Γι’ αυτό και ο νομοθέτης του υπό κρίση νομοθετήματος τη διατηρεί στα άρθρα 41 και επόμενα. Λέει ο νόμος ότι «οργανωμένη μετακίνηση είναι η συγκροτημένη μίσθωση μέσων μαζικής μεταφοράς, πούλμαν, ακτοπλοϊκών μέσων», τα πάντα όλα και υπό όρους και προϋποθέσεις αυστηρές. Και εδώ, θέλω να κάνω μια προσθήκη για τον εμβληματικό νόμο, τον ν.5085/2024. Στο άρθρο 12 έλυσε ένα χρόνιο ζήτημα, μία λέσχη, ανά έμβλημα.

Τι σημαίνει αυτό; Αυστηρές προϋποθέσεις αδειοδότησης, έλεγχος από ειδική υπηρεσία της Γενικής Γραμματείας του Υπουργείου Αθλητισμού και έλεγχος από την ΕΛ.ΑΣ. Μάλιστα, στην οργανωμένη μετακίνηση, υποχρεωτικά ο νόμος προβλέπει υπεύθυνο ασφαλείας της λέσχης να είναι μέσα στο πούλμαν. Καταλαβαίνετε ότι είναι πολύ πιο εύκολο γι’ αυτό και διατηρείται η οργανωμένη μετακίνηση, έναντι της μεμονωμένης, που είναι να πάρει ο καθένας από εμάς το Ι.Χ. του και να μετακινηθεί.

Τελειώνοντας, να πω στον εκπρόσωπο της Ελληνικής Λύσης πως εύστοχα ο νομοθέτης έχει προβλέψει τον αθλητικό ψυχολόγο, σε κάθε αθλητική ομοσπονδία. Άρα, κάθε διοργανώτρια αρχή και του ποδοσφαίρου και της καλαθοσφαίρισης και όλων των άλλων ομαδικών αθλημάτων έχει τη δυνατότητα να κάνουν δράσεις κατά της βίας, μέσω των αθλητικών ψυχολόγων.

Για το αίτημα της Superleague για την έκτιση των ποινών η νομική άποψη της ΔΕΑΒ είναι ότι η έκτιση των ποινών είναι διάφορη της ομόλογης και αντίστοιχης του πειθαρχικού δικαιοδοτικού οργάνου της κάθε διοργανώτριας αρχής. Γιατί; Γιατί, όπως έχουν ήδη ομολογήσει τα Διοικητικά Δικαστήρια, άλλο η διοικητική κύρωση κεκλεισμένων των θυρών, άλλο η πειθαρχική κύρωση. Θα πω και κάτι άλλο. Είναι και απότοκη του πνεύματος του νομοθέτη του ν.5085/2024, δεν μπορεί σε τέσσερις μέρες από την Κυριακή, δηλαδή, την Πέμπτη, για να ακριβολογώ, η ΔΕΑΒ να είναι υποχρεωμένη να βγάλει την ποινή και η ποινή να εκτείνεται 10 - 15 μέρες μετά. Χάνεται η σκοπιμότητα, που ήθελε ο νομοθέτης να επιτελέσει ο ν.5085/2024. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Ηλιάδη.

Τον λόγο έχει ο κ. Κωνσταντίνος Σιάχος.

**ΚΩΝΣΤΑΝΤΙΝΟΣ** **ΣΙΑΧΟΣ (Πρόεδρος της Εθνικής Αθλητικής Ομοσπονδίας Ατόμων με Αναπηρίες - ΕΑΟΜ ΑμεΑ):** Όσον αφορά το πρώτο ερώτημα, για το αν είμαι ευχαριστημένος με τη χρηματοδότηση σωματείων ΑμεΑ στην Ελλάδα, θα έπρεπε να κατοικώ σε άλλη χώρα, αν ήμουν ευχαριστημένος. Δυστυχώς, υπάρχει τεράστιο πρόβλημα, με τη χρηματοδότηση. Ένα απλό παράδειγμα και μιλάω και σαν Πρόεδρος Σωματείου, γιατί είμαι Πρόεδρος του Πανελλήνιου Συλλόγου Κινητικά Αναπήρων, που είναι αρχαιότερος σύλλογος, στην Ελλάδα για άτομα με αναπηρία, αθλητικός, από το 1987 μέχρι το 2010, οι κρατικές επιχορηγήσεις στα αθλητικά σωματεία ΑμεΑ, μέσω της Γενικής Γραμματείας, ήταν της τάξεως των 20.000, 25.000, 30.000, 35.000, ανάλογα το μέγεθος του σωματείου. Μέσω του νόμου για το ΣΤΟΙΧΗΜΑ, πλέον ο μέσος όρος κυμαίνεται από τη βάση 1.700 μέχρι 2.500 χιλιάδες και σπανίως 3.000 για κάποιο σωματείο.

Αυτό οφείλεται, γιατί στο νόμο του «ΣΤΟΙΧΗΜΑΤΟΣ» υπάρχει ένα δομικό λάθος. Δεν ευθύνεται ο Υπουργός, δεν το έχει νομοθετήσει αυτός, το κληρονόμησε. Όταν είχε δημιουργηθεί ο νόμος, δυστυχώς, ο προηγούμενος Υπουργός δεν είχε συνεργαστεί ούτε μας είχε συμβουλευτεί καθόλου για τον τρόπο χρηματοδότησης των Σωματείων ΑμεΑ, οπότε σε ένα σύνολο 6.000 Σωματείων, υπάρχουν και 100 Σωματεία ΑμεΑ και μιλάω, όχι μόνο για το Σωματείο της ΕΑΟΜ ΑμεΑ, αλλά και για τους κωφούς και για τους μεταμοσχευμένους, που μοιράζονται με μοριοδότηση, που έχει καθαρά αριθμητικά κριτήρια, δηλαδή, σε πόσες Ομοσπονδίες είσαι γραμμένος, πόσους προπονητές έχεις στο Μητρώο, πόσους αθλητές έχεις.

Με αυτά τα αριθμητικά κριτήρια, τα Σωματεία ΑμεΑ θα είναι μονίμως στη βάση και θα παίρνουν το ελάχιστο, παρόλο που ευχαριστούμε τον Υπουργό, που έκανε την πριμοδότηση αυτή, αλλά πάλι θα πριμοδοτήσει τη βάση, δηλαδή, το 1.500, το 1.800 θα πάνε λίγο παραπάνω.

Αν δεν αλλάξει αυτός ο τρόπος, όσον αφορά τα Σωματεία ΑμεΑ, θα είναι μονίμως υποχρηματοδοτούμενα και θα αντιμετωπίζουν λόγους επιβίωσης, γιατί μη ξεχνάμε ότι δεν έχουν την πολυτέλεια, που έχουν όλα τα Σωματεία των αρτιμελών να αυτοχρηματοδοτούνται, μέσα από τις Ακαδημίες. Κάθε Σωματείο αρτιμελών έχει Ακαδημίες ή έσοδα από εκεί πέρα και αυτοχρηματοδοτείται, γι’ αυτό και μπορεί και δηλώνει στο μητρώο 10 - 15 προπονητές, γι’ αυτό και δηλώνει και 2.000 αθλητές ή 1.000.

Ένα Σωματείο ΑμεΑ θα δηλώσει 80 - 100 αθλητές, στην καλύτερη των περιπτώσεων. Θα έχει έναν ή δύο προπονητές στο μητρώο, θα είναι σε μία Ομοσπονδία, η ΕΑΟΜ ΑμεΑ είναι πολυομοσπονδία, εγώ που είμαι προνομιούχος έχω και μπάσκετ, είμαι σε δύο ομοσπονδίες γραμμένος, αλλά πάλι τα μόρια, που συγκεντρώνεις, είναι ελάχιστα, γιατί καθαρά ο τρόπος υπολογισμού είναι ποσοτικός.

Πρέπει να καταλάβουμε όλοι ότι τα Σωματεία των αρτιμελών απευθύνονται στο 80% - 85% του πληθυσμού, ενώ τα Σωματεία ΑμεΑ απευθύνονται στο 15%. Δεν μπορείς να τους βάλεις ποσοτικά κριτήρια στο σύνολο του πληθυσμού ή θα βγουν αποκλειστικά κριτήρια για το 15%. Πρέπει να το δούμε αυτό, για να το βελτιώσουμε.

Τώρα, για το άλλο το ερώτημα, για την Εθνική Συνομοσπονδία, δεν το γνωρίζω το θέμα, δεν μας έχει κοινοποιηθεί, δεν ξέρω ίσως ο κ. Γενικός το ξέρει.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού)**: Έχει ξεκινήσει η διαδικασία της επιθεώρησης των Εθνικών Αθλητικών Κέντρων και με Ολυμπιονίκες και Παραολυμπιονίκες, όπως ανέφερε και ο κ. Πολυχρονίδης, προηγουμένως. Τώρα, είμαστε στη φάση αυτή, που ουσιαστικά συγκεντρώνουμε τις παρατηρήσεις και τα αποτελέσματα.

Ναι, αυτό θα αποτελέσει ένα πολύ καλό πρόδρομο, για να δούμε, αν για τις επιθεωρήσεις στα στάδια θα πρέπει να είναι οι μηχανικοί δόμησης, θα πρέπει να περάσουν αυτοί από κάποιο σεμινάριο να είναι και στελέχη της Γενικής Γραμματείας, αλλά η διαδικασία έχει, ήδη, ξεκινήσει.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Σιάχο, τώρα κατάλαβα τι λέτε, όλα τα είπε ο κ. Γενικός.

 Να προσθέσω το εξής. Το θέμα της προσβασιμότητας είναι ένα θέμα, που έχει ξεκινήσει από παλιά και πάντα είναι μια ανοιχτή πρόκληση στο να γίνει πραγματικότητα.

 Τι έχει αρμοδιότητα το Υπουργείο κατ’ εξοχήν Αθλητισμού;

 Στο Υπουργείου Αθλητισμού έχουμε τα Εθνικά Αθλητικά Κέντρα. Άρα, ξεκινάμε από το σπίτι μας.

 Με τον κ. Καπελάκη, που ήταν και ο Πρόεδρος της Ελληνικής Παραολυμπιακής Επιτροπής, της Ε.Π.Ε., υπήρξε συμφωνία, βάσει της οποίας, με δική μας πρόταση ζητήσαμε - και αυτό γίνεται για πρώτη φορά και μακάρι να εφαρμοστεί καθολικά και οριζόντια σε όλη την Ελλάδα σε όλα τα Υπουργεία - τους ελέγχους για την προσβασιμότητα να μην τους κάνουν τυπικά οι μηχανικοί, που ξέρουμε, αλλά θα συμμετέχει Παραολυμπιονίκης από την Ε.Π.Ε..

Έτσι, λοιπόν, συστάθηκαν τα 17 Εθνικά Αθλητικά Κέντρα, με 17 Παραολυμπιονίκες, οι οποίοι κάνουν τους ελέγχους. Τα πορίσματα, λοιπόν, έρχονται στο Υπουργείο Αθλητισμού και εκεί θα τα αξιολογήσουμε, για να κάνουμε πλέον την πιστοποίηση της προσβασιμότητας, με υπογραφή των Παραολυμπιονικών και όχι με πρόσωπα, τα οποία δεν έχουν αυτή τη στιγμή το πρόβλημα αυτό το συγκεκριμένο και έτσι εμπεριέχει και το στοιχείο της υποκειμενικότητας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Χαλιόρης.

**ΚΩΝΣΤΑΝΤΙΝΟΣ ΧΑΛΙΟΡΗΣ (Συντονιστής και Γενικός Διευθυντής του ΟΑΚΑ):** Αρχικά να ευχαριστήσω πολύ τον Εισηγητή, τον κ. Καπετάνο, για την ερώτηση, αλλά και για τα θερμά του λόγια, σχετικά με το έργο που πραγματοποιείται στο ΟΑΚΑ συνολικά.

Θα ήθελα να αναφέρω ότι πλέον οι Ολυμπιακές Εγκαταστάσεις της Παιανίας υπάγονται διοικητικά στο ΟΑΚΑ και αυτό έγινε, για να μπορέσουν να τρέξουν οι διαδικασίες ανακαίνισης και αναβάθμισης των εγκαταστάσεων και παράλληλα να μπορέσει, μέσα από τη χρηματοδότηση, που αξίζει να σημειωθεί ότι τριπλασιάστηκε για το Ολυμπιακό Στάδιο, να εξασφαλιστεί η βιωσιμότητα του χώρου.

Θα ήθελα να πω ότι η Παιανία ήταν μια εγκατάσταση εγκαταλελειμμένη, λεηλατημένη και ξεχασμένη, την οποία, δυστυχώς, πραγματικά πολλοί δεν ήξεραν ότι υπάρχει. Σήμερα, έχουν ολοκληρωθεί όλες οι εργασίες ανακαίνισης, με βάση την προηγούμενη αδειοδότηση, η οποία ήταν για προπονητικό κέντρο.

Μέσα από αυτό το νομοσχέδιο και μέσα από αυτή τη διάταξη, γι’ αυτό και για μας έχει πολύ μεγάλη σημασία να ψηφιστεί αυτή η διάταξη, το προπονητικό κέντρο, που βρίσκεται στην Παιανία, γίνεται ένα κέντρο αθλητισμού, ένα ολυμπιακό πάρκο, το οποίο θα έχει τη δυνατότητα να φιλοξενήσει μεγάλους αγώνες, προπονήσεις, αλλά και την τοπική κοινωνία, που, σε συνεργασία με το Δήμο και με την Περιφέρεια Αττικής, δημιουργούνται χώροι άθλησης για τους πολίτες της περιοχής, ανοιχτοί χώροι, παράλληλα, όμως, δημιουργούνται και χώροι, που θα μπορούν να φιλοξενήσουν και πολλά άλλα αθλήματα σάλας.

Στο κεντρικό κτίριο, θα φιλοξενείται ο κλειστός στίβος και παράλληλα, θα μπορούν να φιλοξενούνται αθλήματα σάλας, ώστε να κάνουν αγώνες και προπονήσεις και ακριβώς δίπλα στο «Σπίτι του Βόλεϊ», που πλέον θα φιλοξενεί την Ομοσπονδία Ξιφασκίας, θα υπάρχει και εκεί δυνατότητα για άλλα αθλήματα. Έχουμε υπολογίσει ότι περίπου στα 22 αθλήματα θα έχουν τη δυνατότητα να εισέλθουν μέσα στο χώρο, να προπονηθούν, αλλά και να κάνουν αγώνες. Αυτά από πλευράς μου, ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Τσεσμελή.

**ΜΑΡΙΑ ΤΣΕΣΜΕΛΗ (Πρόεδρος της Αθλητικής Μοτοσυκλετιστικής Ομοσπονδίας Ελλάδος – ΑΜΟΤΟΕ):** Βομβαρδισμός για τις Ομοσπονδίες Μοτοσικλέτας, σε βαθμό που δεν έχω συγκρατήσει ποιοι έχουν υποβάλει τις ερωτήσεις.

Με όλο το σεβασμό, κύριε Καπετάνο, είστε δίπλα μου, ήσασταν ο πρώτος, που κάνατε ερώτηση, θα απαντήσω σε εσάς και μετά θα συνοψίσω τα υπόλοιπα.

Η διαιτησία στη μοτοσυκλέτα δεν έχει τη μορφή, που όλοι γνωρίζουμε. Φανταστείτε το ποδόσφαιρο: μπαίνει μέσα ο διαιτητής, σφυρίζει, δίνει το πέναλτι, δίνει το φάουλ, δίνει οτιδήποτε. Ο διαιτητής, στην προκειμένη περίπτωση ο αγωνοδίκης, έχει το καθήκον να προασπίσει την ασφάλεια των αθλητών. Θα ελέγξει, αν η αθλητική εγκατάσταση είναι όπως προβλέπεται από τους ελληνικούς και τους διεθνείς κανονισμούς, ακόμα και αν είναι επαρκείς οι τουαλέτες, οι ντουζιέρες ή τα πλυντήρια για τις μοτοσυκλέτες.

Αυτοί οι άνθρωποι, όπως είπε και η κυρία Ψαρράκου, πολύ εύστοχα, δεν θα χαρακτηρίσουν τον πρώτο, τον δεύτερο, τον τρίτο, θα χαρακτηρίσουν μία διοργάνωση, εάν είναι επαρκής η στελέχωση, αν οι γνώσεις είναι από επαρκείς και άνω, διότι, μιλάμε για αθλήματα υψηλής επικινδυνότητας, πρέπει όλα να είναι άρτια καταρτισμένα. Πολλές φορές, στέλνουμε στελέχη να παρακολουθήσουν σεμινάρια, όπως τώρα έχουμε το τρίτο International Road Safety Motocross, στέλνουμε κόσμο, για να ενημερωθεί, για το πόσο πιο ασφαλείς θα κάνουμε τους αγώνες μας. Αυτή είναι η διαιτησία, που μας χαρακτηρίζει, δεν θέλω να χρησιμοποιήσω κάποια έκφραση, ελπίζω ότι σας έχω καλύψει.

Δίνουμε πολύ μεγάλη βαρύτητα στην ασφάλεια των αθλητών, γιατί τρέχουν άνθρωποι, οι οποίοι μας εμπιστεύονται, εμπιστεύονται την ασφάλεια τους, εμπιστεύονται την τήρηση των κανονισμών. Χρειαζόμαστε αυτά τα άτομα, που έχουν αποκλειστεί, εξαιτίας του άρθρου 3 και γι’ αυτό σας παρακαλούμε να το δείτε, με πολύ μεγάλη προσοχή.

Σε ό,τι αφορά τους εμπόρους αθλητικών ειδών. Ποιοι είναι οι έμποροι αθλητικών ειδών; Αυτοί που πουλάνε ελαστικά μοτοσυκλέτας; Εγώ στη μοτοσικλέτα μου, γιατί είμαι οδηγός και αγωνιζόμενη, φοράω ελαστικά. Αυτός ο άνθρωπος θα αποκλειστεί από την διοίκηση; Ο μηχανικός, που μου επισκευάζει τη μοτοσυκλέτα της καθημερινής μου χρήσης;

Εδώ πρέπει να διευκρινίσω ότι μέσα στην εξαίρεση των διαιτητών είναι και μία άλλη πολύ σημαντική κατηγορία, που λέγεται «τεχνικοί έφοροι». Αναφέρθηκε και η κυρία Ψαρράκου σ’ αυτό, αλλά θέλω να το τονίσω, γιατί έχει πολύ μεγάλη σημασία.

Είναι επίσης, οι άνθρωποι, οι οποίοι δεν θα ελέγξουν, εάν αυτός ο άνθρωπος μπορεί να νικήσει ή να χάσει. Θα ελέγξουν αν πληροί όλες τις προϋποθέσεις και τους κανονισμούς, εάν είναι μια ασφαλής μοτοσυκλέτα, αν έχει συρματασφάλιση, αν δεν έχει παραφλού. Με ένα παραφλού κινδυνεύει η ακεραιότητα των υπολοίπων. Δεν θα καθορίσει κανένα αποτέλεσμα. Θα εισηγηθεί και από κει και πέρα, θα πάρουν τα πράγματα το δρόμο τους. Επαναλαμβάνω δεν προκαθορίζει καμία θέση.

Σε ό,τι αφορά τα μέλη, τους συγγενείς. Η Παγκόσμια Ομοσπονδία, η FIM, έχει κάνει ακριβώς το ίδιο πράγμα και σε εμάς. Ο κανονισμός δεοντολογίας τα προβλέπει όλα αυτά. Δεν έχουμε ανακαλύψει την Αμερική, τώρα. Δεν ήρθαμε εμείς να εξαπατήσουμε κανέναν. Εάν έμενα τρέχει ο γιος μου –έχω έναν γιο 14 ετών που τρέχει Motocross – σαφέστατα, δεν θα είμαι αγωνοδίκης. Υπάρχει ποτέ περίπτωση να δεχτεί ένα συμβούλιο αγωνοδικών ή μία σοβαρή διοίκηση να είναι η μαμά του αθλητή αγωνοδίκης; Υπάρχουν δικλίδες ασφαλείας, υπάρχει ο κανονισμός δεοντολογίας, τον οποίο έχει εγκρίνει το Υπουργείο Αθλητισμού.

Επανέρχομαι τώρα στους εμπόρους αθλητικών ειδών. Το είπα και στην ομιλία μου, προηγουμένως, ότι ειδικά γι’ αυτούς τους ανθρώπους έχει παραμείνει αυτή η διάταξη. Δεν μπορώ να καταλάβω γιατί, ενώ υπήρχε αυτή η εξαίρεση για όλα τα αθλήματα, ξαφνικά έχει μείνει μόνο για το μηχανοκίνητο αθλητισμό. Ή κάνω λάθος; Νομίζω ότι ισχύει αυτό, γιατί το διάβασα πολύ αναλυτικά και απευθύνομαι σε εσάς, κύριε Υπουργέ. Νομίζω ότι έχει παραμείνει μόνο για το μηχανοκίνητο αθλητισμό. Εμείς ας πούμε είμαστε αυτοί, που έχουμε τα εκατομμύρια ευρώ, που παίζουμε πολλά χρήματα, που διακινούνται πολλά χρήματα και παραμένει αυτή η εξαίρεση, μόνο για τον μηχανοκίνητο αθλητισμό; Αυτό δεν μπορώ να το καταλάβω.

Σε ό,τι αφορά τα ξένα σωματεία. Δεν μιλάμε για ξένο σωματείο, μιλάμε για ξένους αθλητές. Δεν συμμετέχουν τα σωματεία, συμμετέχουν οι αθλητές, όπως προβλέπεται από τις παγκόσμιες ομοσπονδίες με το λεγόμενο Starting Permission. Το Starting Permission τι λέει; «Σε έχω ασφαλισμένο εγώ στη χώρα μου και δεν σε έχω τιμωρημένο και επειδή θεωρώ ότι πληροίς τις προϋποθέσεις σε στέλνω σε μία άλλη ομοσπονδία, με την οποία συνεργαζόμαστε, να πας να αποκτήσεις εμπειρία κ.λπ.». Στέλνουμε πάρα πολλά παιδιά και ενήλικες στο εξωτερικό να τρέξουν. Θα σας πω ότι - δεν θα χρησιμοποιήσω ονοματεπώνυμα- φέτος πρωταθλητής, στα Σκόπια, ανακηρύχτηκε Έλληνας στο motocross. Αυτό το παιδί, στην κατηγορία των MX50, απέκτησε τεράστια εμπειρία, συμμετέχοντας με τόσο κόσμο. Πέραν του γεγονότος ότι εμείς δεν θα φτάσουμε σε αυτή τη διαδικασία να βαθμολογούμε τους ξένους αθλητές, δεν υπάρχει περίπτωση να στερήσουμε τα προνόμια από τους Έλληνες. Θα παίρνουν το κύπελλο κατάταξης, αλλά οι βαθμοί θα πηγαίνουν στον πρώτο Έλληνα, κάτι το οποίο, όμως, δεν συμβαίνει με τους αλλοδαπούς, οι οποίοι έχουν την άδεια παραμονής, αλλά δεν έχουν την εθνικότητα. Βαθμολογούνται, σύμφωνα με το νόμο και βαθμολογείται και το σωματείο τους. Αυτή είναι μια άλλη πλευρά.

 Βοηθάμε στην εξέλιξη των Ελλήνων αθλητών είτε πηγαίνοντας στο εξωτερικό είτε ερχόμενοι στην Ελλάδα και δεν υπάρχει περίπτωση να θέλουμε να αδικηθεί κανένας. Η σκέψη της Ομοσπονδίας μας είναι αυτή και εμείς έχουμε αποφασίσει κιόλας, από το 2021, αυτό, πριν την αλλαγή του νόμου. Δεν μπορεί να έρθει ένας άνθρωπος με Starting Permission, κατά περιόδους και να πάρει τα προνόμια και τους βαθμούς από τον Έλληνα αθλητή. Αυτή είναι η δική μας θέση.

Θα μου επιτρέψετε να αναφερθώ πολύ συγκεκριμένα και με πολύ σεβασμό στον κύριο Συντυχάκη, που από ό,τι είδα - δεν είμαι και πολύ ενημερωμένη σε ό,τι αφορά τις διαδικασίες της Βουλής - είναι Βουλευτής Ηρακλείου. Αισθάνθηκα ότι οι ομοσπονδίες μηχανοκίνητου αθλητισμού δέχονται μια επίθεση. Θα προτιμούσα όλη αυτήν την ένταση, που έβγαλε, να τη βγάλει στα σωματεία του Νομού Ηρακλείου. Υπάρχουν σωματεία στο Νομό Ηρακλείου…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ακούστε, συγγνώμη, τα μέλη της Επιτροπής ρωτάνε. Εσείς κληθήκατε εδώ, για να δώσετε απαντήσεις, όχι αντιδικία ή προσωπικές εκτιμήσεις και αναφορές. Ακούστε τι σας λέω.

**ΜΑΡΙΑ ΤΣΕΣΜΕΛΗ (Πρόεδρος της Αθλητικής Μοτοσυκλετιστικής Ομοσπονδίας Ελλάδος):**  Σας ευχαριστώ πάρα πολύ, κύριε Πρόεδρε, αλλά με όλο το σεβασμό αισθάνθηκα ότι είμαι σε δικαστήριο.

Εγώ ήρθα εδώ να προασπίσω τα δικαιώματα των Σωματείων, των αθλητών μας και της Ομοσπονδίας, συνολικά. Δεν θέλω να πω πως θεωρώ το να είμαι απολογούμενη και εγώ και η κυρία Ψαρράκου, που πασχίζουμε για τις Ελληνικές Ομοσπονδίες, που δεν τις ξέρει κανένας σας, κανείς δεν ξέρει τι είναι η Ομοσπονδία Μηχανοκίνητου Αθλητισμού και αναφέρονται καταγγελίες και καταδίκες και να κατατίθεται αυτό από τον Βουλευτή, τον κ. Συντυχάκη, κάτι το οποίο απλά όχι δεν καταδικάζει, απλά αναφέρει, ότι αναστέλλεται η έκδοση της απόφασης. Με προσβάλλει αυτό.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αντιλαμβάνεστε το ρόλο σας εδώ πέρα; Ο κ. Συντυχάκης είναι μέλος της Επιτροπής. Εσείς θα απαντήσετε «ξερά», χωρίς να το διανθίζετε από σχόλια, αν είναι Βουλευτής Ηρακλείου ή Βουλευτής Σερρών. Προχωρήστε στις απαντήσεις.

**ΜΑΡΙΑ ΤΣΕΣΜΕΛΗ (Πρόεδρος της Αθλητικής Μοτοσικλετιστικής Ομοσπονδίας Ελλάδος):** Θα ήθελα, εφόσον κατατέθηκαν όλα αυτά, να τα εξετάσει η Επιτροπή, να δει ότι υπάρχουν ασάφειες και ανακρίβειες και θα ήθελα να ενημερωθώ, εάν είναι η ΟΜΑΕ στο μητρώο, ποια είναι η διοίκησή της, εάν είναι εγγεγραμμένη αθλήτρια, εάν το καταστατικό προβλέπει ότι προασπίζεται τα συμφέροντα των αθλητών της μοτοσικλέτας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Μπάρτζης.

**ΝΙΚΟΛΑΟΣ ΜΠΑΡΤΖΗΣ (Δικηγόρος - Προϊστάμενος Νομικής υπηρεσίας ΕΠΟ):** Το ερώτημα του κ. Κόντη ήταν, εάν αποδέχεται η ΕΠΟ το ρόλο της ΔΕΑΒ. Σε αυτό το κομμάτι, θέλω να πω, ότι η ΕΠΟ, επανειλημμένα, έχει εκφραστεί για το θέμα της ΔΕΑΒ, μέσω των διοικήσεων της ΕΠΟ και γι’ αυτόν το λόγο η Εκτελεστική Επιτροπή της ΕΠΟ είναι η μόνη αρμόδια, η οποία θα μπορούσε να απαντήσει και σε αυτό το κομμάτι. Θέλω να πω, όμως, ότι ο Πειθαρχικός Κώδικας της ΕΠΟ προβλέπει το θέμα των δύο ποινών και με ποιον τρόπο επιλαμβάνονται οι πειθαρχικές επιτροπές, ασχέτως, αν έχει επιληφθεί η ΔΕΑΒ, το προβλέπει ρητά και με αυτό το τρόπο λύνει διάφορα θέματα. Συν τοις άλλοις, έχουμε δει, ότι υπήρξαν αποφάσεις για φυσικά πρόσωπα από τη ΔΕΑΒ, το οποίο επιβάλλει μόνο χρηματικά πρόστιμα, ενώ η ΕΠΟ, με τις πειθαρχικές επιτροπές, επέβαλλε αγωνιστικούς αποκλεισμούς, που διαφοροποιούνται, σε μεγάλο βαθμό, στο ποδόσφαιρο.

Δεν έχω κάτι άλλο να απαντήσω, πάνω σε αυτό το θέμα, κύριε Πρόεδρε, ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει Η κυρία Κοξένογλου.

**ΑΙΚΑΤΕΡΙΝΗ ΚΟΞΕΝΟΓΛΟΥ (Αναπληρώτρια Πρόεδρος της Super League):** Να απαντήσω στον κ. Κόντη, ότι για τη θέση της Super League, νομίζω αρχικά στην τοποθέτησή μου αναφέρθηκα ότι η Super League θέλει να δει εξορθολογισμό των ποινών της ΔΕΑΒ, ώστε να μην κλείνει ένα ολόκληρο γήπεδο, με τη ρίψη ενός μόνο αντικειμένου. Νομίζω, ότι είμαστε ξεκάθαροι σε αυτό και η Super League πολλές φορές έχει τοποθετηθεί, το ότι θεωρεί, ότι είναι πάρα πολύ αυστηρές οι ποινές στο θέμα αποκλεισμού έδρας. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Τριαντάφυλλος.

**ΚΩΝΣΤΑΝΤΙΝΟΣ ΤΡΙΑΝΤΑΦΥΛΛΟΣ (Μέλος του Δ.Σ του Συνδέσμου Ελληνικών Γυμναστηρίων και Αθλητικών Σωματείων (ΣΕΓΑΣ):** Ευχαριστώ πάρα πολύ τους Βουλευτές για τις ερωτήσεις.

Θα ήθελα να απαντήσω στην κυρία Σταρακά και στην κυρία Κοντοτόλη, σχετικά με το αν υπάρχει άλλο κλειστό στάδιο στίβου στην Αττική. Δεν υπάρχει, σε ολόκληρη την Ελλάδα, κλειστό στάδιο στίβου. Αυτό είχε, ως αποτέλεσμα, ο ΣΕΓΑΣ να μην μπορεί να διοργανώσει ούτε Ημερίδα. Η Ημερίδα είναι μια περιορισμένη αθλητική διοργάνωση για κλειστό στίβο. Αυτό τι σημαίνει; Σημαίνει, ότι ο κ. Τεντόγλου υποχρεώθηκε χτες να είναι στο Βελιγράδι, προκειμένου να πραγματοποιήσει άλμα σε κλειστό στάδιο. Επομένως, είναι απόλυτη αναγκαιότητα να έχουμε, όσο το δυνατόν πιο γρήγορα, την Παιανία έτοιμη. Γνωρίζετε όλοι, ότι υπάρχει πολύ μεγάλη μακροχρόνια διαδικασία και το ζήτημα είναι να ολοκληρωθεί όσο το δυνατόν πιο γρήγορα. Πως γίνεται τώρα η διαδικασία του κλειστού στίβου; Δηλαδή, πως κάνουμε ένα Πανελλήνιο Πρωτάθλημα Κλειστού Στίβου; Πάμε στο ΣΕΦ και μετά από πάρα πολλές διαβουλεύσεις και συνεννοήσεις με τον Ολυμπιακό, μπορούμε και αφού πληρώσει ο ΣΕΓΑΣ, για να βάλει και να βγάλει την υποδομή του κλειστού, μέσα στο ΣΕΦ, μετά την πραγματοποίηση του Πανελληνίου Πρωταθλήματος.

Πληρώνει ο ΣΕΓΑΣ από αυτά τα χρήματα, τα οποία στερεί από τον κλασικό αθλητισμό, 100.000 ευρώ. Τόσο κοστίζει. Και το ξαναλέω: για να βάλει την υποδομή του κλειστού μέσα και μετά για τη βγάλει. Και σημειωτέων, ότι για να πραγματοποιήσει μία εβδομάδα νωρίτερα μία ημερίδα, προκειμένου οι αθλητές μας θα έχουν και μια δεύτερη δυνατότητα να έχουν συμμετοχή σε κλειστό στίβο, επίσης πρέπει να υπάρξει μια ανάλογη ρύθμιση και για τους αγώνες του Ολυμπιακού και για να μπορέσουμε να βάλουμε στο ΣΕΦ την υποδομή ουσιαστικά περισσότερο από ένα Σαββατοκύριακο. Είναι απόλυτη ανάγκη να ολοκληρωθεί άμεσα, χθες, η Παιανία για τον Στίβο.

Δεύτερο. Υπάρχει ο Κ1 στο ΟΑΚΑ. Το Κ1 στο ΟΑΚΑ είναι αναγκαίο, προκειμένου να κάνουμε συλλογικά τοπικές διοργανώσεις στην Αττική. Ολόκληρη η Αττική δεν έχει ένα χώρο, μία αθλητική υποδομή, η οποία να φιλοξενεί τοπικούς αγώνες. Δεν μιλάμε για πανελλήνια πρωταθλήματα, τα οποία τα φιλοξενεί ο Βόλος, η Καβάλα, οι Σέρρες κλπ., αλλά να φιλοξενεί τοπικούς αγώνες. Το Κ1 λοιπόν πρέπει να ολοκληρωθεί άμεσα. Και δυστυχώς το χρονοδιάγραμμα του, συνεχώς, πάει και πιο πίσω.

Τέλος, υπήρξε ερώτηση από τον κ. Μπούμπα. Εάν οι αθλητικές εγκαταστάσεις που αφορούν το στίβο, σε όλη την Ελλάδα, είναι σε μια καλή κατάσταση. Δυστυχώς, δεν είναι. Οι περισσότεροι το γνωρίζετε από τους τόπους σας. Δηλαδή, το 80% είναι σχεδόν εγκαταλελειμμένες εγκαταστάσεις. Ξέρετε ότι η αρμοδιότητα πέρασε, ως επί το πλείστον, στο Δήμο και κάποιες από τις αθλητικές εγκαταστάσεις, οι μεγαλύτερες ή οι κεντρικές, έχουν παραδοθεί στη Γενική Γραμματεία Αθλητισμού. Εδώ, έχουμε ένα πολύ μεγάλο πρόβλημα. Στις περισσότερες περιφέρειες - δεν ξέρω, αν ισχύει σε όλες - το περιφερειακό ΕΣΠΑ δεν λαμβάνει χρηματοδότηση ανακαίνισης, επισκευής, αναβάθμισης αθλητικών υποδομών. Με αποτέλεσμα, βεβαίως, πέρα από αυτά τα μικρά προγράμματα, που έτρεξαν, το προηγούμενο διάστημα, εννοώ «Τρίτσης», «Φιλόδημος» κτλ. να μην υπάρχει χρηματοδότηση στους δήμους με ευρωπαϊκά χρήματα, προκειμένου να τρέξουν οι αθλητικές υποδομές, οι οποίες - όχι μόνο για το στίβο, αλλά και για όλα τα αθλήματα, είναι πάρα πολύ σημαντικό να αναβαθμιστούν, διότι έχουν κατασκευαστεί κάποιες δεκαετίες πριν και σήμερα πλέον βρίσκονται στο στάδιο, που χρειάζονται συνεπώς και περισσότερα πράγματα.

Κλείνω, λέγοντας για τον εξωτερικό χώρο της Παιανίας. Υπενθυμίζω, ότι το τεχνικό σχέδιο, το οποίο υπάρχει είναι λαθεμένο. Διότι υπάρχουν υποδομές για σκάμματα κτλ. και δεν αφήνουν χώρους για κερκίδα. Και, βεβαίως, ο ορισμός ως «Προπονητήριο» πρέπει να περιλαμβάνει για την αδειοδότηση της και το ότι θα φιλοξενεί εκεί διεθνείς και πανελλήνιους αγώνες, ούτως ώστε να μην έχουμε ζητήματα, σε σχέση με τη μελλοντική διοργάνωση και αξιοποίηση αυτών των χώρων από τον ΣΕΓΑΣ και την Ευρωπαϊκή Ομοσπονδία. Διότι εδώ ο στόχος είναι να προσελκύσουμε μεγάλα διεθνή γεγονότα κλασικού αθλητισμού και για να προωθήσουμε τον στίβο και τον κλασικό αθλητισμό και τις αξίες τους στις μικρότερες γενιές, αλλά κυρίως, για να προβάλλουμε τη χώρα μας, διεθνώς, καθώς από εδώ ξεκίνησε ο κλασικός αθλητισμός και είναι ένας τόπος εξωστρέφειας, αλλά και προσέλκυσης ενός ποιοτικού τουρισμού. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Τριαντάφυλλε. Το λόγο έχει ο κύριος Υπουργός.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, στο κλείσιμο, οφείλω να καταθέσω ένα τεράστιο ευχαριστώ προς όλους και τους 18 φορείς. Συγχαρητήρια και σε εσάς για την ανοχή σας να διευρύνουμε και να ξεπεράσουμε τα γεωγραφικά όρια του Κανονισμού και από 10 να είναι 18 οι φορείς.

Ευχαριστώ όλους για το χρόνο που διέθεσαν και την υπομονή που είχαν να πουν και την εισήγησή τους, την άποψή τους, αλλά να απαντήσουν και σε όλα τα ερωτήματα.

Τρίτον, να ευχαριστήσω και τους παρόντες φορείς και αυτούς, που δεν είναι παρόντες, που συμμετείχαν στη διαμόρφωση αυτού του νομοσχεδίου. Ένα νομοσχέδιο το οποίο χτίστηκε, όχι μόνο από δική μου έμπνευση και σκέψη. Χτίστηκε μέσα από την εμπειρία, τη γνώση, την πρόθεση, την προσπάθεια, τα προβλήματα και τις προκλήσεις, που έχει η κάθε ομοσπονδία ξεχωριστά. Έτσι, χτίστηκε αυτό το νομοσχέδιο.

Ιδιαίτερα ένα μεγάλο ευχαριστώ στις δύο κυρίες, που εκπροσωπούν δύο εξειδικευμένες ομοσπονδίες, στην κυρία Τσεσμελή και στην κυρία Ψαρράκου. Είναι δύο κυρίες, οι οποίες, σε ένα ιδιαίτερο άθλημα η καθεμία, μηχανοκίνητο και με μηχανή μοτοσυκλέτα, ηγούνται σε ένα κατ’ αρχήν, όπως λέει και ο κ. Μαυρωτάς, άθλημα ανδροκρατούμενο. Η διαχείρισή τους, η ηθική τους υπόσταση, οι ικανότητές τους, είναι αξιοθαύμαστες και γι’ αυτό εκλέγονται, ομόφωνα, παμψηφεί και χαίρουν της εκτίμησης και αγάπης όλου του κόσμου του μηχανοκίνητου αθλητισμού και τις συγχαίρω.

 Συζήτησα μαζί τους. Οι διατάξεις, που φέρνουμε στο νομοσχέδιο, δεν είναι έμπνευση Βρούτση, που ένα πρωί ξύπνησα και είπα «δεν έχω τι να κάνω και τις θα βάλω στο νόμο αυτό». Είναι από την κυρία Τσεσμελή και την κυρία Ψαρράκου, οι οποίες ήρθαν, μου εντόπισαν τα προβλήματα και ήρθαν και όλα τα σωματεία. Αυτή είναι η μεγάλη διαφορά. Αυτή είναι η ομορφιά της δημοκρατίας. Απλά, ήξερα ότι όταν φέρω αυτές τις διατάξεις, θα υπάρξουν αντιδράσεις από κάποια μεμονωμένα πρόσωπα, τα οποία δεν μετρούνται ούτε στα δάκτυλα ενός χεριού και απ΄ ό,τι αποδεικνύεται, ένα στην Ελλάδα, απέναντι σε δεκάδες χιλιάδες, που ήθελαν αυτή τη μεγάλη ανατροπή σήμερα, να απελευθερώσουμε τα αθλήματα, να τους δώσουμε οξυγόνο ζωής και να υπάρχει προοπτική και μέλλον. Και από σήμερα, αυτό θα γίνει πράξη. Σας ευχαριστώ, που μου δώσατε την ευκαιρία να βοηθήσω τα αθλήματα και εσάς, μέσα από την ιδιότητα της Προεδρίας και των Διοικητικών Συμβουλίων της Ομοσπονδίας.

Θέλω να πω και αυτό που ακούστηκε για το νόμο, γιατί δεν ειπώθηκε καθόλου στον ν. 5085, υπήρχε και κάτι ακόμα για το οποίο αξίζουν επίσης συγχαρητήρια. Περάσαμε από φίλτρο τις ονομαζόμενες «λέσχες» και αυτό σε βάρος και των ΠΑΕ, αν θέλετε, με την καλή του έννοια. Συγχαρητήρια στον «ΟΦΗ», στον «Πανσερραϊκό», στον «Ηρακλή», στον «ΠΑΟΚ», τον «Άρη», τον «Ολυμπιακό», την «ΑΕΚ» και τον «Παναθηναϊκό» και ως ΠΑΕ, αλλά και ως σύνδεσμοι, οι οποίοι μπόρεσαν να συνυπάρξουν και τώρα είμαστε λίγο πριν φτιάξουμε για πρώτη φορά ομοσπονδία λεσχών, πανελλήνια. Είναι ένα μεγάλο βήμα- κατάκτηση, που είναι απέναντι στη βία, διότι για πρώτη φορά, θα σας πω την εικόνα.

 Μπήκαν στο γραφείο του Υπουργού Αθλητισμού, κυρία Κοξένογλου, οκτώ λέσχες, που συνήθως πετούσε πέτρες η μια στην άλλη, και καθίσαμε στο ίδιο τραπέζι. Αυτό είναι κατάκτηση. Μίλησαν μεταξύ τους και είχαν κοινούς προβληματισμούς. Ο Πρόεδρος του «Ολυμπιακού» με τον Πρόεδρο της «ΑΕΚ», τον Πρόεδρο του «Ηρακλή», δηλαδή, συζητούσαν για προβλήματα, τα οποία είναι κοινού ενδιαφέροντος και ενδιαφέρουν τους φιλάθλους. Αυτό είναι προς τα μπροστά και κλείνω με τις παρατηρήσεις του ΣΕΓΑΣ. Είναι πολλά. Εγώ συμφωνώ.

 Οι παρατηρήσεις που ακούστηκαν, κύριε Σιάχο, κρατήθηκαν. Θα δούμε τι μπορούμε να διορθώσουμε. Κυρία Ζυγούρη, μετά θα σας πω τι θα ήθελα από εσάς για το αίτημα, που θέσατε, χωρίς να διασφαλίζει ότι μπορεί να γίνει νόμος, αλλά θέσατε ένα πολύ σωστό, όσον αφορά την αναδρομική ισχύ, το βλέπουμε.

Να πω τώρα για τις εγκαταστάσεις. Κανείς δεν είπε ότι έχουμε τις καλύτερες εγκαταστάσεις στην Ελλάδα. Κάποτε υπήρξε μία άνθιση αθλητικών εγκαταστάσεων, οι οποίες αναπτύχθηκαν με ανορθόδοξο τρόπο, θα το πω, με ανορθόδοξο τρόπο. Δεν υπήρχε ένα πλαίσιο αναφοράς, βάσει του οποίου να υπάρχει κανόνας «πού φτιάχνω, τι φτιάχνω, γιατί το φτιάχνω». Ήθελε ένας Δήμαρχος να κάνει μια αθλητική εγκατάσταση, χωρίς κριτήρια. Έκανε ένα κλειστό γυμναστήριο, χωρίς να υπάρχουν αθλητικά σωματεία για κλειστό ή άλλος έκανε γήπεδο, ενώ υπήρχαν ομάδες μπάσκετ. Ένα άναρχο, τελείως, τοπίο. Σήμερα, έχουμε να διαχειριστούμε μια κατάσταση, να εξορθολογήσουμε αυτό το τοπίο, αφενός και ό,τι είναι σε υποβάθμιση να το αναβαθμίσουμε, αυτό κάνουμε ακριβώς. Αυξήθηκαν οι προϋπολογισμοί όλων των εθνικών αθλητικών κέντρων, για πρώτη φορά, μετά από δεκαετίες. Παραδείγματος χάριν, στο ζήτημα του Καυταντζογλείου. Αυτό το εμβληματικό Στάδιο, πραγματικά, ήταν παγωμένος ο προϋπολογισμός του, πάνω από τριάντα χρόνια. Ξέρετε πόσο αυξήθηκε; 150% ! Και το Καυταντζόγλειο, με την άνθησή του τώρα, θα μετατραπεί στο μικρό ΟΑΚΑ της Βορείου Ελλάδος. Όπως το έχουμε πει. Μπήκε CEO, ο αντίστοιχος με τον κύριο Χαλιόρη, για να υπάρχει διεύθυνση και μέσα στο Καυταντζόγλειο, δίνοντας το στίγμα. Υπήρχε στατική ανεπάρκεια και δεν λειτουργούσαν οι εξέδρες και δεν ανοίγουμε ένα κουμπί. Σήμερα λειτουργεί το μισό. Ο «Ηρακλής», που μπήκε μέσα, δεν μπήκε από το παράθυρο, μπήκε από την πόρτα κανονικά, κανονικότατα και πλέον, πάμε να βγάλουμε και την πυρασφάλεια, είμαστε στο τέλος. Δεν είχε πυρασφάλεια ποτέ, για πολλά-πολλά χρόνια. Βλέπετε τι δομικές αλλαγές γίνονται.

 Στη Μίκρα, 70% αύξηση. Φτιάχνουμε το «Σπίτι του Μπάσκετ», το «Σπίτι του Βόλεϊ» κι εκεί θα φτιαχτεί και το «Σπίτι της Γυμναστικής», ετοιμάζεται για τη Βόρεια Ελλάδα. Είμαστε και νιώθουμε ότι γίνανε όλα; Όχι. Ποιο είναι το πιο εμβληματικό Κέντρο; Το αθλητικό του ΟΑΚΑ. Πόσα χρήματα σήμερα επενδύονται στο ΟΑΚΑ; Θυμάστε ότι μόλις ανέλαβα Υπουργός, μια Παρασκευή βράδυ, υπήρξε σεισμός αθλητικός, όταν πάτησα το κουμπί της απόφασης και είπα κλείνει το ΟΑΚΑ για λόγους ασφάλειας; Τι είχε συμβεί; Είχε έρθει στα χέρια μου η στατική ανεπάρκεια του ΟΑΚΑ. Σε 24 ώρες έκλεισα το ΟΑΚΑ, γιατί αυτό έπρεπε να κάνω, ως Υπουργός. Δυστυχώς, τότε, υπήρχε ένα ταρακούνημα, αλλά επιβεβαιώθηκε ότι η Κυβέρνηση, στο σύνολό της, από τον Πρωθυπουργό μέχρι όλους μας, που έχουμε την ευθύνη της διαχείρισης, πέσαμε πάνω. Το ΟΑΚΑ ξανάνοιξε, με όρους ασφαλείας. Συνεργαστήκαμε με το Τεχνικό Επιμελητήριο, 111 εκατομμύρια ευρώ! Κυρίες και κύριοι συνάδελφοι, σήμερα επενδύονται μέσα στο ΟΑΚΑ. Το ΟΑΚΑ σε δύο χρόνια θα είναι αγνώριστο.

Η παρατήρηση του ΣΕΓΑΣ για το κλειστό προπονητήριο και για το εργοδυναμικό. Για το εργοδυναμικό είπα, ένα από τα καλύτερα της Ευρώπης, σε ενάμιση μήνα.

 Σε ενάμιση μήνα και καλείστε όλοι στα εγκαίνια, όταν θα κόψουμε την κορδέλα.

Δεύτερον. Για το κλειστό, που ο Τεντόγλου και ο Μανόλο και αυτός ο εξαιρετικός προπονητής, που λέγεται Πομάσκι, ο εθνικός μας προπονητής, έχουν αναφέρει. Πριν γίνω Υπουργός, τον έβλεπα να κάνει κριτική και τους αθλητές μας να καταγγέλλουν ότι έμπαιναν νερά και δεν μπορούσαν να κάνουν την άθλησή τους, γιατί έκανε κρύο και έσταζε από κάτω και υπήρχαν κουβάδες. Είχαν δίκιο. Επισκέφθηκα με τον κ. Χαλιόρη, το κλειστό προπονητήριο. Δεν πίστευα στα μάτια μου και η εντολή που δόθηκε ήταν να φτιαχτεί, αμέσως. Μέσα σε τρεις μήνες, από το Φεβρουάριο του 2024, Μάρτιο, είναι πλέον από τα καλύτερα, που έχουμε στην Ελλάδα, το κλειστό Προπονητήριο, όπου προπονούνται οι μοναδικοί μας αθλητές, οι ξεχωριστοί, οι παγκόσμιοι, ο Τεντόγλου και ο Μανόλο. Αυτό λοιπόν, αποδεικνύει στην πράξη το ενδιαφέρον μας.

Δεν λέμε ότι γίνανε όλα, αλλά πάμε βήμα-βήμα και πάμε τώρα στη διάταξη, που έχουμε στο νομοσχέδιο, που ακούσατε τον Πρόεδρο του ΟΑΚΑ να σας περιγράφει τι κάνουμε και γιατί θέλουμε τη στήριξή σας. Αυτό απαντάει στο αίτημα, που έθεσε ο εκπρόσωπος του ΣΕΓΑΣ. Με το ΣΕΓΑΣ έχουμε άριστη σχέση, με την κυρία Σακοράφα, η οποία είναι αξιολογότατη, την τιμώ, είναι μαχήτρια, είναι ηθική, είναι δημιουργική και μπράβο της. Έχουμε άριστη σχέση και με τους επιμέρους. Εκείνη ως εκπρόσωπος και Πρόεδρος της Ομοσπονδίας, παλεύει και δικαίως και έτσι πρέπει να κάνει. Είναι μαχήτρια η κυρία Σακοράφα, πέρα του ότι είναι και η ίδια αθλήτρια. Στην Παιανία, τι κάνουμε; Η διάταξη η συγκεκριμένη απαντάει σε αυτό που έθεσε ο κύριος Τριαντάφυλλος, εκ μέρους του ΣΕΓΑΣ. Θα το μετατρέψουμε από προπονητήριο σε κανονικό αθλητικό κέντρο για τον ΣΕΓΑΣ, δηλαδή, για τον κλειστό στίβο, στην Παιανία. Ζητάμε, δηλαδή, χρειάζεται η ψήφιση της διάταξης έτσι ώστε να απελευθερωθεί, να κλείσουμε το προπονητήριο και να πάμε σε μελέτες, μέχρι τα μέσα του χρόνου, να βγουν μελέτες ταχύτατα, να ανοίξουμε τρεισήμισι χιλιάδες θέσεις. Ένα υπερσύγχρονο κλειστό για το στίβο.

Αυτή είναι η διαφορά και προσπαθούμε. Δεν σας κρύβω, δεν διεκδικούμε ότι είμαστε οι καλύτεροι και τα κάναμε όλα. Πάμε βήμα-βήμα με λογική και νοικοκύρεμα και έχω πει, ανοιχτοί σε όλα. Όποιος έχει πρόταση από τον e-KOURO, διατάξεις, οι οποίες θα εκσυγχρονίσουν, θα μειώσουν το γραφειοκρατικό κόστος και το βάρος, είναι ευπρόσδεκτα όλα. Το Υπουργείο Αθλητισμού είναι μόνιμα με ανοιχτές τις πόρτες και τα παράθυρα και τα αυτιά και είμαστε συνεχώς σε επαφή με τον κόσμο.

Και κλείνω εδώ. Κύριε Πρόεδρε να σας ευχαριστήσω για την υπομονή και την ανοχή σας, όπως και εδώ όλους και φυσικά, επειδή είναι και εδώ οι Φορείς, να πω ένα ευχαριστώ και στους συνεργάτες μου, που χωρίς αυτούς δεν θα μπορούσαμε να είχαμε φέρει εδώ τη διάταξη του νόμου και να είμαστε σήμερα εδώ, για να πάμε πιο μπροστά τον Ελληνικό Αθλητισμό. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ, καλύψατε τα πάντα.

Λύεται συνεδρίαση.

Θα συνεχίσουμε σε 15 λεπτά, με την τρίτη συνεδρίαση, που αφορά την ψήφιση και τη συζήτηση κατ’ άρθρον. Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Κομνηνάκα Μαρία, Διγενή Ασημίνα (Σεμίνα), Μεταξάς Βασίλειος, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

 Τέλος και περί ώρα 14.00’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**